text:
རབ་བྱུང་བདུན་པའི་ཤིང་ལུག་༡༤༡༥ལོར་ཁམས་འདན་ཁོག་ཏུ་སྐུ་འཁྲུངས། སྐུུ་ན་ཆུང་དུས་ནས་དབུས་སུ་གདན་ས་འབྲས་སྤུངས་སུ་ཆོས་ཞུགས་གནང༌། མཁན་ཆེན་དཔལ་ལྡན་བློ་གྲོས་པའི་ཞབས་ལ་བརྟེན་ནས་དབུ་མ་དང་ཕར་ཕྱིན་ཚད་མ་གསུམ་ལ་བསླབས། འདུལ་འཛིན་དགེ་ལེགས་དཔལ་བ་ལས་འདུལ་མཛོད་ཀྱི་གཞུང་ལུགས་རྒྱ་མཚོ་ལྟ་བུ་ལ་གསན་བསམ་མཐར་ཕྱིན་པར་མཛད་ནས་གླིང་བསྲེས་དམ་བཅའ་བཞག་པས་མཁས་པའི་མཚན་སྙན་ཕྱོགས་ཀུན་བརྡལ། གླིང་བསྲེའི་དམ་བཅའ་ནི་སྔར་ལོ་ཙཱ་བ་བློ་ལྡན་ཤེས་རབ་ཀྱིས་སྔར་བོད་ཡུལ་གངས་ཅན་ལྗོངས་སུ་འདིའི་ཆོས་གྲྭ་ཆེན་པོ་གསང་ཕུ་སོགས་ན་ལུང་རིགས་ཀྱི་བཤད་གྲྭ་འཛུགས་གནང་པ་ལས། ཇོ་བོ་རྗེ་སྙེ་ཐང་དུ་བཞུགས་པའི་བཞུགས་པའི་དུསན། ཉིན་གཅིག་ཇོ་བོའི་ཞལ་ནས། ད་ནངས་མགོན་པོ་བྱམས་པ་དང་རྗེ་བཙུན་འཇམ་དབྱངས་གཉིས་མདུན་གྱི་ནམ་མཁར་བྱོན་ཏེ་ཐེག་པ་ཆེན་པོའི་ཆོས་ཀྱི་བགྲོ་གླེང་མཛད་དེ། གསང་བའི་བདག་པོ་ལག་ན་རྡོ་རྗེས་བར་ཆད་སྲུང༌། ལྷའི་བུ་མང་པོས་ཟུར་བྲིས་གནང་བཞིན་པར་གཟིགས་ཤིང༌། གནས་དེར་བྱམས་འཇམ་དབྱངས་གཉིས་ཀྱིས་དྲངས་ངེས་ཀྱི་དོན་ལ་རྩོད་པའི་རྟེན་འབྲེལ་ལས་དུས་ཕྱིས་གསང་ཕུ་གླིང་སྟོད་སྨད་གཉིས་སུ་གྱེས་པར་བསྟན་པར་བཟང་འགྲན་ལྟ་བུའི་གླིང་སྟོད་སྨད་བསྲེས་པའི་ནང་གཞུང་ཅེན་པོའི་དམ་བཅའ་གཞག་རྒྱུའི་སྲོལ་བཟང་པོ་བྱུང་བ་ལྟར། དགེ་ལྡན་པའི་གདན་སར་གླིང་བསྲེས་དམ་བཅའ་བཞག་པའི་སྲོལ་ཡང་ཐོག་མ་འདི་ནས་བྱུང་བ་ཡིན་ནོ།།
རྗེ་འཇམ་དབྱངས་ཆོས་རྗེའི་དྲུང་ནས་བསྙེན་པ་རྫོགས་པ་དགེ་སློང་གི་སྡོམ་པ་བཞེས། ཀོང་པོ་རབ་འབྱམས་པ་ཚུལ་ཁྲིམས་བློ་གྲོས་བློ་གསལ་གླིང་གྲྭ་ཚང་གི་འཆད་ཉན་པ་གནང་གིན་ཞི་བར་གཤེགས་པའི་ཤུལ་དུ་རྗེ་འདི་ཉིད་མཁས་མང་བློ་གསལ་གླིང་གི་འཆད་ཉན་པ་མཛད་པས་གྲྭ་ཚང་འདིའི་མཁན་རབས་གསུམ་པ་ཡིན། རྗེ་འདིས་འཆད་ཉན་པ་མཛད་པའི་རིང༌། འཆད་རྩོད་རྩོམ་གསུམ་དང༌། བཤད་སྒྲུབ་ལས་གསུམ་གྱིས་བསྟན་པ་འཛིན་སྐྱོང་སྤེལ་བར་མཛད་པས་དགེ་འདུན་འདུས་ཚོགས་དབྱར་གྱི་མཚོ་ལྟར་འཕེལ་ཞིང༌། བཤད་སྒྲུབ་འཆད་ཉན་སྟོན་ཀའི་ཟླ་བ་ལྟར་རྒྱས། འཆད་ཉན་ལས་ཟུར་པའི་རྗེས་དགའ་ལྡན་ཤར་རྩེ་ཆོས་རྗེའི་ཁྲིར་གདན་དྲངས་པ་ལྟར་ཕེབས་ནས་འཆད་ཉན་གྱི་སྲོལ་རྒྱ་ཆེར་འཕེལ་བ་བྱུང༌།
རྗེ་འདི་ཉིད་དགའ་ལྡན་ཤར་རྩེ་ཆོས་རྗེ་དྲུག་པ་ཡིན་ནོ། དགུང་ལོ་དོན་དགུ་པ་རབ་བྱུང་བརྒྱད་པའི་ཆུ་གླང་༡༤༩༣ལོར་འཇམ་མགོན་རྒྱལ་བ་གཉིས་པའི་རྒྱལ་ཚབ་ཏུ་རི་བོ་དགའ་ལྡན་རྣམ་པར་རྒྱལ་བའི་གླིང་གི་མི་འཇིགས་སེང་གེས་བཏེགས་པའི་གསེར་ཁྲིར་ཞབས་སོར་འཁོར་ལོའི་རེ་ཁ་མངོན་པར་བཀོད་ནས། ཐུབ་བསྟན་སྤྱི་དང་དེའི་ཡང་སྙྙིང་འཇམ་མགོན་རྒྱལ་བ་གཉིས་པ་ཡབ་སྲས་ཀྱིས་དག་ཐེར་ལེགས་པར་མཛད་པའི་མཉམ་མེད་དགེ་ལྡན་རིང་ལུགས་པའི་གསེར་སྦྱངས་བཙོ་མ་ལྟ་བུའི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་གྱི་མཛད་པ་རླབས་པོ་ཆེ་བསྐྱངས།སྟག་ལོ་ཟླ་བ་བཅུ་པའི་ཚེས་ཉེར་ལྔ་དགའ་ལྡན་ལྔ་མཆོད་ཆེན་མོའི་སྐབས་རྒྱལ་མཆོག་དགེ་འདུན་རྒྱ་མཚོ་དགའ་ལྡན་རྣམ་པར་རྒྱལ་བའི་གླིང་དུ་རྗེའི་དངུལ་གདུང་ཆེན་མོ་སོགས་ལ་མཆོད་མཇལ་ཕེབས་པའི་སྐབས་དང་བསྟུན་ནས་ཁྲི་ཆེན་འདི་ཉིད་ཀྱི་དྲུང་དུ་བཅར་ནས་བླ་མའི་རྣལ་འབྱོར་ཞིག་གི་ཆོས་འབྲེལ་ཞིག་ཀྱང་ཞུས། དེབ་ཐེར་ནོར་བུའི་ཕྲེང་བ་༣༦༡ ནང་གསལ། རྗེ་འདི་ཉིད་བློ་གསལ་གླིང་གྲྭ་ཚང་གི་མཁན་པོའི་ཁོངས་ནས་ཕེབས་པའི་དགའ་ལྡན་ཁྲི་འཛིན་དང་པོ་དེ་ཡིན། འདིའི་གསུང་འབུམ་ཡང་དབུ་ཕར་གྱི་དཀའ་འགྲེལ་དང༌། སྔགས་ཀྱི་སྒྲུབ་ཐབས་སོགས་ཅི་རིགས་ཡོད་པར་མ་ཟད། འཇམ་དབྱངས་དགའ་བློ་མ་བྱོན་པའི་སྔོན་དུ་གྲྭ་ཚང་འདིའི་ཡིག་ཆའི་གཙོ་བོ་ཡང་རྗེ་འདིའི་ལེགས་བཤད་རྣམས་ཡིན་པར་བཤད་དེ། པཎ་ཆེན་བསོད་ནམས་གྲགས་པའི་དབུ་མའི་སྤྱི་དོན་ཟབ་དོན་གསལ་བའི་སྒྲོན་མེའི་མཇུག་བྱང་དུ་དབུ་མ་པ་ཆེན་པོ་ཆོས་ཀྱི་རྗེ་ཡེ་ཤེས་བཟང་པོ་དང་འཇམ་དབྱངས་དགའ་བའི་བློ་གྲོས་ཀྱི་ལེགས་བཤད་ལ་བརྟེན་ནས་མདོ་སྔགས་རབ་འབྱམས་སྨྲ་བ་བསོད་ནམས་གྲགས་པའི་དཔལ་གྱིས་སྦྱར་བའོ༌། ། ཞེས་པ་གསུངས་པ་ལ་བརྟག་ན་ཤེས་པར་ནུས་སོ། །
གཞུང་ཆེན་སྤྱི་དང་ལྷག་པར་ཕར་ཕྱིན་སྐོར་འཆད་ཉན་རྒྱ་ཆེར་སྤེལ་བས་རྗེ་འདིས་ཞལ་ཤགས་ཀྱི་ཚུལ་དུ་མི་ཚོས་གསེར་ཟངས་ཀྱི་བྱམས་སྐུུ་བཞེངས་ཀྱང༌། ཁོ་བོས་ནི་མི་རང་ལ་བྱམས་སྐུུ་བཞེངས་པ་ཡིན་ཞེས་གསུངས་པ་ལྟར་གཞུང་ལུགས་སྤྱི་དང༌། ལྷག་པར་དབུ་ཕར་ཀྱི་གཞུང་ལུགས་ལ་མཁས་པས་གསུང་སྐྱེས་སློབ་མ་གནམ་གྱིས་ས་བཀབ་པ་ལྟ་བུ་ཤིན་ཏུ་མང་པོ་བྱོན་པའི་ཁྲོད་ནས་འབྲས་སྤུངས་སུ་ཐོན་པའི་ཞལ་སློབ་རགས་རིམ་ཙམ་བརྗོད་ན། རྗེ་མཁས་བཙུན་རིན་པོ་ཆེ་དང༌། རྒྱལ་མཆོག་སྐུ་ཕྲཻང་གཉིས་པ་དགེ་འདུན་རྒྱ་མཚོ། བློ་གླིང་མཁན་རབས་དགུ་པ་སྡེ་སྣོད་འཛིན་པ་སངས་རྒྱས་བཟང་པོ། རོང་སྟོན་ཚུལ་ཁྲིམས་རྒྱལ་མཚན། མཁན་ཆེན་དབང་དཔལ། རབ་འབྱམས་པ་རིན་བཟང༌། མཁན་རིན་པོ་ཆེ་ཆོས་བཟང༌། འཕྱོངས་རྒྱས་དཀའ་བཅུ་བ་ཆོས་འཕེལ་རྒྱལ་མཚན། ཀོང་པོ་དཀའ་བཅུ་བ་བློ་གྲོས་དབང་པོ། མཁན་པོ་སངས་རྒྱས་ཚུལ་ཁྲིམས། གོ་བོ་རབ་འབྱམས་པ་སྔ་མ། ཚ་བ་བསམ་གཏན། ཉག་རེ་བསམ་གཏན། འདན་མ་བསམ་གཏན། ཨར་དགེ་བླ་མ་སྐྱབས། དྭགས་པོ་དཀའ་བཅུ་བ་ཆོས་དཔལ། ཨཙརྱ་དཀའ་བཅུ་བ་ཤེས་རབ་དཔལ། ཨུ་རུ་བླ་མ་འོད་སྲུང་པ། འཕན་པོ་དཀའ་བཅུ་བ་རབ་གསལ་ཟླ་བ། འཕན་པོ་དཀའ་བཅུ་བ་ལེགས་གྲུབ། འཕན་པོ་དཀའ་བཅུ་བ་བཀྲ་ཤིས་རབ་བརྟན། དཀའ་བཅུ་བ་གཞོན་ནུ་མཛེས་པ་ལ་སོགས་གཞན་དྲིང་མི་འཇོག་པའི་མཁས་གྲུབ་ཀྱང་བཅུ་ཕྲག་ཟུང་ལྷག་བྱུང་ཞིང༌། དགའ་ལྡན་གྱི་གསེར་ཁྲི་ལོ་དྲུག་རིང་བསྐྱངས།མཐར་དགུང་གྲངས་གྱ་བཞི་པ་རབ་བྱུང་བརྒྱད་པའི་ས་རྟ་༡༤༩༨ལོར་དགའ་ལྡན་དག་པའི་ཞིང་དུ་ཞི་བར་གཤེགས། ལོ་དེར་རི་སྤུངས་པས་དབུས་གཙང་ཕལ་ཆེ་བར་དབང་བསྒྱུར་བྱས་པ་དང༌། རྒྱལ་དབང་ཀརྨ་པ་ཆོས་གྲགས་རྒྱ་མཚོའི་གཟིམས་ལམ་དུ་རྒྱལ་བ་བྱམས་པས་ལུང་བསྟན་བྱུང་བ་ལྟར། ཇོ་བོ་ཤཀྱཱ་མུ་ནི་ནག་གྲོང་གི་དཀྱྀལ་དུ་གཞུགས་ན་བསྟན་པར་གནོད་པས་གཙུག་ལག་ཁང་དུ་དགེ་འདུན་གཙང་མའི་སྡེ་ཞིག་བྱུང་ན་དགོངས་ནས། དབུས་ཀྱི་སྡེ་བ་སྣེའུ་པ་ལ་གསུངས་ཀྱང་དགོངས་དོན་ལྟར་མ་བྱུང་བར་བཀའ་མ་བཅག་ཙམ་དུ་དབུས་ཀྱི་ས་ནག་མར་ཀརྨ་ཆོས་འཁོར་གླིང་དགོན་པ་བཏབ་རྒྱུའི་ཁས་ལེན་བྱས། དབུས་ཕྱོགས་ཀྱི་སྡེ་པ་སྣེའུ་དང་སྐྱིད་ཤོད་པ་སོགས་གཙང་སྲིད་འོག་འཛུལ་བར་མི་འདོད་པས་ཇུས་བསྐུལ་འོག སེར་འབྲས་ཀྱི་ཆོས་སྲིད་གཉིས་ཀའི་བརྟེན་གཞི་ནི་སྐྱི་ད་ཤོད་ཡུལ་གྱི་ལྟེ་བ་ལྷ་ལྡན་གྲོང་ཁྱེར་ཡིན་པས། འདི་གཞན་ཕྱོགས་སུ་ཤོར་ན་སེར་འབྲས་རང་ཤུགས་ཀྱིས་ཉམས་ཉེས་པར་འགྱུར་ཞིང་དེ་ལ་བསམ་ནས་སེར་འབྲས་ཀྱི་ཁ་ནོན་དུ་ས་ནག་མར་ཀརྨ་པའི་གྲྭ་ཚང་བཏབ་པའི་ངོས་འཛིན་གྱིས་གྲིབ་ནག་འདྲེ་མཐོང་གི་དཔེ་ལྟར། སེར་འབྲས་གྲྭ་ལྔ་བརྒྱ་ལྷག་གིས་སེར་དམག་ལངས་ནས་འགོག་རྒོལ་བྱས་པས་ཞྭ་དམར་སེར་གྱི་དུས་ཟིང་བྱུང༌། དེའི་རྐྱེན་གྱིས་རི་སྤུངས་པ་མཚོ་སྐྱེས་རྡོ་རྗེས་ལྷ་སའི་སྨོན་ལམ་ཆེན་པོའི་ནང་སེར་འབྲས་ཀྱི་གྲྭ་པ་ཞུགས་མི་ཆོག་པར་བྱས་ཏེ། དེ་༡༤༩༨ ༡༥༡༨ནས་བཟུང་མི་ལོ་བཅོ་བརྒྱད་རིང་ལྷ་ལྡན་སྨོན་ལམ་དུ་ཉེར་འཁོར་གྱི་བཀའ་བརྒྱུད་དང་ས་སྐྱའི་གྲྭ་རྒྱུན། གསང་ཕུ་བ་རྣམས་ཕེབས་དགོས་པ་སོགས་དབུས་ཀྱི་དགེ་ལྡན་པའི་གྲྭ་ཚང་རྣམས་ལ་མགོ་གནོན་ཤུགས་ཆེར་འཕྲོད། དུས་ཟིང་དེའི་རྐྱེན་པས་ཁྲི་ཆེན་འདི་ཉིད་ཞི་བར་གཤེགས་ནས་ཁྲི་ཐོག་བཅུ་གཅིག་པ་འདར་སྟོན་བློ་བཟང་གྲགས་པ་ཁྲི་ལ་མ་ཕེབས་པའི་བར་མི་ལོ་གཉིས་ཀྱི་རིང་གསེར་ཁྲི་སྟོང་པར་ལུས། རྗེ་འདིའི་སྐུ་རབས་སྔ་མ་སྐུ་བ་དྲི་མེད་དང༌། ལྷ་རི་སྡེ་སྣོད་འཛིན་པ་དར་མ་སེང་གེ་ཡིན་པར་གྲགས་ཤིང༌། འདིའི་སྐུུ་ཕྲེང་གཉིས་པ་རྨུ་བཟའ་སྐྱབས་མགོན་ཀུ་ལུ་རིན་པོ་ཆེ་ཡིན་ཞིང༌། འདི་ཉིད་པཎ་ཆེན་དཔལ་ལྡན་ཡེ་ཤེས་དང་ཆབ་མདོ་ལྕགས་ར་སྤྲུལ་སྐུུ་ངག་དབང་འཕྲིན་ལས་གཉིས་ཀྱི་བཀའ་མངགས་ལྟར་འདན་ཁོག་རབ་ཤིས་ཀླུང་ཤོད་དགོན་པའི་མཁན་ཁྲིར་ཕེབས་པ་ནས་ཆོས་སྡེ་དེའི་དགོན་བདག་ཏུ་གྱུར། སྐུ་ཕྲེང་གསུམ་པ་རྨུ་བཟའ་སྐྱབས་མགོན་སྐུུ་རྒན་མ། བཞི་པ་རྨུ་བཟའ་སྐྱབས་མགོན་འཇམ་དཔལ་བློ་གྲོས་བསྟན་པའི་ཉི་མ། ལྔ་པ་རྨུ་བཟའ་སྐྱབས་མགོན་འཇམ་དཔལ་ཡེ་ཤེས་བསོད་ནམས་རྣམ་རྒྱལ། དྲུག་པ་རྨུ་བཟའ་སྐྱབས་མགོན་བསྟན་འཛིན་ངག་དབང་བློ་ལྡན་དཔལ་བཟང་པོ་ཉིད་ཡིན་ལ། འདི་ཉིད་ད་ལྟར་གདན་ས་འབྲས་སྤུངས་བློ་གསལ་གླིང་དུ་ཆོས་ཞུགས་གནང་ནས་གཞུང་ལུགས་རྒྱ་མཚོ་ལྟ་བུ་ལ་གསན་བསམ་རྩེར་སོན་མཛད་བཞིན་འཚོ་ཞིང་བཞུགས་བཞིན་པ་ལགས་སོ། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2373550 位访客


c: text/html

text:
རྒྱལ་ཡོངས་མི་རིགས་ཁག་གི་མི་དམངས་རྣམས་དཔྱིད་གསར་དུས་ཆེན་བཀྲ་ཤིས་བདེ་ལེགས་དང་། རླབས་ཆེན་མེས་རྒྱལ་དེ་བས་དར་རྒྱས་གོང་འཕེལ་ཡོང་བའི་སྨོན་འདུན་ཞུས་པ།
ཀྲུང་ཧྭ་མི་རིགས་ཀྱི་སྲོལ་རྒྱུན་དུས་ཆེན་སྟེ། ལུགས་རྙིང་ལོའི་དཔྱིད་གསར་དུས་ཆེན་འཆར་ལ་ཉེ་བའི་སྐབས་སུ་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་སི་ཁྲོན་དུ་བརྟག་ཞིབ་གནང་བ་དང་འབྲེལ། མི་རིགས་ཁག་གི་ལས་བྱེད་མང་ཚོགས་ལ་འཚམས་འདྲི་གནང་བ་དང་རྒྱལ་ཡོངས་མི་རིགས་ཁག་གི་མི་དམངས་ལ་དཔྱིད་གསར་དུས་ཆེན་གྱི་སྨོན་འདུན་བཟང་པོ་ཡང་ཞུས་ཤིང་། འདི་ནི་ཞི་ཅིན་ཕིང་གིས་ཁྲེང་ཏུའུ་གྲོང་ཁྱེར་ཕི་ཏུའུ་ཆུས་ཀྲན་ཆི་གྲོང་ཚོར་གཟིགས་ཞིབ་གནང་སྐབས་མང་ཚོགས་ལ་ལོ་གསར་གྱི་རྟེན་འབྲེལ་ཞུས་ནས་རྒྱལ་ཡོངས་མི་རིགས་ཁག་གི་མི་དམངས་དཔྱིད་གསར་དུས་ཆེན་སྤྲོ་པོ་དང་ཁྱིམ་ཚང་བདེ་སྐྱིད་ཡོང་བའི་སྨོན་འདུན་ཞུ་བཞིན་པ།
ཀྲུང་ཧྭ་མི་རིགས་ཀྱི་སྲོལ་རྒྱུན་དུས་ཆེན་སྟེ། ལུགས་རྙིང་ལོའི་དཔྱིད་གསར་དུས་ཆེན་འཆར་ལ་ཉེ་བའི་སྐབས་སུ་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་སི་ཁྲོན་དུ་བརྟག་ཞིབ་གནང་བ་དང་འབྲེལ། མི་རིགས་ཁག་གི་ལས་བྱེད་མང་ཚོགས་ལ་འཚམས་འདྲི་གནང་བ་དང་རྒྱལ་ཡོངས་མི་རིགས་ཁག་གི་མི་དམངས་ལ་དཔྱིད་གསར་དུས་ཆེན་གྱི་སྨོན་འདུན་བཟང་པོ་ཡང་ཞུས་ཤིང་། འདི་ནི་ལེའང་ཧྲན་དབྱིས་རིགས་རང་སྐྱོང་ཀྲོའུ་ཀྲའོ་ཅུའེ་རྫོང་བཅིངས་འགྲོལ་ཤང་གི་ཡུལ་གཞན་དུ་གནས་སྤོས་དབུལ་སྐྱོར་གྱི་གྲོང་གསར་ཧོ་ཕུ་གྲོང་ཚོར་ཞི་ཅིན་ཕིང་གིས་ཡུལ་མི་ཚོ་དང་བྱམས་བརྩེའི་ངང་ཕྱག་གཏོང་བའི་གནས་ཚུལ་ཡིན་པ།
ཤིན་ཧྭ་གསར་འགྱུར་ཁང་ཁྲེང་ཏུའུ་ནས་ཟླ་2ཚེས་13ཉིན་གློག་འཕྲིན་འབྱོར་གསལ། ཀྲུང་ཧྭ་མི་རིགས་ཀྱི་སྲོལ་རྒྱུན་དུས་ཆེན་སྟེ། ལུགས་རྙིང་ལོའི་དཔྱིད་གསར་དུས་ཆེན་འཆར་ལ་ཉེ་བའི་མཚམས་འདིར་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་སི་ཁྲོན་དུ་ཕེབས་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་དེ་བཞིན་ཀྲུང་དབྱང་གི་དཔལ་འབྱོར་ལས་དོན་ཚོགས་འདུ་དང་ཀྲུང་དབྱང་གི་གྲོང་གསེབ་ལས་དོན་ཚོགས་འདུའི་དགོངས་དོན་ལག་བསྟར་དོན་འཁྱོལ་གནས་ཚུལ་ལ་བརྟག་ཞིབ་གནང་བ་དང་འབྲེལ། མི་རིགས་ཁག་གི་ལས་བྱེད་མང་ཚོགས་ལ་འཚམས་འདྲི་ཞུས་པ་དང་རྒྱལ་ཡོངས་མི་རིགས་ཁག་གི་མི་དམངས་ལ་དཔྱིད་གསར་དུས་ཆེན་གྱི་སྨོན་འདུན་བཟང་པོ་ཡང་ཞུས་པ་རེད།
ཟླ་2ཚེས་10ཉིན་ནས་ཚེས13ཉིན་བར་ཞི་ཅིན་ཕིང་སི་ཁྲོན་ཞིང་ཨུད་ཀྱི་ཧྲུའུ་ཅི་ཝང་ཏུང་མིང་དང་ཧྲེང་ཀྲང་དབྱི་ལིའི་ཕེབས་རོགས་འོག་ལེའང་ཧྲན་དབྱིས་རིགས་རང་སྐྱོང་ཀྲོའུ་དང་། རྔ་པ་བོད་རིགས་ཆའང་རིགས་རང་སྐྱོང་ཀྲོའུ། ཁྲེང་ཏུའུ་གྲོང་ཁྱེར་སོགས་ཀྱི་གྲོང་གསེབ་དང་། གྲོང་རྡལ། ཁེ་ལས། སྡེ་ཁུལ་བཅས་སུ་ཕེབས་ནས་དབུལ་སྒྲོལ་འགག་སྒྲོལ་དང་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་ལས་དོན་ལ་གཟིགས་ཞིབ་གནང་བ་མ་ཟད། ད་དུང་དབུན་ཁྲོན་དུ་གེགས་རྗེས་སླར་གསོ་བསྐྱར་སྐྲུན་དང་འཕེལ་རྒྱས་ཀྱི་གནས་ཚུལ་ལ་གཟིགས་ཞིབ་ཀྱང་གནང་སྟེ་མི་རིགས་ཁག་གི་ལས་བྱེད་མང་ཚོགས་ལ་ཏང་ཀྲུང་དབྱང་གི་བྱམས་བརྩེའི་ཐུགས་ཁུར་མཚོན་པ་གནང་བ་རེད།
སི་ཁྲོན་གྱི་ལྷོ་ནུབ་རྒྱུད་དུ་གནས་པའི་ལེའང་ཧྲན་དབྱིས་རིགས་རང་སྐྱོང་ཀྲོའུ་ནི་རྒྱལ་ཡོངས་ཀྱི་དབྱིས་རིགས་འདུས་སྡོད་ཁུལ་ཆེ་ཤོས་དེ་ཡིན་ལ། སི་ཁྲོན་ཞིང་ཆེན་གྱི་མི་རིགས་མང་ཤོས་དང་གྲངས་ཉུང་མི་རིགས་ཀྱི་མི་འབོར་མང་ཤོས་ཀྱི་ས་ཁུལ་ཡང་ཡིན། རང་བྱུང་ཆ་རྐྱེན་ཞན་པ་དང་འཕེལ་རྒྱས་བལྟོས་བཅས་ཀྱིས་འགོར་ཙམ་ཡིན་པའི་དབང་གིས་ཀྲོའུ་དེ་ནི་རྒྱལ་ཡོངས་ཀྱི་གཅིག་སྡུད་ཡུག་འབྲེལ་གྱི་ཤིན་ཏུ་དབུལ་བའི་ས་ཁུལ་གྱི་གྲས་ཤིག་ཡིན། དེ་གའི་རྫོང་དང་གྲོང་ཁྱེར་17གྱི་ཁྲོད་ནས་རྫོང་དང་་གྲོང་ཁྱེར་11ནི་རྒྱལ་ཁབ་ཀྱི་དབུལ་སྐྱོར་གསར་སྤེལ་ལས་དོན་གྱི་གཙོ་གནད་རྫོང་ཡིན་པས་ཞི་ཅིན་ཕིང་གིས་དེ་གའི་མང་ཚོགས་ཐུགས་དབུས་སུ་བཅངས་ཡོད། ཚེས་11ཉིན་གྱི་སྔ་དྲོ་ཞི་ཅིན་ཕིང་རླངས་འཁོར་ནང་བཞུགས་ནས་གུག་ཆ་མང་ལ་གཡང་གཟར་རི་ལམ་ཀྱག་ཀྱོག་ཐོག་ཆུ་ཚོད་4ལྷག་ཙམ་ཕེབས་ནས་ལེའང་ཧྲན་གྱི་ལྟེ་བའི་ཁུལ་ཡིན་པའི་ཀྲའོ་ཅུའེ་རྫོང་སན་ཁྲ་ཧོ་ཤང་སན་ཧོ་གྲོང་ཚོ་དང་བཅིངས་འགྲོལ་ཤང་ཧོ་ཕུའུ་གྲོང་ཚོའི་མང་ཚོགས་དབུལ་པོར་འཚམས་འདྲི་གནང་བ་རེད།
ཆ་སྙོམས་ས་བབ་མཐོ་ཚད་སྨི་2500ལྷག་ཙམ་ཟིན་པའི་སན་ཧོ་གྲོང་ཚོ་ནི་དབྱིས་རིགས་ཀྱི་གྲོང་ཚོ་དབུལ་པོ་ཞིག་རེད། ཞི་ཅིན་ཕིང་གིས་རྡོ་གཅལ་ལམ་བརྒྱུད་རྐང་ཐང་མར་གྲོང་ཚོར་ཕེབས་ནས་གྲོང་ཚོའི་བཀོད་པ་དང་ཉེ་འཁོར་གྱི་རང་བྱུང་ཁོར་ཡུག་ལ་གཟིགས་པ་རེད། ཁོང་གིས་སྔ་རྗེས་སུ་གྲོང་མི་ཅི་ཧའོ་ཡེ་ཆིའུ་དང་ཅེ་ལེ་ཨེ་ཨ་མུའུ་ཡི་ཁྱིམ་ཚང་དབུལ་པོ་གཉིས་ལ་འཚམས་འདྲི་གནང་བ་དང་ཆབས་ཅིག་སྒོ་འགྲམ་གྱི་དབུལ་སྐྱོར་འབྲེལ་གཏུག་གཱ་ལ་ཞིབ་ཚགས་ངང་གཟིགས་པ་དང་ཁྱིམ་བདག་དང་ཅི་འཕྲོས་མོལ་འཕྲོས་གནང་ནས་འཚོ་བའི་གནས་ཚུལ་དང་། ཐོན་ལས་གང་ཞིག་འཕེལ་རྒྱས་བཏང་ཚུལ། ཡོང་འབབ་ག་ཚོད་ཡོད་མིན། ཕྲུ་གུ་སློབ་གྲྭར་བཏང་མིན་བཅས་བཀའ་འདྲི་གནང་བ་རེད།
ཞི་ཅིན་ཕིང་གིས་བརྩེ་དུང་ཟབ་མོའི་ངང་ངས་དབྱིས་རིགས་ཀྱི་མང་ཚོགས་རྟག་ཏུ་སེམས་ལ་བཅངས་ཡོད། དེ་རིང་འདི་གར་སླེབས་ནས་ཚང་མའི་འཚོ་བ་ཉིན་རེ་ལས་མ་འདས་པར་ལེགས་སུ་སོང་བ་མཐོང་སྐབས་བློ་བདེ་པོ་བྱུང་ཞེས་གསུངས་པ་རེད། ཉེ་བའི་ལོ་ཤས་རིང་གྲོང་ཚོས་འདེབས་གསོའི་ལས་རིགས་འཕེལ་རྒྱས་ཤུགས་ཆེན་བཏང་ནས་རྒྱུད་བཟང་བ་གླང་དང་། ཕག་པ། ལུག་བཅས་ནང་འདྲེན་བྱས་པ་དང་དུད་ཁྱིམ་ཚང་མས་ཞོག་ཁོག་དང་། སྟར་ཁ། གཡེར་མ་འདེབས་འཛུགས་བྱས་ཏེ་ཞིང་པའི་ཡོང་འབབ་བསྟུད་མར་མང་དུ་སོང་བ་མཁྱེན་རྗེས་ཞི་ཅིན་ཕིང་དགྱེས་ཚོར་ཆེན་པོ་བྱུང་བ་རེད།
ཞི་ཅིན་ཕིང་གིས་ང་ཚོས་སྤྱི་ཚོགས་རིང་ལུགས་འཛུགས་སྐྲུན་བྱེད་དོན་ནི་མི་རིགས་ཁག་གི་མི་དམངས་ཚང་མ་བདེ་སྐྱིད་དང་མཛེས་སྡུག་ལྡན་པའི་འཚོ་བ་སྐྱེལ་ཐུབ་ཆེད་ཡིན། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་དཀའ་ཚེགས་ཆེ་ཤོས་དང་ལས་འགན་ལྕི་ཤོས་ནི་ས་ཁུལ་དབུལ་པོ་ཡིན། ལྷག་པར་དུ་ཤིན་ཏུ་དབུལ་བའི་ས་ཁུལ་གྱི་ལས་འགན་ཇི་ཙམ་དཀའ་ཚེགས་ཆེ་ནའང་ངེས་པར་དུ་དེ་ཙམ་གྱི་ལེགས་གྲུབ་བྱེད་དགོས་ལ། འགག་སྒྲོལ་དམག་འཐབ་ཇི་ཙམ་དཀའ་སྡུག་ཆེ་ནའང་ངེས་པར་དུ་དེ་ཙམ་གྱིས་རྒྱལ་ཁ་ལེན་དགོས། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་ལམ་བུའི་ཐོག་མི་རིགས་དང་ཁྱིམ་ཚང་གཅིག་ཀྱང་བརྗེད་མི་རུང་ཞེས་གསུངས་པ་རེད།
བཅིངས་འགྲོལ་ཤང་ཧོ་ཕུའུ་གྲོང་ཚོ་ནི་ཡུལ་གཞན་དུ་གནས་སྤོས་དབུལ་སྐྱོར་གྱི་གྲོང་ཚོ་གསར་པ་ཞིག་ཡིན་པས་གསར་སྐྲུན་སྡོད་ཁང་ལམ་འགྲམ་གྱི་རི་འདབས་སུ་བསྐྲུན་ཡོད། ཞི་ཅིན་ཕིང་དུད་ཚང་དབུལ་པོ་ཅི་ཏིར་ཙིའི་སྡོད་ཁང་གསར་པར་ཕེབས་ཏེ་ཁང་པའི་སྒོ་རའི་ནང་གི་ཉི་གཡབ་ནས་ཧོ་ཕུ་གྲོང་ཚོའི་རྣམ་པ་ཡོངས་ལ་རྒྱང་གཟིགས་གནང་ཞིང་། ཁོང་གིས་གྲོང་ཚོ་དེས་ཡུལ་གཞན་དུ་གནས་སྤོས་དབུལ་སྐྱོར་དང་། དབྱིས་རིགས་ཀྱི་གྲོང་སྡེ་གསར་པ་དང་གྲོང་ཚོ་གསར་པ་འཛུགས་སྐྲུན། ཐོན་ལས་དབུལ་སྐྱོར། སྤྱི་པའི་ཞབས་ཞུ་འགན་ལེན་སོགས་ལ་སྐུལ་འདེད་བཏང་བའི་གནས་ཚུལ་ངོ་སྤྲོད་གསན་རྗེས་ཁང་པའི་ནང་ཕེབས་ནས་ཁང་པའི་སྒྲིག་བཀོད་ལ་གཟིགས་ཏེ་ནང་མི་ཚོའི་ཐོན་སྐྱེད་དང་འཚོ་བའི་གནས་ཚུལ་མཁྱེན་རྟོགས་གནང་བ་རེད།
ཞི་ཅིན་ཕིང་གིས་དེ་གའི་ལག་ལེན་དངོས་ལས་ཡུལ་གཞན་དུ་གནས་སྤོས་དབུལ་སྐྱོར་ནི་གནད་སྨིན་དབུལ་སྒྲོལ་ཡོང་བའི་ཐབས་ལམ་ནུས་ལྡན་ཞིག་ཡིན་པ་ར་སྤྲོད་བྱུང་ཡོད། དེར་བརྟེན་ལས་དོན་དེ་ཡག་པོ་དང་ཏན་ཏིག་ངང་སྒྲུབ་དགོས། གནས་སྤོ་བཀོད་སྒྲིག་དེ་ཐོན་ལས་འཕེལ་རྒྱས་གཏོང་བ་དང་ལས་ཞུགས་བཀོད་སྒྲིག་བྱེད་པ་དང་ཟུང་འབྲེལ་བྱས་ནས་གནས་སྤོས་མང་ཚོགས་གཞིས་ཆགས་ཐུབ་པ་དང་། ལས་ཞུགས་ཐུབ་པ། འཕེལ་རྒྱས་གཏོང་ཐུབ་པ་བཅས་བྱེད་དགོས་ཞེས་གསུངས་པ་རེད།
དེ་ཉིན་ཕྱི་དྲོ། ཞི་ཅིན་ཕིང་ཤིས་ཁྲང་ནས་ཁྲེང་ཏུར་ཕེབས། གནམ་གྲུ་ནས་བབས་གནང་མ་ཐག་ཐན་ཧྥུའུ་ཁུལ་གསར་དུ་རྟོག་ཞིབ་གནང་བར་ཕེབས་པ་རེད། 2014ལོའི་ཟླ་བཅུ་པར་ཐན་ཧྥུའུ་ཁུལ་གསར་ལ་རྒྱལ་ཁབ་རིམ་པའི་ཁུལ་གསར་གྱི་ཆོག་མཆན་ཐོབ་པ་རེད། ཞི་ཅིན་ཕིང་གིས་བརྙན་ལམ་དང་། བྱེ་གཞོང་། འགྲེམས་པང་བཅས་ཀྱི་ཐོག་ནས་ཤིང་ལུང་མཚེའུ་ཡི་སྣོད་བཅུད་བཅོས་སྐྱོང་གི་གྲུབ་འབྲས་དང་། མཚེའུ་རྒྱུད་ཀྱི་ཐོན་ལས་འཆར་འགོད་བཀོད་ཇུས། ཀྲུང་གོ(སི་ཁྲོན)རང་མོས་ཚོང་དོན་ཚོད་ལྟའི་ཁུལ་འཛུགས་སྐྲུན་གནས་ཚུལ་བཅས་ལ་མཁྱེན་རྟོགས་ཞིབ་ཕྲ་གནང་བ་རེད། ཁོང་གིས་ཐན་ཧྥུའུ་ཁུལ་གསར་ནི“རྒྱུད་གཅིག་ལམ་གཅིག”འཛུགས་སྐྲུན་དང་འབྲི་ཆུའི་དཔལ་འབྱོར་ཁུལ་གྱི་འཕེལ་རྒྱས་ཀྱི་མཚམས་ཚིགས་གལ་ཆེན་ཞིག་ཡིན་པས་ངེས་པར་དུ་འཆར་འགོད་ཡག་པོ་དང་འཛུགས་སྐྲུན་ཡག་པོ་བྱེད་དགོས་པ་དང་། ལྷག་དོན་དུ་སྤྱི་གླིང་གྲོང་ཁྱེར་གྱི་ཁྱད་ཆོས་མངོན་གསལ་དོད་པོ་ཡོང་བ་བྱས་ཏེ་སྣོད་བཅུད་རིན་ཐང་ལ་བསམ་གཞིག་བྱས་ནས་འཕར་སྣེ་གསར་པར་འགྱུར་གང་ཐུབ་ཀྱིས་སྐམ་སའི་དབུས་ཁུལ་གྱི་སྒོ་དབྱེའི་དཔལ་འབྱོར་གྱི་མཐོ་སར་འགྱུར་བ་བྱེད་དགོས་ཞེས་གསུངས་པ་རེད།
འདི་ལོ་ནི“5·12”དབུན་ཁྲོན་ས་ཡོམ་ཆེན་པོ་བརྒྱབ་ནས་ལོ་བཅུ་འཁོར་བའི་ལོ་ཞིག་རེད། ལོ་བཅུའི་གོང་གི་ས་ཡོམ་ཆེན་པོ་དེས་རི་ཉིལ་བ་དང་ས་གས་ནས་ཐོར་ཞིག་ཆེན་པོ་བྱུང་སྟེ་མི་དམངས་ཀྱི་ཚེ་སྲོག་དང་རྒྱུ་ནོར་ལ་གྱོང་གུན་ཆེན་པོ་བཟོས་ཡོད། གེགས་ཁུལ་སླར་གསོ་བསྐྱར་སྐྲུན་ཇི་འདྲ་བྱུང་ཡོད་མེད་དང་མང་ཚོགས་ཀྱི་འཚོ་བ་ཇི་འདྲ་ཡོད་མེད་ལ་ཞི་ཅིན་ཕིང་གིས་ཐུགས་ཁྲལ་ཆེན་པོ་གནང་གི་ཡོད། ཚེས་12ཉིན་གྱི་སྔ་དྲོ། ཁོང་གིས་ཆེད་མངགས་རྔ་པ་ཀྲོའུ་དབུན་ཁྲོན་རྫོང་ཡིང་ཤིའུ་གྲོང་རྡལ་དུ་ཕེབས། དེ་ནི་དབུན་ཁྲོན་ས་ཡོམ་ཆེན་པོའི་ཡོམ་ལྟེའི་ཁུལ་རེད། ལོ་བཅུའི་གོང་ས་ཡོམ་བརྒྱབ་མ་ཐག་ཞི་ཅིན་ཕིང་གིས་ཡོམ་འཕྲོ་བརྒྱབ་པར་མི་འཛེམ་པར་དེ་གར་ཡོམ་འགོག་གེགས་སེལ་གྱི་གནས་ཚུལ་ལ་རྟོག་ཞིབ་གནང་སྟེ་གནོད་འཚེ་ཕོག་པའི་མང་ཚོགས་ལ་སེམས་གསོ་འཚམས་འདྲི་གནང་བ་རེད། ལོ་བཅུ་སོང་རྗེས་འདི་གར་གནམ་ས་བླ་འོག་ཏུ་འགྱུར་བ་ལྟ་བུའི་འཕོ་འགྱུར་བྱུང་ནས་ཞི་བདེ་ལྷིང་འཇགས་ཀྱི་རྣམ་པ་མངོན་བཞིན་ཡོད། ཐོག་མར་ཞི་ཅིན་ཕིང་གིས་ཞོན་ཁོའུ་སློབ་འབྲིང་གི་རྗེས་ཤུལ་དུ་ཕེབས་ནས་དབུན་ཁྲོན་ས་ཡོམ་ཆེན་པོའི་ནང་རྐྱེན་ལམ་དུ་ཤོར་བའི་སྤུན་ཟླ་དང་ཡོམ་འགོག་གེགས་སེལ་ཁྲོད་རང་སྲོག་བློས་གཏོང་བྱེད་མཁན་དཔའ་བོར་མེ་ཏོག་སི་ར་ཕུལ་བ་དང་འབྲེལ་གུས་འདུད་ལན་གསུམ་ཞུས་པ་རེད། ཁོང་གིས་ངེས་པར་དུ་ས་ཡོམ་གྱི་རྗེས་ཤུལ་སྲུང་སྐྱོང་ཡག་པོ་བྱས་ནས་དེ་ཉིད་རྒྱལ་གཅེས་རིང་ལུགས་ཀྱི་སློབ་གསོའི་རྟེན་གཞིར་འགྱུར་བ་བྱེད་དགོས་པའི་བཀའ་མངགས་གནང་བ་རེད།
དེ་རྗེས་ཞི་ཅིན་ཕིང་དབྱིང་ཤིའུ་གྲོང་རྡལ་དུ་ཕེབས་པ་རེད། འདི་གར་ཁྲོམ་གཞུང་འཆར་འགོད་ལེགས་ལ་ཚོང་ཁང་སྟར་པ་དང་སྟར་པ་འགྱིང་ངེར་གནས་པ་དང་ལོ་གསར་གྱི་རྣམ་པ་ཟབ་མོ་ཡོད། ཞི་ཅིན་ཕིང་གིས་ཁྲོམ་གཞུང་གི་སྒོ་འགྲམ་དུ་རླངས་འཁོར་ནས་བབས་གནང་སྟེ་འགྲེམས་པང་ཐོག་ནས་དབུན་ཁྲོན་ས་ཡོམ་ཆེན་པོའི་གེགས་རྗེས་སླར་གསོ་བསྐྱར་བསྐྲུན་དང་དེ་བཞིན་འཕེལ་རྒྱས་གནས་ཚུལ་སྐོར་གྱི་སྙན་སེང་གསན་པ་རེད། ཁོང་གིས་གེགས་རྗེས་སླར་གསོ་བསྐྱར་སྐྲུན་དང་འཕེལ་རྒྱས་ལ་ལོ་རྒྱུས་རང་བཞིན་གྱི་གྲུབ་འབྲས་ཐོབ་པ་དེ་ཐོག་ནས་ཀྲུང་གོ་གུང་ཁྲན་ཏང་གི་འགྱུར་མེད་སྟོབས་ལྡན་གྱི་འགོ་ཁྲིད་དང་རང་རྒྱལ་གྱི་སྤྱི་ཚོགས་རིང་ལུགས་ལམ་ལུགས་ཀྱི་ཁྱད་འཕགས་རང་བཞིན་མངོན་ཡོད། ཐོན་ལས་འཕེལ་རྒྱས་ལ་སྐུལ་འདེད་གཏོང་བ་དང་དམངས་འཚོ་ལེགས་གཏོང་སོགས་ཐད་མུ་མཐུད་ནུས་པ་འདོན་སྤེལ་བྱས་ཏེ་མི་དམངས་ཀྱི་ཁྱིམ་གཞིས་སྔར་བས་མཛེས་སྡུག་ལྡན་པ་ཞིག་བསྐྲུན་དགོས་ཞེས་ནན་བཤད་གནང་བ་རེད།
དབྱིང་ཤིའུ་གྲོང་རྡལ་ནས་ཞལ་གྱེས་རྗེས་ཞི་ཅིན་ཕིང་སླར་ཡང་གྲོང་གསེབ་ཀྱི་མཉམ་སྡེབ་རྒྱུ་ནོར་བདག་དབང་ལམ་ལུགས་སྒྱུར་བཅོས་སྔོན་དུ་སྐུལ་སྤེལ་བཏང་བའི་ཁྲེང་ཏུའུ་གྲོང་ཁྱེར་ཕི་ཏུའུ་ཆུས་དམག་དར་གྲོང་ཚོར་གཟིགས་ཞིབ་གནང་བར་ཕེབས་པ་རེད། གྲོང་ཚོ་དེ་ནི་རྒྱལ་ཡོངས་ཀྱི་ཤེས་དཔལ་ཚན་པ་དང་སི་ཁྲོན་མཉམ་སྡེབ་དཔལ་འབྱོར་གྱི་གྲོང་ཚོ་སྟོབས་ཆེན་བཅུའི་གྲས་ཤིག་ཡིན། གྲོང་ཚོའི་མཉམ་སྡེབ་རྒྱུ་ནོར་སྒོར་ཁྲི་4600ཟིན་པ་དང་མཉམ་སྡེབ་དཔལ་འབྱོར་གྱི་ལོའི་ཡོང་འབབ་སྒོར་ཁྲི་460ལྷག་ཙམ་ཟིན་པ་དང་གྲོང་མི་མི་རེའི་ཆ་སྙོམས་བཀོལ་སྤྱོད་ཆོག་པའི་ཡོང་འབབ་སྒོར་ཁྲི་2.6ལྷག་ཙམ་ཟིན་གྱི་ཡོད། ཞི་ཅིན་ཕིང་གིས“ངོ་མཚར་གྱིས་ཕྱུག་པའི་དམག་དར”ཞེས་པའི་ཁྱད་ལྡན་ཐོན་ལས་ཀྱི་དྲ་ཐོག་ཞབས་ཞུའི་ཚོམས་ཆེན་དུ་ཕེབས་ནས་ཁྱད་ལྡན་ཞིང་ཞོར་ཐོན་རྫས་དང་སི་ཁྲོན་གྱི་ཚེམ་དྲུབ་མ་སོགས་ལག་ཤེས་བཟོ་རྩལ་ཐོན་རྫས་འགྲེམས་སྟོན་དང་། མི་ཚང་མས་རྨོ་འདེབས་བྱེད་པའི“དྲ་སྦྲེལ+མཉམ་སྤྱོད་ཞིང་ལས”ཀྱི་མཉམ་སྒུལ་འདེབས་གསོའི་ལས་སྟེགས་ཀྱི་བཀོལ་སྤྱོད་ལ་གཟིགས་པ་མ་ཟད། ཁོང་རང་ཉིད་ཀྱི་ཕྱག་དངུལ་བཏོན་ནས་ཡུལ་དེ་གའི་མང་ཚོགས་ཀྱིས་བཟོས་པའི་རས་ལྷམ་ཆ་གཅིག་ཀྱང་གཟིགས་པ་རེད། ཞི་ཅིན་ཕིང་གིས་ཏང་གི་ཚོགས་ཆེན་བཅུ་དགུ་པའི་ཐོག་གྲོང་གསེབ་དར་རྒྱས་ཀྱི་འཐབ་ཇུས་ལག་ལེན་བསྟར་དགོས་ལུགས་བསྟན་ཡོད། དེ་ནི་གྲོང་གསེབ་མགྱོགས་མྱུར་འཕེལ་རྒྱས་གཏོང་བ་དང་། ཞིང་པའི་འཚོ་བ་ལེགས་སུ་གཏོང་བ། གྲོང་ཁྱེར་དང་གྲོང་གསེབ་གཞི་གཅིག་ཅན་ལ་སྐུལ་འདེད་གཏོང་བ་བཅས་ཀྱི་འཐབ་ཇུས་གལ་ཆེན་ཞིག་ཡིན་པས། དེང་རབས་ཞིང་ལས་འཕེལ་རྒྱས་གཏོང་རྒྱུ་དེ་གྲོང་གསེབ་དར་རྒྱས་ཀྱི་འཐབ་ཇུས་ལག་ལེན་བསྟར་བའི་གལ་ཆེའི་ནང་གི་འགངས་ཆེར་བརྩི་བ་དང་འཚོ་བ་འབྱོར་ཕྱུག་ཡོང་བ་བྱ་རྒྱུ་དེ་གྲོང་གསེབ་དར་རྒྱས་འཐབ་ཇུས་ལག་ལེན་བསྟར་བའི་ལྟེ་བའི་ལས་འགན་དུ་བརྩིས་ནས་གྲོང་གསེབ་དར་རྒྱས་ཀྱི་འཐབ་ཇུས་ཏན་ཏན་ཏིག་ཏིག་ངང་ལག་ལེན་ཡག་པོ་བསྟར་དགོས་པའི་ནན་བཤད་གནང་བ་རེད།
ཚེས་13ཉིན་གྱི་སྔ་དྲོ། ཞི་ཅིན་ཕིང་གིས་སི་ཁྲོན་ཞིང་ཨུད་དང་ཞིང་ཆེན་སྲིད་གཞུང་གི་ལས་དོན་སྙན་སེང་གསན་ནས་སི་ཁྲོན་གྱི་ལས་དོན་ཁག་ལ་ཐོབ་པའི་གྲུབ་འབྲས་ལ་ཁས་ལེན་གང་ལེགས་གནང་བ་མ་ཟད། སི་ཁྲོན་གྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ལག་བསྟར་གཏིང་ཟབ་བྱེད་པ་དང་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ཕྱོགས་ཡོངས་ནས་དོན་འཁྱོལ་བྱས་ཏེ་བློ་རྩ་བརྟན་པོས་ཡར་རྒྱས་བརྩོན་ལེན་དང་དཀའ་སྤྱད་སྙིང་རུས་ཀྱིས་ལས་ཀ་བྱས་ནས་སི་ཁྲོན་བཅོས་སྐྱོང་དང་དར་རྒྱས་གཏོང་རྒྱུ་དེ་སྐས་རིམ་གསར་པ་ཞིག་ཏུ་སླེབས་རྒྱུར་སྐུལ་འདེད་གཏོང་དགོས་པའི་ཐུགས་རེ་གནང་བ་རེད།
ཞི་ཅིན་ཕིང་གིས་མི་དམངས་ལྟེ་བར་བྱེད་པའི་འཕེལ་རྒྱས་ཀྱི་བསམ་བློ་བརྟན་པོ་བཙུགས་ཏེ་དམངས་ལ་སེམས་ཁྲལ་བྱེད་པ་དང་། དམངས་ལ་དགའ་གཅེས་བྱེད་པ། དམངས་ལ་ཕན་བདེ་སྐྲུན་པ་བཅས་ཀྱི་བསམ་བློ་རྟག་ཏུ་བཅངས་ནས་དམིགས་སའི་རང་བཞིན་སྔར་ལས་ཆེ་བ་དང་། ཁྱབ་རྒྱ་སྔར་ལས་ཆེ་བ། ཐད་ཀར་ནུས་པ་ཐོན་པ། ཕན་འབྲས་སྔར་ལས་མངོན་གསལ་དོད་པ་བཅས་ཀྱི་བྱེད་ཐབས་སྤྱད་དེ་མི་སེར་ཚོའི་འཚོ་བ་དང་འབྲེལ་བ་དམ་ཟབ་ཡོད་པའི་སློབ་གསོ་དང་། ལས་ཞུགས། སྨན་བཅོས་འཕྲོད་བསྟེན། སྤྱི་ཚོགས་འགན་སྲུང་། སྤྱི་ཚོགས་བརྟན་ལྷིང་སོགས་ཀྱི་དམངས་འཚོའི་གནད་དོན་ཐག་གཅོད་ཡག་པོ་བྱས་ནས་མི་དམངས་ཀྱི་ཐོབ་ཚོར་དང་། བདེ་སྐྱིད་ཚོར་སེམས། བདེ་འཇགས་ཚོར་སེམས་བཅས་སྔར་བས་འཐུས་སྒོ་ཚང་བ་དང་། སྔར་བས་འགན་སྲུང་ལྡན་པ། སྔར་བས་རྒྱུན་མཐུད་ཐུབ་པ་བཅས་ཡོང་བ་བྱེད་དགོས། འཕེལ་རྒྱས་དང་བརྟན་ལྷིང་གཉིས་ཀ་དམ་འཛིན་ནན་པོ་བྱ་རྒྱུ་མཐའ་འཁྱོངས་བྱས་ཏེ་མི་རིགས་མཐུན་སྒྲིལ་ཡར་ཐོན་གྱི་སློབ་གསོ་གཏིང་ཟབ་སྤེལ་ནས་མི་རིགས་ཁག་ཐུན་མོང་ཐོག་མཐུན་སྒྲིལ་འབད་འཐབ་དང་ཐུན་མོང་ཐོག་དར་རྒྱས་གོང་འཕེལ་ཡོང་རྒྱུར་སྐུལ་འདེད་གཏོང་དགོས་པ། རྒྱལ་ཡོངས་སུ་ནག་སེལ་གཤེད་བཅོམ་གྱི་ཆེད་དོན་འཐབ་རྩོད་སྤེལ་རྒྱུའི་སྐོར་གྱི་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ལག་བསྟར་དོན་འཁྱོལ་ནན་ཏན་བྱས་ཏེ་སྤྱི་ཚོགས་བརྟན་ལྷིང་ལས་དོན་སྔར་བས་ཞིབ་ཚགས་དང་། སྔར་བས་ཏན་ཏིག སྔར་བས་དམ་ཚགས་བཅས་ཡོང་བ་བྱེད་དགོས་ཞེས་གསུངས་པ་རེད།
ཞི་ཅིན་ཕིང་གིས་ཏང་གི་ཚོགས་ཆེན་བཅུ་དགུ་པའི་ཐོག་ཏང་གི་ཆབ་སྲིད་འཛུགས་སྐྱོང་བྱ་རྒྱུ་དེ་མངོན་གསལ་དོད་པའི་གནས་བབ་ཐོག་བཞག་ནས་ཏང་གི་ཆབ་སྲིད་འཛུགས་སྐྱོང་བྱ་རྒྱུ་ནི་ཏང་གི་རྩ་བའི་རང་བཞིན་གྱི་འཛུགས་སྐྱོང་ཞིག་ཡིན་པ་ནན་བཤད་གནང་ཡོད། དེ་ནི་ཕུགས་ལ་བསམ་གཞིག་གཏིང་ཟབ་བྱས་པ་ཞིག་རེད་ལ། རིགས་པའི་གཞུང་ལུགས་དང་ལག་ལེན་གྱི་གཞི་འཛིན་ས་གང་ལེགས་ལྡན་པ་ཞིག་ཀྱང་རེད། ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་མཐའ་འཁྱོངས་བྱེད་པ་དང“འདུ་ཤེས་བཞི”ཟབ་ཏུ་བཏང་སྟེ། ཏང་ཀྲུང་དབྱང་གིས་དར་སྤེལ་བཏང་བ་དག་མཐའ་གཅིག་ཏུ་དང་ལེན་ཞུ་བ་དང་། ཏང་ཀྲུང་དབྱང་གིས་གཏན་ལ་ཕབ་པ་དག་མཐའ་གཅིག་ཏུ་བཀའ་བཞིན་སྒྲུབ་པ། ཏང་ཀྲུང་དབྱང་གིས་བཀག་འགོག་བྱས་པ་དག་མཐའ་གཅིག་ཏུ་གཏན་འགོག་བྱེད་དགོས། ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་དགོངས་དོན་སློབ་སྦྱོང་དང་ལག་བསྟར་ནན་ཏན་བྱེད་པ་དང་རྒྱ་ཆེའི་ཏང་ཡོན་དང་ལས་བྱེད་པས་རྩ་ཁྲིམས་ཀྱི་འདུ་ཤེས་བརྟན་པོ་འཛུགས་རྒྱུར་སློབ་གསོ་ཁྲིད་སྟོན་དང་སྣེ་ཁྲིད་བྱས་ཏེ་རྩ་ཁྲིམས་ལ་གོང་བཀུར་དང་། རྩ་ཁྲིམས་ལ་སློབ་སྦྱོང་། རྩ་ཁྲིམས་ལ་བརྩི་སྲུང་། རྩ་ཁྲིམས་སྲུང་སྐྱོང་། རྩ་ཁྲིམས་བེད་སྤྱོད་བཅས་བྱེད་དགོས། དུས་བབ་གསར་པའི་འོག་གི་ཏང་ནང་ཁུལ་གྱི་ཆབ་སྲིད་འཚོ་བའི་ཚད་གཞི་འགའ་ཞིག་ལག་བསྟར་ནན་པོ་བྱས་ཏེ་ཏང་ནང་ཁུལ་གྱི་ཆབ་སྲིད་འཚོ་བར་ཕྱོགས་ཡོངས་ནས་ཤུགས་སྣོན་རྒྱག་པ་དང་ཚད་ལྡན་དུ་གཏོང་བ་དང་། སྐྱོན་དང་བྲལ་བ་དང་དགེ་མཚན་ལྡན་པའི་ཏང་ནང་ཁུལ་གྱི་ཆབ་སྲིད་རིག་གནས་སྐྱེད་སྲིང་བྱས་ཏེ་སྤྱོད་བཟང་གཞུང་དྲང་གི་ཆབ་སྲིད་ཁོར་ཡུག་ཅིག་གཏོད་དགོས་པའི་ནན་བཤད་གནང་བ་རེད།

robotstxt: allowed

filter: keep


text: དུག་སྤྱོད་པ་དང་ཁབ་རྒྱག་པ་སོགས་ཀྱི་སྤྱི་མིང་ལ་དུག་སྤྱོད་པ་ཟེར། དུག་སྤྱོད་པ་ནི་དུག་སྤྱོད་མཁན་རང་ཉིད་དང་ཁྱིམ་ཚང་། སྤྱི་ཚོགས་བཅས་ལ་གནོད་པ་ལས་ཕན་པ་མེད་ཅིང་། རང་རྒྱལ་གྱིས་ད་ལྟ་ལག་བསྟར་བྱེད་བཞིན་པའི་བཅའ་ཁྲིམས་ཀྱི་གཏན་འབེབས་ལྟར་ན། དུག་སྤྱོད་པ་ནི་ནག་ཉེས་ཤིག་མ་ཡིན་མོད། འོན་ཀྱང་དེ་ཡང་ཉེས་ཆད་གཅོད་དགོས་པའི་ཁྲིམས་འགལ་བྱེད་སྤྱོད་ཀྱི་ཁོངས་སུ་གཏོགས་པ་ཡིན། རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གིས《དུག་འགོག་གནད་དོན་སྐོར་གྱི་ཐག་གཅོད》དང་། དུག་སྤྱོད་མཁན་ལ“སྤྱི་བདེ་ལས་ཁུངས་ཀྱིས་ཉིན་15མན་གྱི་བཀག་ཉར་བྱས་ཆོག་ལ། དེ་མིན་ཐག་གཅིག་བཅད་དང་ཡང་ན་ལྷན་བཅད་ཀྱིས་སྒོར་2000མན་གྱི་དངུལ་ཆད་བཅད་ཆོག ད་དུང་དུག་རྫས་དང་དུག་སྤྱོད་ཆས་དང་། དུག་ཁབ་རྒྱག་ཆས་སོགས་གཞུང་བཞེས་བྱས་ཆོག”ཅེས་གཏན་འབེབས་མཛད་ཡོད། དུག་སྤྱད་ནས་མི་གཞན་ལ་དུག་སྐྱོ་ལངས་སུ་བཅུག་པ་ལ“བཙན་དབང་གིས་གཅོད་དུ་འཇུག་དགོས་ལ”བཙན་དབང་གིས་བཅད་རྗེས་ཡང་བསྐྱར་དུག་སྤྱོད་མཁན་ལ“ངལ་རྩོལ་སློབ་གཅུན་ལག་བསྟར་བྱས་ཆོག” བསླུ་ཁྲིད་དང་ངན་སྐུལ། ཡང་ན་བཙན་སྐུལ་གྱིས་མི་གཞན་ལ་དུག་སྤྱོད་དུ་འཇུག་པ་ནི་ཉེས་པ་བསྐྱར་བསགས་ཀྱི་བྱེད་སྤྱོད་ཡིན།


text:
བོད་ཀྱི་གཞོན་ནུ་ལྷན་ཚོགས་ཀྱིས་རྒྱ་གར་གྱི་གྲོང་དང་གྲོང་ཁྱེར་ཆེ་ཁག་ ༡༥༠ ནང་སྐོར་སྐྱོད་ཀྱིས་བོད་རང་བཙན་གྱི་གནད་དོན་དེ་རྒྱ་གར་གྱི་བདེ་འཇགས་དང་ཨེ་ཤ་ཡའི་གཏན་ལྷིང་ལ་ཐད་ཀར་འབྲེལ་བ་ཤུགས་ཆེན་ཡོད་པའི་དོན་དངོས་ཐད་གོ་རྟོགས་སྤེལ་རྒྱུ་ཡིན་པའི་གསལ་བསྒྲགས་གནང་སོང་།
དེ་རིང་སྔ་དྲོའི་ཆུ་ཚོད་ ༡༠ བའི་སྟེང་། བཞུགས་སྒར་དྷ་རམ་ས་ལར་ཡོད་པའི་བོད་ཀྱི་གཞོན་ནུ་ལྷན་ཚོགས་ཀྱི་དབུས་རྒྱུན་ལས་ཁང་དུ་གསར་འགོད་ལྷན་ཚོགས་ཤིག་བསྐོངས་ཏེ། ཚོགས་གཙོ་བསྟན་འཛིན་འཇིགས་མེད་ལགས་ཀྱིས་རྒྱ་གར་དབུས་གཞུང་ནས་བོད་དེ་ལོ་རྒྱུས་ཐོག་ནས་རང་བཙན་ཡིན་པ་དང་། ད་ལྟ་རྒྱ་ནག་གི་བཙན་འོག་ཏུ་ཡོད་པའི་རྒྱལ་ཁབ་ཅིག་ཡིན་པར་ངོས་འཛིན་གནང་རྒྱུ་ནི་རྒྱ་གར་གྱི་ཁེ་ཕན་དང་འབྲེལ་བ་ཡོད་པར་མ་ཟད། མཉམ་རུབ་ཀྱི་ཐོག་ནས་རྒྱ་ནག་གཞུང་ལ་བོད་ཀྱི་གནད་དོན་སེལ་བའི་གནོན་ཤུགས་སྤྲོད་དགོས་པ་དང་། ད་ལྟ་རྒྱ་ནག་གཞུང་གིས་རྒྱ་དཀར་ནག་གཉིས་ཀྱི་བར་གནས་བོད་ཡུལ་མཐོ་སྒང་ནི་དམག་དཔུང་གི་རྟེན་གཞི་ཞིག་ཏུ་བསྒྱུར་ཡོད་སྟབས། ང་ཚོར་ཞི་བདེ་དང་ལྷིང་འཇགས་དགོས་ན་ངེས་པར་དུ་བོད་རང་བཙན་འཐོབ་དགོས། ཞེས་བརྗོད་འདུག
ཐེངས་འདིའི་གཞོན་ནུ་ལྷན་ཚོགས་ཀྱི་གསར་འགོད་གསལ་བསྒྲགས་ནང་། ཕྱི་ཟླ་ ༡༢ ཚེས་ ༡༠ ཉིན་ནས་བོད་ཀྱི་གཞོན་ནུ་ལྷན་ཚོགས་དབུས་ས་ཐུན་མོང་ནས་རྒྱ་གར་གཞུང་མང་གཉིས་ཀྱིས་བོད་ནི་རང་བཙན་རྒྱལ་ཁབ་ཅིག་དང་། ད་ལྟ་བཙན་འོག་ཏུ་ཡོད་པའི་རྒྱལ་ཁབ་ཅིག་ཡིན་པར་ངོས་འཛིན་དང་གོ་རྟོགས་ཡོང་ཐབས་སུ། རྒྱ་གར་རྒྱལ་ཡོངས་ཀྱི་གྲོང་དང་གྲོང་ཁྱེར་ཆེ་ཁག་ ༡༥༠ ནང་བོད་དོན་ལས་འགུལ་སྤེལ་རྒྱུ་དང་། དེ་ཡང་ས་ཁུལ་ཆེ་ཁག་གསུམ་ནང་སྡེ་ཚན་གསུམ་གྱི་འཆར་འགོད་བཟོས་ཏེ། ཐོག་མར་བཞུགས་སྒར་དྷ་རམ་ས་ལ་དང་ས་ལུ་གྷ་ར། ཆན་ནཱི་བཅས་ནས་མགོ་འཛུགས་རྒྱུ་དང་། བོད་དོན་ལས་འགུལ་སྤེལ་སའི་གྲོང་དང་གྲོང་ཁྱེར་ཁག་གི་དཔོན་རིགས་ཚོར་མཇལ་འཕྲད་དང་། མི་མང་གོམ་བགྲོད། གསར་འགོད་གསལ་བསྒྲགས། ཡིག་ཆ་འགྲེམས་སྤེལ། མཚན་རྟགས་བསྡུ་རུབ་སོགས་ཀྱི་ལས་འགུལ་བརྒྱུད་རྒྱ་གར་དབུས་སའི་དཔོན་རིགས་དང་མི་མང་ལ་འདས་ཟིན་པའི་བོད་ཀྱི་བྱུང་རབས་ལོ་རྒྱུས་དང་། ད་ལྟའི་དངོས་ཡོད་གནས་སྟངས། མ་འོངས་པའི་རྒྱ་གར་དང་བོད་ཀྱི་མདུན་ལམ་སོགས་འགྲེལ་བརྗོད་བྱས་ཏེ། བོད་རང་བཙན་གྱི་གནད་དོན་དེ་རྒྱ་གར་གྱི་བདེ་འཇགས་དང་ཨེ་ཤ་ཡའི་གཏན་ལྷིང་ལའང་ཐད་ཀར་འབྲེལ་བ་ཤུགས་ཆེན་པོ་ཡོད་པའི་དོན་དངོས་ཐད་ལ་གོ་རྟོགས་སྤེལ་རྒྱུ་ཡིན་སྐོར་འཁོད་འདུག
ཡང་བསྒྲགས་གཏམ་མུ་མཐུད་དུ། བོད་དང་རྒྱ་གར་ནི་ལོ་ངོ་སྟོང་ཕྲག་མང་པོའི་ལོ་རྒྱུས་ཀྱི་ཐོག་ནས་ཆོས་དང་རིག་གཞུང་གི་འབྲེལ་ལམ་གཏིང་ཟབ་ཡོད་པའི་ཁྱིམ་མཚེས་རྒྱལ་ཁབ་ཡིན་པ་དང་། ས་མཚམས་མུ་འབྲེལ་གྱི་ཐོག་ནས་ཆབ་དཔལ་རིག་གསུམ་གྱི་འབྲེལ་ལམ་དང་ཤུགས་རྐྱེན་ངེས་ཅན་ཡོད་པ་ཞིག་ཆགས་ཡོད། ལྷག་པར་དུ་ཁོར་ཡུག་གནས་བབ་ཀྱི་ཐོག་ནས་བོད་ནི་རྒྱ་གར་ལ་ཧ་ཅང་གི་གནད་འགག་ཆེན་པོ་ཞིག་ཆགས་ཡོད། ཕྱི་ལོ་ ༡༩༥༩ ལོར་རྒྱ་དམར་གྱིས་བོད་རྒྱལ་ཁབ་བཙན་བཟུང་བྱས་པ་ནས་བཟུང་རྒྱ་དམར་གྱི་ཧམ་ཤེད་ཆེ་བའི་སྲིད་ཇུས་འོག དེ་སྔར་ཞི་བདེ་དང་ལྷིང་འཇགས་ལྡན་པའི་ཧིན་བོད་ས་མཚམས་ཁག་ཉེན་ཚབས་ཅན་གྱི་ས་ཁུལ་དང་ས་མཚམས་ཤིག་ཏུ་གྱུར་ཡོད་པར་མ་ཟད། ཨེ་ཤ་ཡའི་སྟོབས་ཆེན་རྒྱལ་ཁབ་རྒྱ་དཀར་ནག་གཉིས་ཀྱི་བར་ལ་ས་མཚམས་རྩོད་གླེང་གི་དཀའ་རྙོག་བྱུང་སྟེ། ཕྱི་ལོ་ ༡༩༦༢ ལོའི་ས་མཚམས་རྩོད་གླེང་གི་དམག་འཁྲུག་ཁྲོད་རྒྱག་གར་གྱི་དམག་མི་སྟོང་ཕྲག་ལྷག་གི་ཚེ་སྲོག་ཤོར་བ་དང་། ཉེ་འཆར་བྱུང་བའི་འབྲོག་ལམ་མཐའ་ཁུལ་རྩོད་གླེང་གི་དོན་རྐྱེན་དེས་བོད་རང་བཙན་ནི་རྒྱ་གར་གྱི་བདེ་འཇགས་དང་འབྲེལ་བ་ཤུགས་ཆེན་ཡོད་པ་ར་སྤྲོད་དང་། རྒྱ་དམར་གྱི་དབང་སྒྱུར་སྟོབས་ཤུགས་རྒྱ་སྐྱེད་རིང་ལུགས་ཀྱི་བསམ་བློའི་གདོང་རིས་མངོན་གསལ་དུ་བཏོན་པ། རྒྱ་གར་ལ་འཇིགས་སྐུལ་སྤེལ་བའི་གཡོ་སྒྱུ་ཡི་བྱ་སྤྱོད་ཅིག་ཆགས་ཡོད་ལ། གཞན་ཡང་། རྒྱ་ནག་གིས་མཐུན་ཕྱོགས་རྒྱལ་ཁབ་དང་ཚོགས་པ་ཁག་དང་མཉམ་འབྲེལ་གྱིས་རྒྱ་གར་དང་རྒྱལ་སྤྱིའི་འབྲེལ་ལམ་ལ་དོ་ཕོག་བཟོ་བའི་ངན་ཇུས་འོག རྒྱ་གར་རྒྱལ་ཚོགས་ཀྱི་བདེ་འཇགས་ལྷན་ཁང་དང་རྒྱལ་སྤྱིའི་རྡུལ་མཚོན་མཁོ་སྤྲོད་ལྷན་ཚོགས་ (NSG) ནང་ཞུགས་པར་འགོག་རྐྱེན་བཟོ་བཞིན་ཡོད། དེ་བཞིན་རྒྱ་ནག་གིས་རྒྱ་གར་གཙོས་པའི་ཨེ་ཤ་ཡའི་མི་མང་དུང་ཕྱུར་མང་པོའི་འཚོ་རྟེན་གཙོ་བོར་གྱུར་བའི་བོད་ཀྱི་གཙང་པོ་ཁ་བསྒྱུར་དང་ཆུ་རགས་རྒྱག་པ། བོད་ཀྱི་ཤིང་ནགས་གཅོད་འབྲེག་གིས་ཁོར་ཡུག་ལ་གཏོར་བརླག་ཚབས་ཆེན་གཏོང་བ། རྒྱ་གར་དང་ཨེ་ཤ་ཡའི་གནམ་གཤིས་དང་ཁོར་ཡུག་ལ་གནོད་གཞིའི་ལས་མང་པོ་ཞིག་སྤེལ་བཞིན་ཡོད་སྐོར་འཁོད་འདུག
མཇུག་ཏུ་རྒྱ་གར་གཞུང་མང་ལ་འབོད་སྐུལ་དོན་ཚན་གསུམ་ཞུས་པའི་ནང་། དང་པོ། རྒྱ་གར་དམངས་ཀྱིས་གྲོས་ཚོགས་འཐུས་མིར་བོད་ཀྱི་གནད་དོན་གྲོས་ཚོགས་ནང་གླེང་སློང་གནང་རྒྱུར་ཤུགས་སྣོན་རྒྱག་རོགས། གཉིས་པ། རྒྱ་གར་གཞུང་གིས་བོད་ཐོག་འཛིན་པའི་སྲིད་ཇུས་ལ་སྐྱར་ཞིབ་ཀྱིས་བོད་དེ་འདས་པའི་ལོ་རྒྱུས་ནང་རང་བཙན་རྒྱལ་ཁབ་ཅིག་དང་ད་ལྟ་རྒྱ་ནག་གི་བཙན་འོག་ཏུ་ཡོད་པའི་རྒྱལ་ཁབ་ཅིག་ལ་ངོས་འཛིན་གྱིས་རྒྱབ་སྐྱོར་གནང་རོགས། གསུམ་པ། ཧིན་བོད་མི་དམངས་ནས་རྒྱ་དམར་གྱི་ཅ་དངོས་ཉོ་འཚོང་སྤྱོད་གསུམ་བྱ་རྒྱུ་མཚམས་འཇོགས་གནང་རོགས། ཅེས་འཁོད་འདུག
གསར་འགོད་པ། པདྨ་རྒྱལ།


text:
གུང་གསེང་འཆར་རིམ་བཞིན་སློབ་གྲྭ་འབྲིང་ཆུང་གི་གསོ་སྦྱོང་འཛིན་གྲྭ་སྣ་ཚོགས་ཆར་རྗེས་མྱུ་གུ་རྒྱས་པ་ཇི་བཞིན་ཐོན་ནས་མངགས་བཅོལ་འཛིན་གྲྭ་དང་། རིག་གནས་གསབ་ཁྲིད་འཛིན་གྲྭ དགའ་སྣང་འཛིན་གྲྭ་བཅས་ཀྱི་བརྡ་ཆ་གང་སར་ཁྱབ་ནས་ཡོད། འོ་ན་གང་འདྲ་བྱས་ཏེ་རང་ཉིད་ཀྱི་ཕྲུ་གུར་འཚམ་པའི་འཛིན་གྲྭ་འདེམས་དགོས་པ་དེ་ཁྱིམ་བདག་གིས་དོ་ཁུར་བྱེད་པའི་བྱ་བར་གྱུར་ཡོད།
སྨྱུག་འཛིན་པས་བརྟག་དཔྱད་བཅར་འདྲི་བྱས་པ་བརྒྱུད་གསོ་སྦྱོང་འཛིན་གྲྭ་ཚང་མ་ཚད་ལྡན་ཡིན་པའི་ངེས་པ་མེད་པ་ཤེས་བྱུང་། འབྲེལ་ཡོད་སྡེ་ཚན་གྱིས་ལོ་ལྟར་གུང་གསེང་རིང་གི་སྒེར་བཙུགས་གསོ་སྦྱོང་སློབ་གྲྭར་ཞིབ་བཤེར་བྱེད་ཀྱི་ཡོད་མོད། འོན་ཀྱང་སློབ་གྲྭ་ལ་ལས་ལག་ཁྱེར་མེད་པར་གསོ་སྦྱོང་འཛིན་གྲྭ་གཉེར་བའི་གནས་ཚུལ་ད་དུང་གནས་ཡོད་པ་དང་། ཡང་གསོ་སྦྱོང་སློབ་གྲྭ་ལ་ལས་གཏན་འབེབས་གཞིར་བཟུང་སློབ་གཉེར་མི་བྱེད་ལ་མེ་ཟོན་གྱི་སྒྲིག་ཆས་ཀྱང་ཆ་ཚང་པོ་མེད། གལ་ཏེ་གསོ་སྦྱོང་འཛིན་གྲྭ་དེ་རིགས་ལ་ཐོ་བཀོད་ན་ཕྲུ་གུའི་སློབ་སྦྱོང་གི་སྦྱངས་འབྲས་ལ་ཤུགས་སྣོན་ཐེབས་རྒྱུ་ལྟ་ཅི། དེ་ལས་ལྡོག་སྟེ་བདེ་འཇགས་ལའང་ཉེན་ཁ་འཕྲད་རྒྱུ་ལོས་རེད། དེར་བརྟེན་ཁྱིམ་བདག་ཚོས་གསབ་ཁྲིད་སློབ་གྲྭ་འདེམས་སྐབས་དང་ཐོག་སློབ་གྲྭར་འོས་ཐོབ་ལག་ཁྱེར་ཡོད་མེད་དང་གསབ་ཁྲིད་སློབ་ཚན་གྱི་སློབ་ཡོན་དེ་སློབ་གསོ་སྡེ་ཚན་གྱི་འབྲེལ་ཡོད་གཏན་འབེབས་དང་མཐུན་མིན་དང་དེ་བཞིན་སློབ་མའི་གྲངས་འབོར་ཚད་ལས་བརྒལ་མིན་སོགས་ལ་བལྟས་ནས་རང་ཉིད་ཀྱི་ཕྲུ་གུ་ཚད་ལྡན་གྱི་གསབ་ཁྲིད་སྒྲིག་གཞིའི་ནང་སློབ་སྦྱོང་བྱེད་ཐུབ་པ་བྱེད་དགོས།
གསབ་ཁྲིད་ཀྱི་བྱེད་ཐབས་དང་གསབ་ཁྲིད་སྒྲིག་གཞི་གདམ་ག་ཡག་པོ་བྱ་རྒྱུ་དེ་གལ་འགངས་ཆེ་བ་ཞིག་རེད། “ལྷ་སའི་དགེ་རྒན་བཟང་པོ”ཞེས་པའི་སྲོལ་གཏོད་པ་བཀྲ་ཚེས་ཁྱིམ་བདག་གིས་ཕྲུ་གུར་ཚད་ལས་བརྒལ་བའི་སློབ་གསོ་དང་ལེན་བྱེད་དུ་བཅུག་རྒྱུ་མེད། བུ་བཅོལ་ཁང་དུ་བསྐྱོད་པའི་དུས་མཚམས་སུ་ཕྲུ་གུར་ཤེས་བྱ་ཐོབ་པའི་རྒྱུ་རྐྱེན་གཙོ་བོ་དེ་པར་རིས་མཉམ་བཀོད་ཀྱི་གཱ་དང་། སྦྱོང་དེབ་མིན་ལ་དེ་བས་“མཐོ་རིམ”བུ་བཅོལ་ཁང་མིན། ཕ་མ་ཚོས་ཉིན་ལྟར་ཕྲུ་གུར་ངོ་མཚར་ཆེ་བའི་སྒྲུང་གཏམ་ཀློག་སྟེ་ཕྲུ་གུ་ཚོས་སྒྲུང་གཏམ་ཉན་པའི་བསམ་ཚོད་ཀྱི་འཇོན་ཐང་གསོ་སྦྱོང་བྱ་རྒྱུ་ནི་ཕན་པ་ཆེ་ཤོས་ཀྱི་སློབ་གསོའི་བྱེད་ཐབས་ཤིག་རེད། ཕྲུ་གུ་སློབ་ཆུང་དུ་བསྐྱོད་རྗེས། ཁྱིམ་བདག་གིས་ཕྲུ་གུར་ལྟ་ཀློག་གི་གོམས་གཤིས་དང་། སློབ་ཚན་ནན་ཏན་ངང་ཉན་པའི་གོམས་གཤིས། སློབ་སྦྱོང་གི་གོམས་གཤིས་བཟང་པོ་བཅས་འཇགས་པ་བྱས་ནས་ཕྲུ་གུར་ཚེ་གང་ཕན་པ་ཐོབ་པ་བྱེད་དགོས་ཞེས་བརྗོད་བྱུང་།


text:
༄༅། །དེ་རིང་འདིར་འགྲོ་བ་ལྷ་དང་བཅས་པའི་མགོན་ྋསྐྱབས་བླ་ན་མ་མཆིས་པ་ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག གངས་ལྗོངས་སྐྱེ་འགྲོ་ཀུན་གྱི་མེ་ཏོག་གང་ལ་ཕོག་པའི་ལྷ་སྐལ། རང་རེའི་ཆོས་སྲིད་ལུགས་གཉིས་ཀྱི་དབུ་ཁྲིད། འཇིག་རྟེན་ཞི་བདེའི་དེད་དཔོན་ཆེན་པོ། ྋགོང་ས་ལྷ་མིའི་རྣམ་འདྲེན་ྋསྐྱབས་མགོན་ྋརྒྱལ་དབང་ཐམས་ཅད་མཁྱེན་ཅིང་གཟིགས་པ་ཆེན་པོ་སྐུ་ཡི་ཕྲེང་བ་བཅུ་བཞི་པ་མཆོག་གི་འཁྲུངས་སྐར་དུས་དྲན་མཛད་སྒོ་ཚར་དུ་དངར་བ་སྐྱོང་བཞིན་པའི་སྐབས་འདིར་ཕེབས་བཞུགས་གནང་བའི་སྐྱབས་གནས་དགེ་འདུན་གྱི་སྡེ་དང༌། ཡབ་གཞིས་སྐུ་འཁོར་རྣམ་པ། བཙན་བྱོལ་བོད་གཞུང་གི་མང་གཙོའི་ཀ་བ་གསུམ་གྱི་མཛད་གཙོ་ལས་ཟུར་རྣམ་པས་དབུས་གཞུང་ཞབས་ལས་ཟུར་རྣམ་པ། ཕྱི་ནང་སྐུ་མགྲོན་རྣམ་པ། གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་སྡེ་ཁག་གི་འགན་འཛིན་རྣམ་པ། འདིར་འདུས་མང་ཚོགས་དང་བརྩེ་བའི་སློབ་ཕྲུག་རྣམ་པ་བཅས་ལ་ཕྲན་གྱིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་དགའ་སེམས་འཁོལ་བའི་འཚམས་འདྲིའི་བཀྲིས་བདེ་ལེགས་ཞུ་རྒྱུ་ཡིན།
མགོན་པོ་གང་ཉིད་བོད་ལུགས་རབ་བྱུང་བཅུ་དྲུག་པའི་ཤིང་ཕག་ཟླ་ ༥ ཚེས་ ༥ དང༌། ཕྱི་ལོ་ ༡༩༣༥ ཟླ་ ༧ ཚེས་ ༦ ཉིན་བོད་ཀྱི་མངའ་ཁོངས་མདོ་སྨད་ས་ཡི་ཐིག་ལེར་སྟག་འཚེར་དུ་ཡབ་ཡུམ་རིགས་རུས་ཕུན་སུམ་ཚོགས་པའི་སྲས་སུ་ངོ་མཚར་བའི་ལྟས་དང་བཅས་ལེགས་པར་སྐུ་བལྟམས། རྒྱལ་ཚབ་རྭ་སྒྲེང་མཆོག་སྤྲུལ་རིན་པོ་ཆེ་མཆོག་གིས་ཐུགས་ཁུར་ཆེར་བཞེས་ཀྱིས་སྐུ་གོང་མའི་ཡང་སྲིད་འཁྲུལ་བྲལ་ངེས་རྙེད་ཀྱི་བོད་མི་ཡོངས་ཀྱི་མགོན་དཔུང་དམ་པར་མངའ་གསོལ་བཀྲིན་ཆེ་བ་སྟེ། དེ་རིང་བཀྲིས་དགའ་བ་འབུམ་ལྡན་གྱི་ཉིན་མོ་འདིར་སྒོ་གསུམ་མི་ཕྱེད་དད་པས་འཚམས་ཞུ་དང་སྦྲགས་མཁའ་མཉམ་སྐྱེ་འགྲོ་སྤྱི་དང༌། བྱེ་བྲག་ཏུ་གང་གི་སྐྱོང་ཡུལ་ཆོས་ལྡན་ཞིང་གི་བོད་འབངས་ཉམ་ཐག་རྣམས་ཀྱི་མགོན་དཔུང་དམ་པར་སྐུ་ཚེ་ྋཞབས་པད་སྲིད་མཐར་བརྟན་ཅིང༌། རྒྱ་ཆེར་རྒྱུན་མི་ཆད་པའི་འཕྲིན་ལས་འགོག་མེད་དུ་བསྐྱང་བའི་གསོལ་འདེབས་སྨོན་འདུན་ཤུགས་དྲགས་ཞུ་རྒྱུ་ཡིན།
ལོ་རྒྱུས་བྱུང་རབས་ནས་མཁྱེན་མུས་ཡང་མགོན་པོ་གང་གི་བཀྲིན་རྗེས་དྲན་ཚུལ་དུ་མདོར་ཙམ་ཞུ་ན། སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་དགུང་གྲངས་ ༡༦ ལ་ཕེབས་སྐབས་ཛ་དྲག་ཐོག་བོད་འབངས་ལྷ་སྡེ་མི་སྡེ་ཡོངས་ཀྱིས་ཇི་ལྟར་གསོལ་བ་བཏབ་པའི་རེ་དོན་བཞིན་བོད་ལྗོངས་ཆོས་སྲིད་ལུགས་གཉིས་ཀྱི་ཐུགས་འགན་བདག་གིར་བཞེས་མ་ཐག བོད་ཀྱི་ཆབ་སྲིད་ཀྱི་གནས་བབ་སྣུམ་ཟད་མར་མེའི་ངང་ཚུལ་དུ་གནས་ཡོད་པ་མ་ཟད། ཁྱིམ་མཚེས་རྒྱ་ནག་གི་བཙན་འཛུལ་དབང་ཤུགས་ཤོག་བུ་སྣུམ་བཟས་ཀྱི་དཔེ་བཞིན་བོད་ས་ཡོངས་ལ་ཁྱབ་སྟེ་གང་ཉིད་ཀྱིས་རྒྱ་བོད་དབར་ཞི་མཐུན་འགྲིགས་འཇགས་ཀྱི་གུ་ཡངས་དཀྱེལ་ཆེའི་དགོངས་གཞིར་རྒྱ་དམར་འགོ་འཁྲིད་པས་ངེས་ཤེས་མ་རྙེད་པར་མཐར་བོད་ཀྱི་བདེན་མཐའ་གསལ་ཐབས་དང༌། འཕྲལ་སྒང་བོད་མི་རྣམས་རྒྱ་དམར་གྱི་བཙན་འོག་མི་གསོད་ཁྲག་སྦྱོར་ལས་སྐྱོབས་ཐབས་རེ་ཞིག་གང་ཉིད་སྐུ་འཁོར་དང་བཅས་རྒྱ་གར་འཕགས་པའི་ཡུལ་དུ་སྲིད་དོན་སྐྱབས་བཅོལ་ལ་མ་ཕེབས་མཐུ་མེད་ཆགས་ཞིང༌། སྐབས་དེར་ྋགོང་ས་མཆོག་གི་བོད་ཀྱི་གནས་བབ་ལ་གཞིག་པའི་མཛད་རྗེས་གལ་ཆེ་འགའ་ཞིག་ཞུ་རྒྱུར།
༡༽ བོད་དོན་བདེན་མཐའ་གསལ་སླད་མ་འོངས་བོད་ཀྱི་འཛུགས་སྐྲུན་ལ་མཁོ་བའི་བཙན་བྱོལ་བོད་གཞུང་གི་ཆབ་སྲིད་ཀྱི་ངོ་བོ་མང་གཙོ་ཅན་དུ་བཅོས་སྒྲིག་རིམ་པ་གནང་མཐར་ད་ཆ་ཁྲིམས་ལུགས་དབང་བསྒྱུར་ཡང་དག་པའི་མང་གཙོ་ལམ་ལུགས་ཡོངས་སུ་ལོངས་སྤྱོད་བཞིན་པ་འདི་ལྟ་བྱུང༌།
༢༽ བོད་ཕྲུག་ན་གཞོན་རྣམས་ལ་མ་འོངས་བོད་ཀྱི་བདག་པོར་དགོངས་བཞེས་ཀྱིས་བོད་ཕྲུག་ཁེ་གཙང་གི་གཏན་ཉིན་སློབ་གྲྭ་ཁག་གསར་འཛུགས། གཞན་ཡང་མཐོ་སློབ་ཁག་ནས་སྦྱང་འབྲས་ཐོན་ཏེ་ཤེས་ཡོན་ཅན་གྱི་བཙན་བྱོལ་སྤྱི་ཚོགས་ཆགས་པ་མ་ཟད། ད་ཆ་ཁྱད་ལས་ཤེས་ཡོན་གྱི་ཕྱུག་པའྀ་བཙན་བྱོལ་སྤྱི་ཚོགས་སུ་གྱུར་ཏེ་སྤྱི་སྒེར་བྱ་སྒོ་ཡོངས་རྫོགས་བོད་མི་རང་ཉིད་ཀྱི་མི་སྣས་འགན་ཁུར་སྣེ་ཁྲིད་བྱེད་པ་འདི་བྱུང༌།
༣༽ བོད་མིའི་ངོ་བོ་མ་བརླག་པའི་ཆེད་བོད་མིའི་གཞིས་སྒར་ཁག་དང༌། བཟོ་ལས་སྡོད་སྒར་ཁག་ཟུར་འཛུགས་གནང་འབྲས་ད་ཆ་བོད་མིའི་རང་བཞིན་གནས་བབ་གོང་བོ་གཅིག་ཏུ་སྒྲིལ་ཏེ་མཐུན་མོང་མ་ཡིན་པའི་སྤྱི་ཚོགས་ཀྱི་གཤིས་སྤྱོད་བཟང་པོ་དར་རྒྱས་ཡུན་གནས་ཐུབ་པའི་དགེ་མཚན་མཐོང་རྒྱུ་ཡོད་པ་འདི་བྱུང༌།
༤༽ བོད་ནང་རྒྱ་མིས་རྒྱལ་གཅེས་ཆོས་གཅེས་ཀྱི་ལས་འགུལ་འོག་བོད་ཀྱི་ནང་བསྟན་རིན་པོ་ཆེར་ཉམས་དམས་རྒུད་ཚོགས་ཆེ་རུང༌། ྋརྒྱལ་མཆོག་གང་ཉིད་ནས་བཙན་བྱོལ་བོད་མིའི་སྤྱི་ཚོགས་ཙམ་དུ་མ་ཟད། འཛམ་གླིང་ཡུལ་གྲུ་གང་སར་བོད་ཀྱི་ནང་བསྟན་ཆོས་བརྒྱུད་ཆེན་པོ་བཞི་དང༌། གཡུང་དྲུང་བོན་བཅས་ཀྱི་བསྟན་པ་ཉམས་པ་སོར་ཆུད་དང་མི་ཉམས་གོང་འཕེལ་གྱི་མཛད་འཕྲིན་ཕྱོགས་བཅུར་རྒྱས་འབྲས་འཛམ་གླིང་སྐྱེ་འགྲོ་ཀུན་གྱི་བྱམས་དང་སྙིང་རྗེའི་གཏེར་ཆེན་དུ་ངོས་འཛིན་ཞུས་ཏེ། ཆེ་བསྟོད་ཀྱི་ཕུལ་བྱུང་གཟེངས་རྟགས་གྲགས་ཅན་གྲངས་ལས་འདས་པ་ཕུལ་བ་དང༌། རྒྱལ་ཁབ་རང་ཉིད་ཀྱི་ཆབ་འབངས་ཀྱི་མཚན་གནས་འབུལ་བཞེས་རེ་བསྐུལ་ཞལ་བཞེས་བསྐྱངས་པ་བཅས། མདོར་ན་རང་ཅག་ཁ་བ་ཅན་གྱི་བོད་དང་བོད་མིའི་མདུན་ལམ་སླད་རྒྱལ་མཆོག་གང་ཉིད་ཀྱིས་སྔོན་གྱི་དམ་བཅའ་བདག་གིར་སྐྱོང་བཞེས་ཀྱི་གཟིགས་པ་ཆེན་པོ་རྣམས་བོད་མི་རྩམ་ཟན་ཡོངས་ནས་དུས་རྟག་ཏུ་བསམ་ཤེས་དགོས་པ་ནི་སྨོས་ཅི་དགོས། འོན་ཀྱང་བོད་མི་བསམ་མེད་ཉུང་ཤས་ཀྱིས་བོད་མི་རིགས་ཀྱི་ལར་ཞེན་དང༌། བླ་སློབ་ཀྱི་དམ་ཚིག་ཉམས་པའི་ལས་ངན་རང་ཉིད་རང་གིས་ཕུང་ལ་སྦྱོར་བའི་བྱ་སྤྱོད་རེ་ཟུང་ཡོང་འདུག་པ་དཔེར་ན་དོལ་རྒྱལ་བསྟེན་གསོལ་བྱེད་པ་ལྟ་བུ་ཆོས་མིན་ཆོས་སྤྱོད་ཡིན་ཚུལ་གྱིས་དགྲ་བོའི་བེད་སྤྱོད་དུ་འཚུད་དེ་བཀྲིན་གསུམ་ལྡན་གྱི་རྒྱལ་མཆོག་གང་ཉིད་ལ་བློ་ཡུལ་ལས་འདས་པའི་མཚན་སྨད་ཞུས་པ་དང་ཁྲིམས་སར་སྦྱར་བ་སོགས་ལ་ཚང་མས་དམིགས་བསལ་ཡིད་གཟབ་གནང་གལ་ཆེ། དོལ་རྒྱལ་ཐད། སྲེག་བཅད་བདར་གསུམ་གནང་བའི་བཀའ་སློབ་དེ་དག་བོད་མིའི་སྤྱི་སྒེར་གྱི་བདེ་ཐབས་ཁོ་ནར་ཕས་བུ་ལ་གདམས་པའི་མན་ངག་མཆོག་ཏུ་བཀུར་འོས་པར་ངོས་འཛིན་གྱིས་གདན་སའི་མཁས་མང་དགེ་འདུན་སྟོང་ཚོ་མང་པོས་དྭང་བས་ཀུན་བླངས་ཀྱིས་ཚུལ་ཤིང་ཐོག་ནས་ནང་བསྟན་དག་ཐེར་ལ་བསྔགས་བརྗོད་དང༌། བོད་མི་མང་སྤྱི་འཐུས་ལྷན་ཚོགས་ཀྱིས་དེ་སྔ་ནས་དོར་དུ་མི་རུང་བའི་རིན་ཐང་ཅན་གྱི་བཀའ་སློབ་སྔ་ཕྱི་ཕེབས་པ་རྣམས་ཧ་ཅང་གལ་ཆེ་གཟིགས་ཏེ་ད་བར་དོལ་རྒྱལ་གནད་དོན་ཐོག་གྲོས་ཚོགས་སུ་གྲོས་ཆོད་རིམ་པ་གསུམ་བཞག་ཟིན་པ་ལྟར་རིང་མིན་ཕྱོགས་བསྒྲིག་བྱས་ཏེ་འགྲེམས་སྤེལ་ཞུ་རྒྱུར་ཚང་མས་ཕྱག་ལེན་དོན་འཁྱོལ་དགོས་པ་གོ་སྐབས་འདི་བརྒྱུད་འབོད་བསྐུལ་ཞུ་ཡི་ཡོད།
སྤྱི་ནོར་ྋགོང་ས་ཆེན་པོ་མཆོག་གིས་དུས་རབས་ཀྱི་འགྱུར་འགྲོས་དང་བསྟུན་བོད་དང༌། རྒྱ་ནག་དབར་གྱི་གནད་དོན་ཐད་གཉིས་ཕན་དབུ་མའི་ལམ་གྱི་སྲིད་བྱུས་བཟུང་བར་བོད་མི་མང་སྤྱི་འཐུས་ལྷན་ཚོགས་ནས་ཀྱང་གཏན་འབེབས་དང་སྦྲགས་ད་བར་ྋགོང་ས་མཆོག་གི་སྐུ་ཚབ་དང༌། རྒྱ་གཞུང་གི་སྐུ་ཚབ་དབར་གྲོས་མོལ་སྔ་ཕྱི་ཐེང་དྲུག་བྱུང་བར་དོན་སྙིང་ལྡན་པའི་ཐག་གཅོད་གང་ཡང་མ་བྱུང་བའི་བརྒྱུད་རིམ་ནས་ཉེ་ཆར་ཕྱོགས་གཉིས་ཀྱི་སྐུ་ཚབ་གྲོས་མོལ་ཐེང་བདུན་པ་དེའི་གྲུབ་འབྲས་བཟང་ཕྱོགས་སུ་འགྱུར་བ་ཐེབས་ཡོད་མེད་ཀྱི་འགན་དེ་ཀྲུ་ཧང་སྤྱི་མཐུན་རྒྱལ་ཁབ་ཀྱི་དབུ་འཁྲིད་ཚོར་ཡོད། རྒྱ་ནག་སྲིད་གཞུང་གི་མི་སྣས་ྋགོང་ས་མཆོག་གི་གུ་ཡངས་དཀྱེལ་ཆེའི་དགོངས་གཞིའི་ཚད་ལ་མ་སྙོབ་པའི་ཞན་ཆ་ངོས་འཛིན་གྱིས་འཛམ་གླིང་ནང་གི་བློ་གྲོས་ལྡན་པའི་སྐྱེ་རྒུ་གཞན་མཚུངས་རྒྱ་གཞུང་གི་འབྲེལ་ཡོད་དཔོན་རིགས་ཚོས་གོ་རྟོགས་ངེས་རྙེད་ཀྱི་བློ་སྟོབས་རྣམ་དཔྱོད་འོག་ནས་དངོས་ཐོག་བདེན་འཚོལ་གྱི་མངོན་དོད་གསལ་བཟོ་བྱེད་དགོས་པའི་དུས་སུ་བབས་ཡོད། གྲོས་མོལ་འགྲོ་བཞིན་པའི་སྐབས་དེར་བོད་རང་སྐྱོང་ལྗོངས་ཟེར་བའི་ཧྲུཅི་ཀྲང་ཆིས་ལིས་ཉེ་ཆར་བོད་ས་རྒྱ་ཁྱབ་ཀྱི་ཞི་རྒོལ་བྱུང་རྐྱེན་རྒྱ་མིས་བོད་ལ་འཛིན་པའི་སྲིད་བྱུས་ནོར་བ་ཁས་བླང་བྱེད་རྒྱུའི་ཚབ་ཏུ་ྋགོང་ས་མཆོག་དང་བཙན་བྱོལ་གཞུང་གིས་བརྒྱུད་བསྐུལ་ཡིན་ལུགས་བཅོས་མའི་བསྒྲགས་གཏམ་སྤེལ་བ་ནི་རང་གི་ནོར་བ་འགེབ་སྲུང་བྱེད་པའི་ཆར་ཅན་སྲིད་བྱུས་ཞིག་ཡིན་པར་ངོས་འཛིན་བྱེད་པ་ལས་གཞན་རྒྱུ་མཚན་གང་ཡང་མ་མངོན།
རྒྱ་མིས་བོད་བཙན་བཟུང་བྱས་ནས་མི་ལོ་བཅུ་ཕྲག་ལྔ་ཙམ་རིང་བོད་ས་ཡོངས་རྫོགས་དྲག་པོའི་དབང་ཤུགས་ཀྱིས་འཛིན་བཟུང་བྱེད་མུས་ཐོག ཕྱི་ཚུལ་ནས་ཆིག་སྒྲིལ་དང༌། བརྟན་ལྷིང༌། ཞི་བདེ་དང༌། འཆམ་མཐུན་བཅས་འབོད་སྒྲོག་བྱེད་བཞིན་ངང་དོན་དུ་བོད་རང་གི་ངོ་བོ་མཚོན་པའི་ཆོས་དང་རིག་གཞུང་མི་རིགས་ཀྱི་ངོ་བོ་བཅས་མིང་ཙམ་ལ་བསྒྱུར་རྒྱུའི་ངན་བྱུས་གཡོ་ཐབས་སྣ་ཚོགས་བྱེད་པ་ལ་མི་བཟོད་པར། ཉེ་བའི་ཆར་བོད་མིའི་རང་དབང་སྒེར་ལངས་གསུམ་བཅུའི་དུས་དྲན་ཐེངས་བཞི་བཅུ་ཞེ་དགུ་པ་ནས་བཟུང་བོད་ས་ཡོངས་ཀྱི་བོད་མི་ཚོས་མ་གྲོས་བསམ་པ་གཅིག་མཐུན་གྱིས་བོད་ཆོལ་ཁ་གསུམ་གྱི་ཁྱོན་ནས་བོད་མི་ལ་རང་དབང་དགོས་ཚུལ་སོགས་སྐད་འབོད་དང༌། ཞི་རྒོལ་སྣ་ཚོགས་བྱས་དང་བྱེད་བཞིན་པ་ནི་དམ་ཚིག་བརྟན་བཟུང་ཐོག བོད་མིའི་བསྒྲུབ་བྱ་རྩ་དོན་འཐབ་རྩོད་ཀྱི་རྨང་གཞི་སྲོག་རྩ་ལྟ་བུར་ཕན་ཐོགས་དགེ་མཚན་ཤིན་ཏུ་ཆེ་བ་བྱུང་དང་འབྱུང་བཞིན་པར་བརྟེན་ཁྱེད་རྣམས་ཀྱི་རྒྱལ་གཅེས་སྙིང་སྟོབས་དང་གཡོ་བ་མེད་པའི་ལྷག་བསམ་ལ་བསྔགས་བརྗོད་དང༌། གུས་བཏུད་ཞུ་ཡི་ཡོད། རྒྱ་གཞུང་ནས་ཡ་ང་བག་ཚ་མེད་པར་དྲག་ཤུགས་ཆེན་པོས་བོད་མི་དམར་གསོད་བཏང་བ་དང༌། བོད་མི་སྟོང་ཚོ་མང་པོ་ཉེས་མེད་འཛིན་བཟུང་གིས་ཟས་གཉིད་བྲལ་བའི་ཡིད་གདུང་ཉིན་མཚན་མ་འཁྱོལ་བ་བཟོས་པ། ནག་ཉེས་ར་སྤྲོད་ཀྱི་གཏུག་བཤེར་བྱ་ཡུལ་མེད་པར་བཙན་ཤེད་ཀྱིས་ཁྲིམས་གཅོད་བཏང་བ་སོགས་མདོར་ན་དམྱལ་བ་མི་ཡུལ་དུ་གྱུར་པ་ལྟ་བུའི་སྡུག་བསྡལ་མྱངས་དང་མྱོང་བཞིན་པའི་སྐབས་འདིར་བྱེས་འབྱོར་བོད་མི་ཡོངས་ནས་གདུང་སེམས་མཉམ་བསྐྱེད་ཀྱི་ལས་འགུལ་རིམ་པ་སྤེལ་བ་འོས་འགན་ཙམ་དུ་མ་ཟད། དེ་ཡང་ྋགོང་ས་མཆོག་གི་འཚེ་མེད་ཞི་བའི་ལམ་ནས་བོད་ཀྱི་བདེན་མཐའ་གསལ་རྒྱུའི་བཀའ་སློབ་གཞི་རྩར་བཟུང་ཏེ་བཀའ་སྤྱི་གཉིས་ལས་གྲུབ་པའི་བོད་གཞུང་མང་ཛ་དྲག་ལས་འགུལ་ཚོགས་ཆུང་ཟུར་འཛུགས་ཀྱིས་བོད་དོན་གྱི་གནས་བབ་ཐད་རྒྱལ་སྤྱིའི་ནང་ལས་འགུལ་སྣ་ཚོགས་སྤེལ་དང་སྤེལ་མུས་ལ་ཚང་མས་ཚོགས་ཆུང་གི་བཀོད་བྱུས་འོག་ཤར་བསྐྱོད་ཞུ་དགོས་ཀྱི་འབོད་བསྐུལ་ཞུ་ཡི་ཡོད། ད་ཆ་ཡང་རྒྱ་གཞུང་ནས་བོད་ནང་བོད་མི་ཚོར་གཞི་མེད་སྙོན་འཛུགས་ཀྱིས་གདུག་རྩུབ་ཆེན་པོས་གསོད་བཟུང་ཅི་རིགས་བྱས་དང་བྱེད་མུས་ལ་བོད་མི་མང་སྤྱི་འཐུས་ལྷན་ཚོགས་བློ་འཚབ་ཆེན་པོ་སྐྱེ་གཞིར་ཆགས་ཡོད། ཁྱད་པར་དུ་བོད་ནང་བོད་མིའི་ཞི་བའི་གྱེན་ལངས་གི་ལས་འགུལ་སྤེལ་བར་དྲག་པོའི་ལས་འགུལ་ཡིན་ཚུལ་དང༌། དེ་དག་ྋགོང་ས་མཆོག་གིས་བརྒྱུད་བསྐུལ་གནང་ཚུལ་བཅས་ཀྱི་སྐྱོན་འཛུགས་བསྙད་པ་ནི་གཞི་རྩ་མེད་པའི་སྟོང་བཤད་ཁོ་ན་ལ་ངོས་འཛིན་བྱེད་ཀྱི་ཡོད།
གོ་སྐབས་འདི་བརྒྱུད་གནས་ཡུལ་རྒྱལ་ཁབ་དང༌། བོད་དོན་ཐད་དངོས་ཤུགས་བརྒྱུད་གསུམ་ནས་རྒྱབ་སྐྱོར་གནང་མཁན་ཕྱི་ནང་གི་རྒྱལ་ཁབ་ཁག་དང༌། མི་སྣ་ཆེ་ཕྲ་ཡོངས་ལ་བོད་མི་མང་སྤྱི་འཐུས་ལྷན་ཚོགས་ནས་ཐུགས་རྗེ་ཆེ་ཞུ་རྒྱུ་དང༌། མུ་མཐུད་བོད་དོན་ཐད་རྒྱབ་སྐྱོར་ཡོང་བའི་འབོད་བསྐུལ་ཞུ་ཡི་ཡོད། ཕྱོགས་མཚུངས་སྔ་ལོ་འཛིན་སྐྱོང་བཀའ་ཤག་གི་འཁྲུངས་དུས་གསུང་བཤད་དུ་བོད་མི་རྒྱ་ཁྱབ་དང༌། ལྷག་པར་བཙན་བྱོལ་བོད་མི་ཡོངས་ལ་དཔེ་མཚོན་གྱི་ཚུལ་དུ་ཚང་མས་བསྒྲུབ་ནུས་པའི་ལས་གཞི་ཆོས་དང་རིག་གཞུང༌། སྤྱི་ཚོགས། ཆབ་སྲིད། དཔལ་འབྱོར་བཅས་འགོ་བརྗོད་འོག་དོན་ཚན་བཅུ་གཅིག་འཁོད་པའི་བོད་མི་སྤྱི་སྒེར་གྱི་འཕྲལ་ཕུགས་བདེ་རྩར་སྨན་པའི་རེ་བསྐུལ་ནན་པོ་གནང་འདུག་པ་དེ་དག་ཚང་མས་ཐུགས་སྣང་གནང་དགོས་པ་ཙམ་དུ་མ་ཟད། དངོས་སུ་ལག་ལེན་དོན་འཁྱོལ་ཡོང་བ་ཞུ་རྒྱུ་དང༌། མཐའ་དོན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་སྐུ་ཚེ་བསྐལ་བརྒྱར་བརྟན་ཅིང༌། ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང༌། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས། བོད་མི་མང་སྤྱི་འཐུས་ལྷན་ཚོཌ་ནས་ ༢༠༠༨ ཟླ་ ༧ ཚེས་ ༦ ལ།།


text:
ཐེར་མ་ནི་བོད་རིགས་ཀྱིས་བལ་རྩེ་གྲས་བཏགས་པའི་ཐོན་རྫས་ཤིག་ཡིན། དེ་ནི་ལྷོ་ཁ་གྲོང་ཁྱེར་སྣེ་གདོང་ཆུས་རྩེད་ཐང་གྲོང་རྡལ་ཁོ་ནར་ཡོད་པའི་ལག་ཤེས་ཀྱི་ཐོན་ཟོག་ཅིག་ཡིན་པར་བརྟེན“རྩེད་ཐེར”ཞེས་ཀྱང་བརྗོད་ཀྱི་ཡོད། དེའི་འཐག་ལས་ཀྱི་ལག་རྩལ་ཁོང་དུ་ཆུད་དཀའ་བ་དང་། རྒྱུ་ཆ་འདེམས་རྒྱུར་དང་དོད་ཆེ་བ། འཐག་པའི་བརྒྱུད་རིམ་རྙོག་འཛིང་ཆེ་བ་བཅས་ཡོད་པའི་དབང་གིས་སྔོན་མ་ཡིན་ན་དཔོན་ཆེན་མི་དྲག་གི་སྤྱོད་ཡུལ་ཡིན། “རྩེད་ཐེར”ནི་བོད་ཀྱི་ལྷོ་ཁ་གྲོང་ཁྱེར་སྣེ་གདོང་ཆུས་རྩེད་ཐང་གྲོང་རྡལ་ལ་མ་གཏོགས་མེད་པའི་རྒྱུ་བལ་ཁོ་ནས་བཏགས་པའི་ལག་ཤེས་ཐོན་རྫས་ཤིག་རེད།
ལོ་བཅུ་ཙམ་གྱི་གོང་དུ་གནའ་སྔ་མོའི་ལག་ཤེས་དེ་སྟོངས་ལ་ཉེ་བར་གྱུར་ནས་རྒྱུན་འཛིན་པ་ཁ་ཤས་ཡོད་པ་དག་ཀྱང་ལོ་80ལྷག་ལ་སླེབས་ཏེ་ལག་ཤེས་ཀྱི་རྒྱུན་འཛིན་མཁན་དགེ་ཕྲུག་ཀྱང་མེད། ལོ་བཅུ་སོང་རྗེས་ལོ་རྒྱུས་རིང་བའི་ལག་རྩལ་དེ་གོང་པོ་རིའི་འདབས་ཀྱི་སྣེ་གདོང་ཆུས་མི་རིགས་ཀྱི་ཐེར་མ་ལག་ཤེས་འཁེལ་འཐག་ཆེད་ལས་མཉམ་ལས་ཁང་ལ་སྔར་བྱུང་མྱོང་མེད་པའི་སྐྱེ་སྟོབས་ཀྱི་དཔལ་སླར་ཡང་འབར་ཐུབ་པ་བྱུང་ཡོད། མདོར་བསྡུས་ན་དེ་དག་ཚང་མ་མཉམ་ལས་ཁང་གི་འགན་འཁུར་བ་པ་སངས་ནས་འགོ་བརྩམས་པ་ཞིག་ལགས།
2007ལོའི་སྐབས་ལོ་བཞི་བཅུ་ལ་སླེབས་ཤིང་ཆུང་དུས་ནས་ཐང་ག་འབྲི་རྒྱུར་དགའ་བའི་པ་སངས་ནི་དེ་དུས་ཉེ་རིང་གང་སར་སྐད་གྲགས་ཆོད་པའི་ལྷ་འབྲིའི་དགེ་རྒན་ཞིག་རེད། དུས་རྒྱུན་དུ་ཁོང་ཐང་ག་འབྲི་བར་གདན་འདྲེན་ཞུ་བ་མ་ཟད། རྩེད་ཐང་ཉེ་འཁོར་གྱི་མང་ཚོགས་ཀྱིས་ཀྱང་ཁོང་ལ་བསྔགས་བརྗོད་ཀྱི་མེ་ཏོག་སྟོར་བཞིན་མཆིས། ལོ་དེའི་ཟླ་4ཚེས་18ཉིན་པ་སངས་ཀྱིས་ཐང་ག་བཞེངས་ས་ཞིག་བཙུགས་ནས་ཉེ་འགྲམ་གྱི་ཁྱིམ་བདག་གིས་གཅུན་པར་མི་ཉན་པའམ་ཡང་ན་སློབ་མཚམས་འཇོག་པའི་གཞོན་ནུ་དགེ་ཕྲུག་ཏུ་ཉར་ནས་མི་རིགས་ཀྱི་རིག་གནས་རྒྱུན་འཛིན་བྱེད་པའི་འགོ་བརྩམས།
2008ལོའི་ལོ་སྟོད་ཀྱི་ཉིན་ཞིག་ལ་རྒན་རྒོན་ཁ་ཤས་ཤིག་ཁོང་གི་ཁྱིམ་གྱི་འགྲམ་དུ་ཉི་མ་སྲོ་བཞིན་ཅི་འཕྲོས་མོས་འཕྲོས་བྱེད་སྐབས། དེའི་ནང་གི་རྒན་མོ་ཞིག་གིས“པ་སངས་ཀྱིས་ཞལ་ཐང་ཡག་པོ་འདི་འདྲ་བཞེངས་ན། ངེད་ཚོའི་ཐེར་མའང་ཚང་མས་ཤེས་མི་ཐུབ་པ་མེད”ཅེས་སེམས་ནང་གང་དྲན་བཤད་ནའང་ཉན་མཁན་ཚོར་གོ་བ་གཞན་ཞིག་སྟེར། ཆུང་དུས་མས་ཐགས་ཁྲིའི་མདུན་དུ་བསྡད་དེ་ཐེར་མ་འཐག་པའི་བག་ཆགས་རིམ་བཞིན་སེམས་ནང་ལྷང་ངེ་ལྷན་ངེར་དྲན་སྐབས། པ་སངས་ཀྱིས་ཕ་ཡུལ་རྩེད་ཐང་གི་སྲོལ་རྒྱུན་ལག་ཤེས་དེའི་རྒྱུན་འཛིན་རྒྱུའི་གནད་དོན་ལ་བསམ་བློ་གཏོང་འགོ་ཚུགས།
2008ལོའི་ཟླ་5པར། གྲ་སྒྲིག་རོབ་ཙམ་བྱས་རྗེས་པ་སངས་ཀྱིས་སྣེ་གདོང་ཆུས་ཀྱི་མི་རིགས་ཀྱི་ཐེར་མ་འཁེལ་འཐག་ཆེད་ལས་མཉམ་ལས་ཁང་གི་སྒོ་ཕྱེ་ཞིང་། དེ་དུས་སྐྲ་དཀར་པོར་གྱུར་པའི་རྒན་རྒོན་མི་ཉུང་བ་ཞིག་ཐགས་ཁྲིའི་མདུན་དུ་བསྡད་དེ་ངང་རྒྱུད་རིང་པོས་གཞོན་ནུ་ཚོར་ཐེར་མའི་སྐུད་པ་སྒྲིམ་སྟངས་དང་འཐག་སྟངས་བསླབས་པ་དང་། པ་སངས་ནི་དགེ་ཕྲུག་བཞིན་ཐགས་ཁྲིའི་འགྲམ་དུ་རྣ་བ་ཀྲོང་ཀྲོང་དུ་ཉན་ནས་སྡོད་པའམ་སྐབས་རེ་ཚང་མ་དང་མཉམ་དུ་སྔོན་མའི་ཐེར་མ་ཅི་འདྲ་བྱས་ནས་སླར་གསོ་བྱ་རྒྱུར་གྲོས་བསྡུར་ཡང་བྱས་པ་རེད།
“ཐེར་མ་འཐག་སྟངས་ཀྱི་ལག་རྩལ་མྱུར་སྐྱོབ་བྱ་ཕྱིར། ཁོ་བོས་ལོ་དེ་དག་ནང་ཞལ་ཐང་བྲིས་ནས་བྱུང་བའི་དངུལ་སྒོར་ཁྲི་30ཚང་མ་བེད་སྤྱོད་བཏང་ཟིན་པ་དང་སྔོན་མའི་ཐེར་མ་བཟོ་སྟངས་སླར་གསོ་ཐུབ་པའི་དུས་སུ་མཉམ་ལས་ཁང་ལ་དངུལ་སྐར་ལི་ཙམ་ཡོད་པ་ལྟ་ཅི། དགུང་ལོ་བརྒྱད་ཅུར་ཕེབས་པའི་རྒན་གྲས་ལ་སྤྲོད་པའི་ཕོགས་དངུལ་ཡང་མེད། ངའི་བཟའ་ཟླས་དེ་དག་མི་བཟོད་པར་ལྐོག་ཏུ་ངུས་ནས་སྡོད་ཀྱི་ཡོད”ཅེས་ལས་གཏོད་ཀྱི་བརྒྱུད་རིམ་སྐོར་གླེང་སྐབས་པ་སངས་ཀྱིས་བཅོས་མའི་གད་མོ་ཞིག་བགད་ནས་དེ་ལྟར་བཤད།
“ཡིན་ནའང་། ཐེར་མ་འཐག་སྟངས་ཀྱི་ལག་རྩལ་དེ་མྱུར་སྐྱོབ་ལམ་ལྷོངས་བྱུང་བ་ནི་ང་གཅིག་པུས་བྱས་པ་ཞིག་མིན། མཉམ་ལས་ཁང་དཀའ་ངལ་ཆེ་ཤོས་སྐབས་ཏང་དང་སྲིད་གཞུང་གིས་ང་ལ་རོགས་པ་བྱས་བྱུང”ཞེས་པ་སངས་ཀྱིས་དྲན་གསོ་བྱེད་བཞིན་བཤད། ཁོང་གིས་དེ་དུས་མ་དངུལ་ཤིན་ཏུ་ཁ་ཐང་བར་གྱུར་ནས་མཉམ་ལས་ཁང་མུ་མཐུད་གཉེར་ཐབས་བྲལ་བའི་མཚམས་སུ། སྲིད་གཞུང་གིས་མཉམ་ལས་ཁང་གི་དཀའ་ངལ་ཤེས་ནས་འཕྲལ་མར་རོགས་དངུལ་བཏང་སྟེ་ང་དང་མཉམ་ལས་ཁང་ལ་རོགས་པ་བྱས་བྱུང་། མ་དངུལ་དེར་བརྟེན་ནས་ཁོ་བོ་དང་རྒན་རྒོན་རྣམས་ལ་སེམས་ཤུགས་བསྐྱེད་དེ་སྔོན་མའི་ཐེར་མ་འཐག་པའི་ལས་རིམ་སླར་གསོ་བྱུང་ནས་སྟོངས་ལ་ཁད་ཀྱི་ལག་རྩལ་དེ་མྱུར་སྐྱོབ་ཐུབ་པ་བྱུང་སོང་ཞེས་བཤད།
དེར་བརྟེན་མཉམ་ལས་ཁང་གི་ཚོང་གཉེར་རིམ་བཞིན་ཡག་ཏུ་སོང་རྗེས། པ་སངས་ཀྱིས་འཕྲལ་མར་ཉེ་འཁོར་གྱི་ཞིང་འབྲོག་པ་དབུལ་སྒྲོལ་ཕྱུག་འགྱུར་ཡོང་བར་ཁ་ཕྱོགས་ཤིང་། “མཉམ་ལས་ཁང་གི་ལས་བཟོ་ཚང་མ་ནི་ཉེ་འགྲམ་གྱི་ཡིག་ཚགས་དང་གཱ་བཟོས་པའི་དུད་ཚང་དབུལ་པོའམ་ཡང་ན་དབང་པོ་སྐྱོན་ཅན་ཤ་སྟག་ཡིན། ཁོ་བོ་ཁོང་ཚོའི་ཁྱིམ་ལ་ཕྱིན་ནས་གནས་ཚུལ་ཤེས་རྟོགས་བྱས་ཏེ་དངོས་གནས་དཀའ་ངལ་ཡོད་རིགས་ལས་བསྡུ་བྱས་པ་མ་ཟད། ཁོང་ཚོར་སློབ་སྦྱོང་གི་དུས་ཚོད་ངེས་གཏན་སྤྲད་དེ་ཐེར་མ་འཐག་སྟངས་ཉུང་མཐར་ཟླ་བ་དྲུག་དང་། ཐང་ག་འབྲི་སྟངས་ལ་ཉུང་མཐར་ཡང་ལོ་གསུམ་སྦྱོང་དུ་བཅུག་པ་ཡིན”ཞེས་པ་སངས་ཀྱིས་བཤད།
ཁ་ཅིག་གིས་སློབ་སྦྱོང་གི་དུས་ཚོད་རིང་དྲགས་ནས་ཁྱིམ་ལ་ཡོང་སྒོ་མེད་པའི་སེམས་ཁྲལ་བྱེད་ཀྱི་ཡོད་། གནད་དོན་དེར་མཉམ་ལས་ཁང་འགོ་འཛུགས་པའི་སྐབས་ནས་པ་སངས་ཀྱིས་བསམ་བློ་བཏང་ཟིན་པ་སྟེ། དགེ་ཕྲུག་ཚང་མ་མཉམ་ལས་ཁང་ལ་སློབ་སྦྱོང་བྱེད་རིང་ཟས་སྡོད་གཙང་མ་འགན་ལེན་བྱས་པ་མ་ཟད། ཟླ་རེར་གླ་ཕོགས་སྒོར་2300སྤྲད་ནས་དོན་གཉེར་ཅན་རྣམས་མཉམ་ལས་ཁང་དུ་སེམས་པ་རྣལ་ལ་ཕབ་པ་དང་བློ་བདེའི་ངང་ཐེར་མ་འཐག་པའི་ལག་རྩལ་ཁོང་དུ་ཆུད་པར་བྱས་ཡོད།
པ་སངས་ཀྱི་གཞུང་དོན་ཁང་དུ་གཟེངས་རྟགས་དང་བྱ་དགའི་བུམ་པ་སྣ་ཚོགས་དང་ལག་ཁྱེར་གྱིས་ཤེལ་སྒྲོམ་ཁེངས། གསར་འགོད་པས་དེ་དག་ལ་རགས་རྩིས་ཤིག་རྒྱག་དུས་ལྔ་བཅུ་ལྷག་ཡོད་པའི་ནང་། རྒྱལ་ཁབ་རིམ་པའི་བཟོ་བཀོད་མཛེས་རྩལ་པ་དང་། རང་སྐྱོང་ལྗོངས་རིམ་པའི་མངོན་མིན་རིག་གནས་ཤུལ་བཞག རྒྱལ་ཁབ་ཀྱི་གནས་རྟགས་སྲུང་སྐྱོང་ཐོན་ཟོག་སོགས་ཅུང་སྐད་གྲགས་ལྡན་པའི་གཟི་བརྗིད་མཚན་སྙན་ཐོབ་པའང་ཡོད། པ་སངས་ཀྱིས་ངོ་སྤྲོད་བྱས་པ་ལྟར་ན། འདི་ཟླའི་ཟླ་མཇུག་ཏུ“རྩེད་ཐེར”དེ་ཧང་ཀྲོའུ་རུ་སྤེལ་བའི་འཁེལ་འཐག་ཐོན་ཟོག་ལས་རིགས་ཀྱི་འགྲན་བསྡུར་ནང་ཞུགས་རྒྱུ་ཡིན་པ་རེད།
མཉམ་ལས་ཁང་གི་འབྱུང་འགྱུར་གྱི་འཕེལ་རྒྱས་སྐོར་གླེང་སྐབས། པ་སངས་ཀྱིས“ཏང་གི་ཚོགས་ཆེན་བཅུ་དགུ་པའི་སྙན་སྒྲོན་ནང་། རིག་གནས་བྱ་གཞག་དང་རིག་གནས་ཐོན་ལས་འཕེལ་རྒྱས་ལ་སྐུལ་འདེད་གཏོང་བར་རིག་གནས་ཀྱི་སྒྲིག་གཞི་སྒྱུར་བཅོས་གཏིང་ཟབ་དང་རིག་གནས་དོ་དམ་གྱི་སྒྲིག་གཞི་འཐུས་ཚང་དུ་བཏང་ནས་སྤྱི་ཚོགས་ཀྱི་ཕན་འབྲས་ཐོན་རྒྱུ་ཨང་དང་པོར་འཇོག་པ་དང་། སྤྱི་ཚོགས་ཀྱི་ཕན་འབྲས་དང་དཔལ་འབྱོར་གྱི་ཕན་འབྲས་ཕན་ཚུན་གཅིག་གྱུར་ཡོང་བའི་སྒྲིག་གཞི་དང་ལམ་སྲོལ་ཞིག་མགྱོགས་མྱུར་བཟོ་དགོས་ཞེས་བཏོན་ཡོད་པ་དེས་ང་ཚོའི་མཉམ་ལས་ཁང་གི་འཕེལ་རྒྱས་ལ་ཁ་ཕྱོགས་ཤིག་གསལ་སྟོན་བྱས་པས། ང་ཚོས་གཙང་པོའི་བྱང་གི་བཟོ་གྲྭ་གསར་པ་མགྱོགས་མྱུར་ཚར་བ་བྱ་རྒྱུ་ཡིན་སྟབས། དེ་དུས་ང་ཚོས་ལས་མི་མང་དུ་དང་སྒྲིག་ཆས་ཀྱི་གཞི་ཁྱོན་སླར་ཡང་ཆེ་རུ་གཏོང་རྒྱུ་ཡིན་ལ། ཐོན་ཟོག་གི་སྤུས་ཚད་མཐོ་རུ་དང་སྣེ་ཁ་མང་དུ་གཏོང་རྒྱུར་གཞོལ་ནས་ཞིང་འབྲོག་པར་འབབ་འཕར་ཕྱུག་འགྱུར་ཡོང་བ་དང་སྣེ་གདོང་ཆུས་ཀྱི་ཐོན་ལས་འཕེལ་རྒྱས་འགྲོ་རྒྱུར་སྣེ་ཁྲིད་བྱ་རྒྱུ་ཡིན”ཞེས་དགའ་ཚོར་ཆེན་པོས་བཤད།


text:
༄༅། །བླ་མ་དང་མགོན་པོ་འཇམ་དཔལ་དབྱངས་ལ་ཕྱག་འཚལ་ལོ། སྤྱིར་ནི་ཡི་གེ་སུམ་ཅུ་ལ། །སྔོན་འཇུག་ལྔ་དང་མཐའ་རྟེན་བརྒྱད། །ཡི་གེ་ཕྱེད་དང་བཅུ་གསུམ་ཡིན། ག་ད་བ་མ་འ་རྣམས་ནི། །འཕུལ་ཕྱེད་ལྔ་རུ་གྲགས་པ་ཡིན། །ག་ང་ད་ན་བ་མ་དྲུག །ར་ལ་ས་དང་བཅས་པ་རྣམས། །མཐའ་རྟེན་ཡི་གེ་དགུ་ཡིན་ནོ། འ་ནི་མཐའ་རྟེན་ཕྱེད་དུ་འདོད། །དགའ་མདའ་དམའ་ལ་སོགས་པའོ། །བུ་དྲུག་ཅན་ལ་འ་མཐའ་སྤངས། ག་ང་གཉིས་ལ་གི་འོང་སྟེ། །བདག་གི་ཁོང་གི་ལྟ་བུའོ། །ན་མ་ར་ལ་བཞི་པོ་གྱི༑ གནམ་གྱི་བར་གྱི་གཞན་གྱི་དང། །ད་དང་ས་ཡི་རྗེས་སུ་ཀྱི། །ཡོད་ཀྱི་ཆབ་ཀྱི་སེམས་ཀྱི་ནི། ཁྲུས་ཀྱི་བག་ཡོད་ཀྱི་ཞེས་པ། །དེ་འདྲའི་བྱེ་བྲག་དགོས་པར་བཤད། །ཀ་ར་ཀུ་ཤུའི་ཞལ་ཟས་དང། ཀ་བ་ཀོ་བ་ཀ་རྐྱང་ཡིན། །སྐོར་བ་སྐོར་དང་སྐོར(དཀོར)མཛོད་དང། །ས་མཐའ་སྐོར་བ་ས་སྐོར་ཡིན། །རྒྱལ་བའི་སྐུ་ནི་ས་སྐུ་ལ། །རྐུན་མ་དག་ནི་ར་རྐུ་ཡིན། །ཀུ་ཅོ་བྱེད་པ་ཀུ་རྐྱང་ལ། །ལྐུགས་པ་དག་ནི་ལ་ལྐུགས་ཡིན། ། བཀྲ་ཤིས་དག་ནི་བ་བཀྲ་ཡིན། །མགོ་བོའི་སྐྲ་ནི་ས་སྐྲ་ཡིན། །དུས་ལ་སྔ་བ་ས་སྔ་ལ། །
ཐུགས་ལ་མངའ་བ་མ་མངའ་ཡིན། །བརྡུང་བའི་རྔ་ནི་ར་རྔ་ལ། །གྲངས་ཀྱི་ལྔ་ནི་ལ་ལྔ་ཡིན། །གོང་མས་མངགས་པ་མ་མངགས་ལ། །སྔགས་འདྲེན་པ་དང་སྔགས་པ་རྣམས། །ས་སྔགས་ཡིན་པས་ཤེས་པར་བྱ། །གོང་མའི་དྲུང་ནི་ད་དྲུང་ལ། །སྤྱང་གྲུང་འཛོམས་པ་ག་གྲུང་ཡིན། །དྲུང་དུ་མཇལ་བ་མ་མཇལ་ལ། །བུ་ལོན་འཇལ་བ་འ་འཇལ་ཡིན། །འབྲུ་ཡི་གྲོ་ནི་ག་གྲོ་ལ། །མེ་དང་ཉི་མ་ད་དྲོ་ཡིན། །ཤིང་གི་འཁན་པ་འ་འཁན་ལ། །མཁས་པའི་དབང་པོ་མཁས་གྲུབ་རྣམས། །མཁར་པོ་ལ་སོགས་མ་ཡིས་འཕུལ། །དུས་ལ་འདས་པ་འ་འདས་ལ། །ལུང་པའི་མདའ་དང་འཕེན་པའི་མདའ། །མ་མདའ་ཡིན་པས་ཤེས་པར་བྱ། །གནམ་གྱི་ཟླ་བ་ཟློ་བ་དང། །ཟློག་པ་ཟླུམ་པོ་ཟློ་བ་སོགས། །ཟློས་པ་ལ་སོགས་ཟ་ལ་འདོགས། །གངྒཱའི་ཀླུང་དང་ཆུ་ཀླུང་སོགས། །ཀ་ཀླུང་ཡིན་པས་ཤེས་པར་བྱ། །ས་བདག་ཀླུ་ནི་ཀ་ཀླུ་ལ། །ལེན་པའི་གླུ་ནི་ག་གླུ་ཡིན། །བློན་པོ་དག་ནི་བ་བློན་ལ༑ ༑ངན་པས་བསླུ་བ་ས་བསླུ་ཡིན། །བ་ཡིས་འཕུལ་བས་ཤེས་པར་བྱ། །འབྱུང་བའི་རླུང་ནི་ར་རླུང་ལ། ། ཡི་གེ་ཀློག་པ་ཀ་ཀློག་ཡིན། །གོན་པའི་སློག་པ་ས་སློག་ལ། །བློ་གྲོས་བློ་ལྡན་བ་བློ་ཡིན། །ལུས་ཀྱི་གློ་བ་ག་གློ་ལ། །གླེགས་བམ་གླེགས་ཤིང་གླེགས་ཐག་དང། །གླིང་བུ་གླེན་པ་གློག་དམར་དང། །གླ་བ་གླང་མ་གླིང་བཞི་སོགས། །ག་ལ་ལ་འདོགས་ཤེས་པར་བྱ། །ཡིད་དགའ་བ་ནི་ད་དགའ་ཡིན། །དུད་འགྲོའི་སྒ་དང་ལུས་ཀྱི་སྒལ། །ས་སྒལ་ཡིན་པས་ཤེས་པར་བྱ། །རྒོད་མ་རྒན་མོ་ར་རྒན་ལ། །དགོན་པ་དག་ནི་ད་དགོན་ཡིན། ། ཆུ་ལ་རྒལ་བ་ར་རྒལ་ལ། །གནན་པ་བྱེད་པ་ག་གནན་ཡིན། །མང་དུ་བསྣན་པ་ས་བསྣན་ལ། །ལུག་པའི་སྣོད་དང་སྣོད་བཅུད་རྣམས། །ས་སྣོད་ཡིན་པས་ཤེས་པར་བྱ། །ནམ་མཁའི་གཟའ་ནི་ག་གཟའ་ལ། །ཁ་རུ་བཟའ་བ་བ་བཟའ་ཡིན། །གོང་མས་གནང་བ་ག་གནང་ལ། །མངོན་སུམ་སྣང་བ་ས་སྣང་ཡིན། །ཡིན་ནམ་སྙམ་པ་ས་སྙམ་ལ། །
ས་བདག་གཉན་ནི་ག་གཉན་ཡིན། །གཉེར་པ་དག་ནི་ག་གཉེར་ལ། །བྱད་ཀྱི་སྙེར་མ་ས་སྙེར་ཡིན། །འདིང་བའི་སྟན་ནི་ས་སྟན་ཡིན། །མི་འགྱུར་བརྟན་ནི་ར་བརྟན་ཡིན། །ནད་འགོ་བ་ནི་འ་འགོ་ལ། །མིག་གིས་བལྟ་བ་ལ་བལྟ་ཡིན། །ཞོན་པའི་རྟ་ནི་ར་རྟ་ལ། །བླ་མའི་བསྟན་པ་ས་བསྟན་ཡིན། །བ་ཡིས་འཕུལ་བས་ཤེས་པར་བྱ། །རྟེན་མཆོད་ལ་སོགས་ར་རྟེན་ལ། །འཕུར་བའི་བྱ་ནི་བ་བྱ་ཡིན།། འཐུང་བའི་ཇ་ནི་ཇ་རྐྱང་ལ། །གྱེན་ལ་འདྲེན་པ་ད་འདྲེན་ཡིན། །ཟ་མ་འགྲེམ་པ་ག་འགྲེམ་ལ། །འ་ཡིས་འཕུལ་བས་ཤེས་པར་བྱ། །རྣམ་པ་མང་པོ་ར་རྣམ་ལ། །སྣ་བདུན་དག་ནི་ས་སྣ་ཡིན། །སྣམ་བུ་སྣལ་མ་ས་སྣལ་ལ། །ནམ་ལ་དབྱར་ནི་ད་དབྱར་ཡིན། །གཡར་པ་གཡོར་བ་ག་གཡར་ལ། །ཁོག་པའི་སྙིང་ནི་ས་སྙིང་ཡིན། །བུ་ལོན་རྙིང་པ་ར་རྙིང་ལ། །གཅོད་པའི་གྲི་ནི་ག་གྲི་ཡིན། །མནམ་པའི་དྲི་ནི་ད་དྲི་ལ། །གཞན་ལ་སྟོར་བ་ས་སྟོར་ཡིན། །མི་ཟད་གཏེར་ནི་ག་གཏེར་ལ། །དངོས་པོ་འཛད་པ་འ་འཛད་ཡིན། །བྱ་བ་མཛད་དང་ཁང་པའི་མཛོད། །མཛོད་དང་མཛེས་དང་མཛེས་མོ་གསུམ། །མཛད་སྤྱོད་ལ་སོགས་མ་ཡིས་འཕུལ།།
སེམས་ལ་རྟོགས་པ་ར་རྟོགས་ལ། །ཁོངས་སུ་གཏོགས་པ་ག་གཏོགས་ཡིན། །ཀ་ཆ་སྟེར་བ་ས་སྟེར་ལ། །གཏོར་མ་གཏོང་བ་ག་གཏོང་ཡིན། །སྡེ་པ་དག་ནི་ས་སྡེ་ལ། །སྐུ་ཁམས་བདེ་བ་བ་བདེ་ཡིན། །དབང་དུ་བསྡུས་པ་ས་བསྡུས་ལ། །བར་ཆད་བདུད་ནི་བ་བདུད་ཡིན། །ནང་དུ་གཤེགས་པ་ག་གཤེགས་ལ། །སྡིག་པ་བཤགས་པ་བ་བཤགས་ཡིན། །མཐོ་བའི་སྒང་ནི་ས་སྒང་ལ། །སྒྱེ་སྣོད་བསྒང་བ་ས་བསྒང་ཡིན། །གནས་ནས་སྤགས་པ་ས་སྤགས་ལ། །དཔག་ཏུ་མེད་པ་ད་དཔག་ཡིན། །པགས་པ་དག་ཀྱང་པགས་རྐྱང་ལ། །ལུས་ཀྱི་ལྤགས་པ་ལ་ལྤགས་ཡིན། །དཔལ་འབྱོར་དཔེ་ཆ་ལ་སོགས་པ། །ད་ཡིས་འཕུལ་བས་ཤེས་པར་བྱ། །ཤིང་གི་སྟག་དང་དུད་འགྲོའི་སྟག །ས་སྟག་ཡིན་པས་ཤེས་པར་བྱ། །དམིགས་པ་དག་ནི་ད་དམིགས་ལ། །དུད་འགྲོའི་རྨིག་པ་ར་རྨིག་ཡིན། །འཚོ་བྱེད་སྨན་པ་ས་སྨན་ལ། །སྐྱེ་བ་དམན་པ་ད་དམན་ཡིན། །ཁང་པའི་སྒོ་ནི་ས་སྒོ་ལ། །ཕྱེ་མ་བགོ་བ་བ་བགོ་ཡིན། །མགྱོགས་པར་འགྲོ་བ་མ་མགྱོགས་ལ། །ཁྱོགས་ལ་འགྱོགས་པར་འ་འགྱོགས་ཡིན། །ཕྱག་ཏུ་བཞེས་པ་བ་བཞེས་ལ། །དུས་ཀྱི་གཞེས་པ་ག་གཞེས་ཡིན། །གཞོན་ནུ་མ་ནི་ག་གཞོན་ལ། །
འོག་ཏུ་བཞོན་པ་བ་བཞོན་ཡིན། །ཤིང་གི་སྨྱུག་མ་ས་སྨྱུག་ལ། །སྟོང་ཉིད་གཉུག་མ་ག་གཉུག་ཡིན། །ཉེ་བའི་གཉེན་དང་བཤེས་གཉེན་དང༌། །གཉེར་པ་ལ་སོགས་ག་གཉེར་ལ། །ཚུར་ལ་བསྙེན་པ་ས་བསྙེན་ཡིན། །རླིག་པ་རློན་པ་རླངས་པ་ཆེ། །ར་ལ་ལ་འདོགས་ཤེས་པར་བྱ། །གཡང་ས་ཆེ་དང་གཡང་ལོན་བྱེད། །ག་ཡིས་འཕུལ་བས་ཤེས་པར་བྱ། །དབྱངས་ལེན་པ་ནི་ད་དབྱངས་ལ། །མིག་འཕྲུལ་སྒྱུ་མ་ས་སྒྱུ་ཡིན།། ལུས་ཀྱི་རྒྱུ་མ་ར་རྒྱུ་ལ། །རིན་ཆེན་མཚལ་ནི་མ་མཚལ་ཡིན། །ཞེ་སའི་འཚལ་ནི་འ་འཚལ་ལ། །རྒྱ་མཚོ་དག་ནི་མ་མཚོ་ཡིན། །རྒྱུ་ཡི་འཚོ་བ་འ་འཚོ་ལ། །ལམ་ལ་འཚེར་བ་འ་འཚེར་ཡིན། །མཚེར་དུ་བསྐྱལ་བ་མ་མཚེར་ལ། །རིན་ཆེན་གསེར་ནི་ག་གསེར་ཡིན། །བསེར་མ་ལངས་པ་བ་བསེར་ལ། །རི་དྭགས་རྙན(གཉན)ནི་ར་རྙན(གཉན)ཡིན། །སྙན་པའི་སྒྲ་ནི་ས་སྒྲ་ལ། །སྡང་བའི་དགྲ་ནི་ད་དགྲ་ཡིན། །རོལ་མོའི་སྒྲ་ནི་ས་སྒྲ་ལ། །གོང་མའི་གསུང་ནི་ག་གསུང་ཡིན། །དྲི་བསུང་དག་ནི་བ་བསུང་ལ། །བྱ་བ་བཤོལ་བ་བ་བཤོལ་ཡིན། །ཞིང་རྨོ་གཤོལ་ནི་ག་གཤོལ་། །སངས་རྒྱས་བསྟན་པ་ས་བསྟན་ཡིན། །རིན་ཆེན་གཟི་ནི་ག་གཟི་ལ༑ ༑ཆང་གིས་བཟི་བ་བ་བཟི་ཡིན། །ཁ་ལ་མངར་བ་མ་མངར་ལ། །གཡུལ་དུ་དངར་བ་ད་དངར་ཡིན། ། འབྱུང་བའི་རྡོ་ནི་ར་རྡོ་ལ། །འཛེག་པའི་སྐས་ནི་ས་སྐས་ཡིན། །ཆུ་ཡི་རྐ་ནི་ར་རྐ་ཡིན། །སྡུག་བསྔལ་བ་ནི་ས་བསྔལ་ཡིན། །མངལ་ནས་སྐྱེས་པ་མ་མངལ་ལ། །ལུས་ཀྱི་རྨ་ནི་ར་རྨ་ཡིན། །ཁ་དོག་དམར་བ་ད་དམར་ལ༑ ༑རྨེ་བ་རློངས་པ་ར་ལ་འདོགས། །ལུས་ཀྱི་སྨེ་བ་ས་སྨེ་ལ། །ལྕང་མ་ལྕུགས(ལྕུག)མ་ལྕགས(ལྕག)མཚན་དང། །ལྕི་བ་ལྕགས་དང་ལྕེ་ལ་སོགས། །ལ་ལ་ཅ་འདོགས་ཤེས་པར་བྱ། །གཅོད་ན་གཅིང(གཅིན)སེར་ག་ཡིས་འཕུལ། །
རྟ་ཡི་རྟེའུ་རྟོད་འཕུར་དང༌། །བྱ་རྒོད་མི་རྒོད་ར་རྒོད་དང། །ཁྱི་རྒོད་ལ་སོགས་ར(མགོ་ཅན)ལ་འདོགས། །འཚོམ་བུ་དགོད་པ་ད་དགོད་ལ། །རྒད་མོ་རྒོད་པ་ར་རྒོད་ཡིན། །བཤད་པ་འདོད་པ་བ་བཤད་ལ། །མགོ་སྤུ་བཤད(ཤད)དང་གཏམ་བཤད་བྱེད། །བ་ཡིས་འཕུལ་བས་ཤེས་པར་བྱ། །ཡོད་དེ་མེད་དེ་དེ་རྐྱང་བྱེད། །
ལུས་དང་ས་ཡི་ལྟེ་བ་དང། །རང་ཐག་ལྟེ་བ་ལ་ལྟེ་ལ། །གྲངས་ཀྱི་སྟོང་ཕྲག་ས་སྟོང་ཡིན།། གཟུང་བ་གཏོང་བ་ག་གཏོང་ལ། །མདུན་མ་བཤམས་པ་བ་བཤམས་ཡིན། །གོས་ཀྱི་བཤམས(གཤམ)དང་ཡི་གེའི་བཤམས(གཤམ)། །བ་ཡིས་འཕུལ་བས་ཤེས་པར་བྱ། །མཆོག་དཀར་གཞུ་ནི་ག་གཞུ་ལ། །གླེང་གླེང་བྱེད་པ་ག་གླེང་ཡིན། །ཆུ་སློངས་པ་ནི་ས་སློངས་ལ། །གྲོད་པ་ལྟོགས་པ་ལ་ལྟོགས་ཡིན། །དར་གྱི་ཏོག་ནི་ཏ་རྐྱང་ཏོག །བྱད་ཀྱི་སྣ་ནི་ས་སྣ་ལ། །དག་འབྱིན་མནའ་ནི་མ་མནའ་ཡིན། །སྙད་སྐོ་བ་ནི་ས་སྐོ་ལ། །ཉན་པའི་རྣ་བ་ར་རྣ་ཡིན། །གནས་ཀྱི་མནའ་ནི་མ་མནའ་ལ། །དཔང་པོ་བྱེད་པ་ད་དཔང་ཡིན། །པང་དུ་སྡོད་པ་པ་རྐྱང་ལ། །རྐེ་ཡི་ལྦ་བ་ལ་ལྦ་ཡིན། །ནང་དུ་སྦ་བ་ས་སྦ་ལ། །
ཆུ་ཡི་རྦ་ནི་ར་རྦ་ཡིན། །སྦལ་པ་དག་ནི་ས་སྦལ་ལ། །གྲལ་ལ་སྡོད་པ་ག་གྲལ་ཡིན། །སོག་ལེས་དྲས་པ་ད་དྲས་ལ། །སྟ་རེ་དག་ནི་ས་སྟ་ཡིན། །བུན་གྱིས་གཏང་བ་ག་གཏང་ལ། །འཇིགས་མེད་སྡེ་ནི་ས་སྡེ་ཡིན། ལྷ་བསངས་བྱེད་པ་བ་བསངས་ལ། །མཚོན་ཆ་གདེངས་པ་ག་གདེངས་ལ། །གསང་གཏམ་བྱེད་པ་ག་གསང་ཡིན། །རྫུན་གྱིས་བསྙོན་པ་ས་བསྙོན་ལ། ། ཤེས་པ་སྨྱོ་བ་ས་སྨྱོ་ཡིན། །གཉིད་ལོག་པ་དེ་ག་གཉིད་ལ། །ཚད་པས་རྙིད་པ་ར་རྙིད་ཡིན། །གདམས་ངག་ཞུ་བ་ག་གདམས་ལ། །ཐག་པས་སྡམ་པ་ས་སྡམ་ཡིན། །རྩེད་མོ་རྩེ་བ་ར་རྩེ་ལ། །གཟུང་བའི་བརྩོན(བཙོན)ནི་ར་བརྩོན(བ་བཙོན)ཡིན། །སེམས་ལ་བརྩེ་བ་ར་བརྩེ་ལ། །བརྩོན་པ་དག་ནི་ར་བརྩོན་ཡིན། །སེམས་ཙམ་པ་ནི་ཙམ་རྐྱང་ལ། །ཟ་བའི་རྩམ་པ་ར་རྩམ་ཡིན། །གཙང་དང་གཙང་མ་ག་གཙང་ལ། །ལུས་ཀྱི་རྩ་ནི་ར་རྩ་ལ། །རི་ཁྲོད་དབེན་དང་དབེན་བཅུག་བྱེད། །ད་ཡིས་འཕུལ་བས་ཤེས་པར་བྱེད། །འབིག་པའི་གསོར་ནི་ག་གསོར་ལ། །ཆད་པ་བསར་འདུན་བ་བསར་ཡིན། །རྟ་ཡི་གསར་ནི་ག་གསར་ལ། །ཕྱགས་མ་དག་ནི་ཕ་ཕྱགས་ཡིན། །པགས་པ་མཉེན་པ་མ་མཉེན་ལ། །
ལུང་པའི་ལྗོངས་དང་ལྕེ་ཡི་ལྗགས། །ལ་ལ་ཇ་འདོགས་ཤེས་པར་བྱ། །གཉིས་པོ་དག་ནི་ག་གཉིས་ལ། །རྣལ་འབྱོར་དག་ནི་ར་རྣལ་ཡིན། །སྣག་ཚ་དག་ནི་ས་སྣག་ལ༑ ༑སྒོ་ང་དག་ཀྱང་ས་སྒོ་ཡིན། །ཐུགས་ཀྱི་དགོངས་པ་ད་དགོངས་ལ། །གྲངས་ཀྱི་བཞི་ནི་བ་བཞི་ཡིན།། ས་གཞི་དག་ནི་ག་གཞི་ལ། །སྐལ་ལྡན་དག་ནི་ས་སྐལ་ཡིན། །དུས་ཀྱིས་བསྐལ་པ་བས་འཕུལ་བསྐལ། །དུད་འགྲོའི་གཡི་དང་རིན་ཆེན་གཡུ། །གཡུལ་ཁ་ལ་སོགས་ག་ཡིས་འཕུལ། །ཁང་པའི་སྨང་ནི་ས་སྨང(རྨང་ནི་ར་རྨང་)ལ། །ཞིང་རྨོ་བ་ནི་ར་རྨོ་ཡིན། །མངའ་ཐང་མངའ་ནི་མ་མངའ་ལ། །མཚོན་ཆས་གསོད་པ་ག་གསོད་ཡིན། །བསོད་ནམས་དགེ་ནི་བ་བསོད་ལ། །སྨོན་ལམ་འདེབས་པ་འ་འདེབས་ཡིན། །དག་པར་བྱེད་པའི་སྡེབ་སྦྱོར་རིན་ཆེན་རྒྱ་མཚོ་ཞེས་བྱ་བ། །ས་པཎ་ཀུན་དགའ་རྒྱལ་མཚན་གྱིས་སྦྱར་བའོ།། །།
ཚྭ་འདམ་བོད་ཡིག་དྲ་བ།
http://www.zw.haixi.gov.cn/info/1019/2931.htm
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2365852 位访客


text:
རིག་ལྡན་རྒྱ་མཚོའི《བློས་བསླངས་དཀྱིལ་འཁོར》འགྲེམ་སྤེལ་གྱི་དཔྱད་གླེང་ཚོགས་འདུ།
《བློས་བསླངས་དཀྱིལ་འཁོར》།
དཔྱད་གླེང་ཚོགས་འདུར་ཞུགས་པའི་རྩོམ་པ་པོ་རྣམ་པ།
སྤྱི་ཟླ12པའི་ཚེས24ཉིན། རིག་ལྡན་རྒྱ་མཚོའི་སྒྲུང་རིང《བློས་བསླངས་དཀྱིལ་འཁོར》གྱི་འགྲེམ་སྤེལ་དཔྱད་གླེང་ཚོགས་འདུ་དེ་རྨ་ལྷོ་བོད་རིགས་རང་སྐྱོང་ཁུལ་གཅན་ཚ་རྫོང་དུ་བསྡུས།
ཐེངས་འདིའི་དཔྱད་གླེང་ཚོགས་འདུ་ནི་རྨ་ལྷོ་རྩོམ་རིག་ལྷན་ཚོགས་དང་རྨ་ལྷོ་རྩོམ་པ་པོ་མཐུན་ཚོགས་ཀྱིས་གཙོ་སྒྲུབ་བྱས་ཤིང་། གཅན་ཚ་རྫོང་རིག་གནས་དཔེ་མཛོད་ཁང་གིས་རོགས་སྒྲུབ་བྱས་པ་རེད། ཚོགས་ཞུགས་མི་སྣ་ལ་རྩོམ་པ་པོ་དང་སྙན་ངག་པ་སུམ་ཅུ་ལྷག་ཡོད་པ་དང་། ཟུར་ཞུགས་པ་བཅས་བསྡོམས་པས་མི་དྲུག་ཅུ་ལྷག་ཞུགས་ཡོད། བོད་ཀྱི་རྩོམ་པ་པོ་རང་སྒྲ་དང་ཆོས་སྐྱོང་། དོ་རྒྱ་བསོད་ནམས་ཚེ་རིང་། འབྲོང་བུ་རྡོ་རྗེ་རིན་ཆེན། རེ་རྐང་གླིང་། རོང་བོ་དགེ་འདུན་ལྷུན་གྲུབ། བཀྲ་ཤིས་ཚེ་བརྟན་སོགས་ཀྱིས་དཔེ་གསར་དང་འབྲེལ་ནས་དཔྱད་གླེང་སྤེལ་བ་རེད།
རྩོམ་པ་པོ་རིག་ལྡན་རྒྱ་མཚོ།
རྩོམ་པ་པོ་རིག་ལྡན་རྒྱ་མཚོ་ནི1970ལོར་གཅན་ཚར་སྐྱེས་ཤིང་། མཚོ་སྔོན་མི་རིགས་སློབ་གྲྭ་ཆེན་མོ་ནས་སློབ་མཐར་ཕྱིན་པ་དང་། སྒྲུང་གཏམ《གནའ་གྲོང》ཞེས་པ་དེ་དུས་རབས21པའི་བོད་ཀྱི་རྩོམ་པ་པོའི་དཔེ་ཚོགས་སུ་བསྡུས་ནས་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། རྒྱ་འགྱུར་དེབ《རིག་ལྡན་རྒྱ་མཚོའི་སྒྲུང་གཏམ》ཞེས་པ་རྩོམ་པ་པོ་དཔེ་སྐྲུན་ཁང་གིས་པར་དུ་བསྐྲུན་པ་དང་། འབྲོང་རྩོམ་རིག་བྱ་དགའ་ཐོབ། ཐེངས་འདིའི་སྒྲུང་རིང《བློས་བསླངས་དཀྱིལ་འཁོར》ནི་བོད་ལྗོངས་མི་དམངས་དཔེ་སྐྲུན་ཁང་གིས་པར་དུ་བསྐྲུན་པ་རེད།
བློས་བསླངས་དཀྱིལ་འཁོར་གྱི་དཔྱད་གླེང་ཚོགས་འདུའི་སྟེང་གི་རྩོམ་པ་པོ་རིག་ལྡན་རྒྱ་མཚོའི་རང་གཏམ།
དེ་རིང་བདག་གི་སྔར་ནས་གུས་བརྩི་ཡོད་པའི་རྩོམ་པ་པོ་དང་སྙན་ངག་པ། དཔྱད་བརྗོད་པ། མང་པོ་ཞིག་གིས་རང་གི་རྩ་ཆེ་བའི་དུས་ཚོད་བཏང་ནས་འདི་གར་ཕེབས་པ་དང་ངའི་སྒྲུང་རིང《བློས་བསླངས་དཀྱིལ་འཁོར》ལ་དཔྱད་བརྗོད་གནང་རྒྱུ་ཡིན་པ་འདི་དངོས་གནས་དགའ་འོས་པ་ཞིག་རེད། ཁྱེད་ཅག་ལ་བཀའ་དྲིན་ཆེ་ཞུ་བ་ཡིན།
ང་ལ་མཚོན་ན། ཕལ་ཆེར་ལོ་ཧྲིལ་བོ་སུམ་ཅུ་ལྷག་ལ་སྒྲུང་གཏམ་བྲིས་པ་ཡིན། ཕལ་ཆེར་ཟླ་རེ་གཉིས་ཙམ་ལ་སྒྲུང་གཏམ་དང་རྩོམ་ཡིག་འབྲི་རྒྱུར་འཐུས་ཤོར་བྱུང་བ་མ་གཏོགས་དངོས་གནས་ལོ་ཧྲིལ་བོ་སུམ་ཅུའི་དུས་ཡུན་ནང་དུ་སྒྲུང་གཏམ་འབྲི་བ་དང་ཀློག་པ། དཔྱད་པ་གཏོང་བ་སོགས་ཀྱི་ལས་ཀ་རྒྱུན་མ་ཆད་པར་ཡོང་ཡོད། འདི་ནི་ཅུང་ཟད་ཧ་ལས་པ་ཞིག་འདུག རྒྱུ་མཚན་ནི་ད་ལྟ་ཕྱིར་འདང་ཞིག་བརྒྱབ་ན། སྤྱི་ཚོགས་འདིའི་ནང་འཚོ་བ་རོལ་བའི་དཀའ་ཁག་གི་རྒྱུད་རིམ་མང་པོ་ཞིག་ལ། བདག་གིས་ལས་ཀ་གང་ཅི་ལས་ཀྱང་རུང་རྟག་པར་མི་ཚེ་འདིའི་ལས་ཀ་གཙོ་བོའི་གོ་གནས་སུ་རྩོམ་རིག་བཞག་འདུག་པ་དང་། རྩོམ་རིག་དང་འགལ་ཟླར་གྱུར་པའམ། རྩོམ་རིག་གི་ཆ་ཤས་ཙམ་ཡང་བེད་སྤྱོད་མེད་པའི་ལས་ཀ་ནི་བདག་གིས་ངང་ངམ་ཤུགས་ཀྱིས་འདོར་བར་འགྱུར། ཡོང་འབབ་ཚད་མཐོན་པོའི་ལས་ཀ་ཡིན་ནའང་འདྲ། གསོག་གསོབ་ཀྱི་གོ་སྐབས་ཧ་ཅང་བཟང་བའི་བྱེད་སྒོ་ཡིན་ཡང་རུང་། དེ་དག་ལ་འཇུག་པའི་དུས་སྐབས་སུ་བདག་གི་ཚོར་བར་རང་ཉིད་རྩོམ་རིག་དང་ཁ་འབྲལ་བཞིན་པའི་ཉམས་སྣང་ཞིག་སྐྱེས་པར་འགྱུར་བ་དང་། དེ་ནས་བྱ་བ་དེ་ཚོར་སྤྲོ་བ་མེད་པ་ཆགས་ནས་རྒྱུན་པར་ལས་ཀ་དེ་དག་མཚམས་འཇོག་གི་འདུག དེ་ལྟར་རྩོམ་རིག་དང་ཁ་འབྲལ་མི་ཐུབ་པའི་ཚོར་བ་དྲག་པོ་འདིས་བདག་གི་རིན་ཐང་གི་ལྟ་ཚུལ་ལ་འགྱུར་བ་ཟབ་མོ་ཐེབས་ཏེ། སྤྱི་ཚོགས་ཐོག་གི་མི་མང་པོའི་བསམ་ཚུལ་དང་ངའི་འདོད་ཚུལ་རྦད་དེ་ཁ་ཁ་ཆགས་ཤིང་། ཁ་ཁ་དེའི་སྒང་ནས་རང་ཉིད་ཁེར་རྐྱང་གི་ལམ་ཁ་ཞིག་ཏུ་བགྲོད་ཀྱིན་པ་འདྲ།
འདི་ནི་རྩོམ་རིག་གིས་བདག་ལ་གནང་བའི་ལེགས་སྐྱེས་ཤིག་རེད་ཅེས་བདག་གིས་བཤད་མི་སྤོབས་ནའང་། རྩོམ་རིག་གིས་བདག་གི་སེམས་ཁམས་ལ་རྟག་པར་འཁྲུས་བྱས་ཏེ། ནམ་ཡང་རང་གིས་ཡིད་སྨོན་འཆོར་བ་དང་ཡི་རངས་བྱེད་པའི་མིའི་བསམ་བློ་དང་བར་ཐག་ཇེ་ཉེར་གཏོང་གིན་འདུག་སྙམ་པ་དྲན། དེ་བས་བདག་ལ་མཚོན་ན་རྩོམ་རིག་ནི་བླ་ན་མེད་པ་ཞིག་དང་རྩོམ་རིག་གིས་བསྐྱེད་པའི་འདུ་ཤེས་ནི་ཀུན་ལས་མཆོག་ཏུ་གྱུར་པ་ཞིག་རེད་སྙམ་གྱིན་ཡོད། འདི་ལྟར་བཤད་ན། བདག་གིས་ངེས་པར་རྩོམ་རིག་བརྩམས་ཆོས་རྨད་དུ་བྱུང་བ་མང་པོ་གསར་རྩོམ་བྱས་ཡོད་པའམ་བྱེད་དགོས་པ་ལྟ་བུར་སྣང་ཡང་། བདག་གིས་ནི་དེ་ལྟ་མ་ཡིན་པར་བརྩམས་ཆོས་ཀྱི་ཐད་ནས་ཀྱང་འབྲས་བུ་གཡུར་དུ་ཟ་བ་ལོན་མེད། འདས་པའི་སྒྲུང་གཏམ་བརྩམས་ཆོས་རྣམས་ནི་རྩོམ་རིག་གི་བློ་སྦྱོང་ཡོད་མེད་དང་མི་ལ་རྒྱུས་མངའ་ལོན་ཡོད་མེད། སྲོལ་ལུགས་མང་པོ་ཁོང་དུ་ཆུད་མིན་སོགས་ལས་བསྐྱེད་པ་ཡིན་ལ། དེ་རིང་དཔྱད་གླེང་བྱ་བའི་སྒྲུང་རིང་འདིའང་དེ་དང་ཁ་འབྲལ་ཐབས་མེད། ཡིན་ཡང་། སྒྲུང་རིང་འདི་དང་ངའི་སྔོན་གྱི་བརྩམས་ཆོས་བར་དུ་ཁྱད་པར་ངེས་ཅན་ཞིག་མཆིས་ལ། དེ་ཡང་འགན་ཁུར་ཞེས་པའི་མིང་འདི་བེད་སྤྱད་ནས་གླེང་དགོས་འདུག བདག་གིས་འདི་ལ་རྩོམ་རིག་གི་འགན་ཁུར་ཞེས་གླེང་ན་འདོད་ཡོད། མི་རིགས་གཞན་གྱི་སྒྲུང་གཏམ་འབྲི་མཁན་དག་གིས་རྩོམ་རིག་གི་འགན་ཁུར་ལ་ལྟ་ཚུལ་ཇི་འདྲ་ཡོད་པ་བདག་ལ་ཆ་རྒྱུས་མེད། བོད་མི་རིགས་ནང་ཁུལ་གྱི་རྩོམ་པ་པོ་དང་སྙན་ངག་པ་དག་གིས་རྩོམ་རིག་གི་འགན་ཁུར་གྱི་ལྟ་ཚུལ་ཇི་འདྲ་ཡིན་པའང་བདག་གིས་བརྗོད་པར་དཀའ།
ང་ལ་མཚོན་ན། རྩོམ་རིག་ནི་མི་རིགས་ཤིག་གི་སྐད་ཡིག་དེ་ཉིད་ཡུན་གཏན་དུ་གནས་པར་རྨང་གཞི་འདིང་བའི་རྡོ་དང་ཨར་འདམ་གྱི་སྡེབ་སྦྱོར་ལྟ་བུར་ངོས་འཛིན་གྱིན་ཡོད། རྩོམ་རིག་གི་རྨང་གཞི་མེད་ཚེ་སྐད་ཡིག་གི་ཚེ་སྲོག་ཀྱང་ཉག་ཕྲ་བར་འགྱུར། རྩོམ་རིག་ལ་དགའ་བའི་འདུ་ཤེས་ཉམས་ཚེ་སྐད་ཡིག་ལ་དགའ་བའི་སྤྲོ་སྣང་ཡང་ཉམས་པར་འགྱུར་རོ། ། འདི་ལྟའི་འདུ་ཤེས་ཤིག་རྒྱུད་ལ་ཆགས་པའི་དུས་སྐབས་དེ་འདྲ་ཞིག་ལ་བདག་གིས་སྒྲུང་རིང་འདི་འབྲི་མགོ་བརྩམས་ཤིང་། སྒྲུང་རིང་འདིའི་ཕྱོགས་གང་ཐད་དུ་གཟབ་ནན་བྱས་ཡོད། བོད་ཀྱི་ལུགས་སྲོལ་དང་འཚོ་བའི་གོམས་གཤིས། དུས་རབས་རང་བཞིན་གྱི་བྱ་དངོས་སྣ་ཚོགས། དམངས་ཁྲོད་རིག་གནས་དང་དམངས་ཁྲོད་རྩོམ་རིག བོད་མིའི་རིན་ཐང་གི་ལྟ་ཚུལ། སྤྱི་ཚོགས་ཀྱི་འགལ་ཟླ་དང་བར་བརྒལ་གྱི་འདུ་ཤེས། དུས་རབས་ཀྱི་བསམ་གཞིག་གསར་པ། བོད་ཀྱི་ཤེས་རིག་དང་དེའི་འབྱུང་ཁུངས་སོགས་ཕྱོགས་སོ་སོར་གཟབ་ནན་གྱི་འདུ་ཤེས་བཅངས་ནས་བྲིས་པ་ཡིན། དེར་མ་ཟད། རང་ཉིད་གོམས་པའི་རྩོམ་གཤིས་དོར་ནས་བོད་མི་རིགས་ཀྱི་གནའ་རབས་རྩོམ་རིག་གི་རྩོམ་གཤིས་ལ་བསྟུན་ཅི་ཐུབ་ཀྱང་བྱས་ཡོད། འདི་ནི་ང་ལ་མཚོན་ན་བློས་གཏོང་ཚད་མེད་ཅིག་བྱས་པ་ཡིན་ཏེ། རྒྱུ་མཚན་ནི་གནའ་བོའི་རྩོམ་གཤིས་ལ་བསྟུན་ཆེ་ཚེ་རང་ངོས་ཀྱི་རང་སྐྱ་འཕེར་བའི་རྩོམ་གཤིས་ཡལ་བར་འདོར་དགོས་བྱུང་བ་དེ་ཡིན། བློས་གཏོང་དེ་ཡང་འགན་ཁུར་ཞེས་པའི་གོ་དོན་ཟབ་མོ་འདིའི་དབང་གིས་རེད་སྙམ་པ་དྲན་དུས་བདག་ལ་བློ་འགྱོད་སྤུ་ཙམ་ཡང་མ་མཆིས།
གོང་དུ་ངའི་རྩོམ་རིག་གི་ཚོར་བ་ཟེར་ན་འདྲ། རྩོམ་རིག་གི་མྱོང་བརྒྱུད་ཟེར་ན་འདྲ། དེ་ཚོ་རགས་ཙམ་གླེང་བ་ཡིན། དེའི་ནང་སྒྲུང་འདི་འབྲི་དུས་ཀྱི་རྒྱུ་རྐྱེན་རབས་དང་རིམ་པ་རྣམས་བཤད་མེད། ད་འདིར་ཚོགས་རྣམ་པས་དེའི་སྐོར་ཤེས་འདོད་ཡོད་ན་ཐང་། དེ་བས་ངས་དུས་ཚོད་ཐུང་ངུ་ཞིག་བེད་སྤྱད་ནས་དེའི་སྐོར་རགས་ཙམ་ཞིག་བཤད། དེ་ཡང་ལོ་ལྔ་དྲུག་གི་ཡར་སྔོན་ཙམ་ལ་ངས་ཁ་བྱང་ལ་སྐད་ཅིག་གི་དཔལ་ཡོན་ཟེར་བའི་སྒྲུང་གཏམ་ཞིག་བྲིས་ན་འདོད་བྱུང་། སྐད་ཅིག་གི་དཔལ་ཡོན་ཟེར་བ་དེ་གང་ལ་གོ་ཟེར་ན། 1980གཡས་གཡོན་དུ་ཆོས་སྒོ་ཕྱེས་ནས་ལོ་བཅུ་འགོར་མ་འགོར་གྱི་བར་དེར་གོ། སྐབས་དེར་དཔལ་ཡོན་དེའི་ངོ་བོ་ཧ་ཅང་གསལ་བོ་རེད། མི་ཚང་མའི་བསམ་པ་བཟང་པོར་གྱུར། ཤེས་ཡོན་ཅན་ལ་བརྩི་བཀུར་བྱེད། ཆེ་བཀུར་ཆུང་བྱམས་ཡོད། བག་ཡོད་ཚུལ་ལྡན་ཡིན། ཡིན་ཡང་ཅུང་མ་འགོར་བར་མི་སེམས་ག་ལེར་འགྱུར་ནས་ཕན་ཚུན་ཕྲག་དོག་དང་འབུར་འཇོམས་གཏོང་བ། ཁ་ནས་ཅི་ཤོར་རང་གིས་འགན་མི་ཁུར་པ། ལག་གིས་ཅི་འབྲི་བསམ་བློ་ནན་མོ་མི་གཏོང་བ། དེ་འདྲ་ཞིག་གི་ལོག་འདུག
ང་ལ་མཚོན་ན། ངན་གོམས་ཀྱི་རྩ་བ་འདི་སྔོག་པ་ལས་དཔལ་ཡོན་གྱི་འབྱུང་ཁུངས་དེ་འཚོལ་ན་བསམ་པའི་འདུན་པ་སྐྱེས་ནས། སྐད་ཅིག་གི་དཔལ་ཡོན་དེ་ཡང་སྙིང་གང་ནས་བྱུང་བར་བསམ་བློ་བཏང་བ་ཡིན། དེབ་ཀྱང་མང་པོ་བཀླགས་པར་དཔལ་ཡོན་དེའི་འབྱུང་ཁུངས་ནི་བྱང་ཕྱོགས་ཤམ་བྷ་ལའམ། ཞང་ཞུང་འོལ་མོ་ལུང་རིང་། ནུབ་ཕྱོགས་བདེ་བ་ཅན། འདི་རེད་བསམ་བསམ་སྐྱེས། མིང་འདི་དག་དོན་གཅིག་མིང་གི་རྣམ་གྲངས་རེད། ས་ཆ་འདི་ནས་ད་གཟོད་ཤེས་རིག་ཟེར་ན་འདྲ་དཔལ་ཡོན་ཟེར་ན་འདྲ། ཧ་ལས་དགོས་པའི་རིག་པ་ཞིག་དར་ཡོད་ཀི་བསམ། དེ་ཡང་དཔེ་དེབ་དང་ཡིག་ཚགས་ཀྱི་སྒང་ནས་བལྟས་ན། ས་ཆ་དེར་ཅི་ཞིག་དར་འདུག་ཟེར་ན། རི་བོ་རྨང་ནས་སྙིལ་ཐུབ་པའི་སྒྱོགས་དང་། ཆུ་གྱེན་དུ་འདྲེན་པའི་འཕྲུལ་ཆ། རྡོ་རྟ་གཤོག་པ་ཅན། རྒྱུ་སྐར་རེ་རེ་གསལ་བོར་མཐོང་བའི་སྐར་ཁུང་། སྤྱི་ལེ་སུམ་བརྒྱ་བཞི་བརྒྱའི་ཕ་རོལ་གྱི་སེམས་ཅན་དང་བྱ་དངོས་གསལ་བོར་འཆར་བའི་ཤེལ་ལེབ། སོགས་ཡོད་ཀི། ཚན་རིག་ལག་ཆ་དེ་དག་དར་བའི་ཡུལ་གྱི་རྒྱལ་པོ་ཡི་མིང་ལ་རིགས་ལྡན་རྒྱལ་པོ་ཟེར་གི། རིགས་ལྡན་རྒྱལ་པོ་དེ་ཤཱཀྱའི་རིགས་སམ། ཨརྱ། འཕགས་པ། ཡ་ལི་ཨན་ཟེར་བ་དེ་ལས་སྐྱེས་པ་དང་། རིགས་ལྡན་ཉེར་ལྔས་དབང་བསྒྱུར་ནས་ཡོང་བར་གྲགས།
ཤེས་རིག་ཧ་ཅང་དར་རྒྱས་སུ་སོང་བའི་ཡུལ་དེའི་སྤྱི་དམངས་ཀྱི་བསམ་བློའི་ཆུ་ཚད་ཅི་འདྲ་རེད་ཟེར་ན། རྩ་བ་ལྔ་བོ་སྤངས་ཡོད་པ་རེད། བསམ་བློའི་ཆུ་ཚད་ཧ་ཅང་མཐོ་བའི་ཡུལ་དེའི་རིགས་ལྡན་རྒྱལ་པོ་རིམ་བྱོན་གྱིས་དཀྱིལ་འཁོར་རེ་བཟོས་ཤིང་དེ་ལས་ཐུན་མོང་མ་ཡིན་པའི་ཤེས་རིག་སྤེལ་བ་རེད། དཀྱིལ་འཁོར་དེ་ཚོ་ནི་ད་གཟོད་དུས་སྐབས་དེའི་དཔལ་ཡོན་གྱི་མཚོན་བྱེད་དུ་གྱུར་ཅིང་། ད་ལྟའི་དུས་སུ་ང་ཚོས་བློས་བསླངས་དཀྱིལ་འཁོར་ཟེར་བའི་ཁང་པའི་འདྲ་གཟུགས་ཤིག་བཟོས་ནས་དྲན་གསོ་བྱེད་པ་དེ་རེད། རང་རེའི་ཆོས་ལུགས་ཀྱི་ངོས་ནས་བློས་བསླངས་དཀྱིལ་འཁོར་ལ་འགྲེལ་བཤད་མང་པོ་རྒྱག་རྒྱུ་ཡོད་མོད། མི་དཀྱུས་མའི་གོ་བ་ལེན་སྟངས་ལྟར་བཤད་ན། དེ་ནི་གནའ་བོའི་ཤམ་བྷ་ལའི་དཔལ་ཡོན་གྱི་མཚོན་བྱེད་ཅིག་རེད།
ངས་སྒྲུང་རིང་འདིའི་ཁ་བྱང་ལ་བློས་བསླངས་དཀྱིལ་འཁོར་ཟེར་དོན་ཡང་གཅིག་ནས་རང་རེའི་ད་ལྟའི་བར་དུ་ཤམ་བྷ་ལའི་ཤེས་རིག་དང་དཔལ་ཡོན་གྱི་རྒྱུན་བསྐྱངས་ནས་ཡོང་འདུག་པ་མཚོན་པ་དང་། གཉིས་ནས་དཔལ་ཡོན་དེ་ནི་མི་རང་ངོས་ཀྱི་བསམ་བློ་དང་ལག་པར་བརྟེན་ནས་འཛུགས་སྐྲུན་བྱེད་དགོས་པ་ཞིག་ཡིན་པ་ལས་སྨོན་ལམ་ཁོ་ནས་འགྲུབ་པ་ཞིག་ཡེ་ནས་མ་རེད་ཟེར་བ་ཡིན། ཡིན་ནའང་། སྒྲུང་གཏམ་འདིའི་བརྗོད་དོན་ངས་ཚིག་གཅིག་གིས་གསལ་བོར་བཤད་རྒྱུ་ཧ་ཅང་ཁག་པོ་ཡིན་ལ། ཚིག་གཅིག་གིས་གསལ་བཤད་བྱེད་པའི་དགོས་པའང་མ་མཆིས། དེར་མ་ཟད། སྒྲུང་གཏམ་ནི་རྩོམ་རིག་སྒྱུ་རྩལ་གྱི་ཟུར་གལ་ཆེན་ཞིག་ཡིན་པས། སྒྱུ་རྩལ་གྱི་བློ་སྦྱོང་ལ་བརྟེན་ནས་ག་ལེར་མྱོང་རོལ་བྱས་ཏེ་ལྟ་ཀློག་པ་ཀུན་གྱི་བག་ལྷོད་ལྷོད་དང་ཐུགས་སྤྲོ་སྤྲོ་ཡོང་ཐུབ་རྒྱུ་ནི་ངས་སྒྲུང་གཏམ་འདི་བྲིས་པའི་དམིགས་ཡུལ་གཙོ་བོ་ཞིག་ཡིན་ཞེས་བརྗོད་ཀྱང་མི་ཆོག་པ་མེད།
བཀའ་དྲིན་ཆེ། དུས་ཚོད་ཀྱི་དབང་གིས་ངས་གཏམ་བཤད་འདི་ནས་མཚམས་བཞག་པ་ཡིན། གཏམ་བཤད་མཇུག་རྫོགས་པའི་དུས་འདིར་བདག་གིས་དམིགས་བསལ་ཞུ་དགོས་པ་དང་ཞུ་སྙིང་འདོད་པ་ཞིག་ནི། ལས་བྱེད་དང་དགེ་རྒན་གྱི་ལས་གནས་སུ་ཡོད་ཀྱང་། ད་དུང་རྩོམ་རིག་ལ་འབད་བརྩོན་བསྐྱེད་མཁན་དག་ནི་དངོས་གནས་མི་རིགས་ཀྱི་སྐད་ཡིག་དང་རྒྱལ་ཁབ་ཀྱི་བདེ་ཐང་ལ་ཤ་ཚ་བའི་རླབས་ཆེན་གྱི་མི་སྣ་ཁག་ཅིག་རེད་ཅེས་བརྗོད་པ་ཡིན་ལ། བདག་གིས་ནམ་ཡང་ཁྱེད་ཚོའི་རྩོམ་རིག་གི་སྙིང་སྟོབས་ལ་སློབ་སྦྱོང་བྱ་ངེས་ཡིན། བཀའ་དྲིན་ཆེ།


text:
གནད་ཆེའི་ལས་གཞི་8པ། སྐད་གཉིས་འཆམ་མཐུན་གྲོང་ཚོ་(སྡེ་ཁུལ)འཛུགས་སྐྲུན་ལས་གཞི།
སྐད་གཉིས་འཆམ་མཐུན་གྱི་གྲོང་ཚོ་(སྡེ་ཁུལ)འཛུགས་སྐྲུན་བྱས་ནས། གྲངས་ཉུང་མི་རིགས་དང་རྒྱ་མི་རིགས་ཀྱི་སྐད་གཉིས་སློབ་སྦྱོང་དང་བཀོལ་སྤྱོད་བྱེད་པར་སྐུལ་འདེད་གཏོང་དགོས། འབྲེལ་ཡོད་ས་གནས་སོ་སོས་འབྲེལ་ཡོད་གཏན་འབེབས་ལྟར་སྐད་གཉིས་འཆམ་མཐུན་དཔེ་སྟོན་གསར་འཛུགས་བྱེད་སྒོ་སྤེལ་བར་མཛུབ་སྟོན་བྱེད་ཅིང་། ཁྱད་ལྡན་ཞབས་ཞུ་དང་། རོགས་སྐྱོར་རོགས་རེས། དྲིལ་སྒྲོག་སློབ་གསོ། བརྗེ་རེས་སྐུལ་འདེད་སོགས་གཙོ་གནད་དུ་བཟུང་ནས། གྲོང་ཚོའི(སྡེ་ཁུལ)སྐད་གཉིས་གསོ་སྦྱོང་བྱ་བར་སྔར་བས་སྐུལ་འདེད་གཏོང་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
གནད་ཆེའི་ལས་གཞི་9པ། གྲངས་ཉུང་མི་རིགས་སྐད་ཡིག་གི་ཞབས་ཞུ་སྒྲུབ་ནུས་འཛུགས་སྐྱོང་ལས་གཞི།
སློབ་གསོ་པུའུ་ཡིས་རྒྱལ་ཁབ་སྐད་ཡིག་གི་མཁོ་བསྟུན་ཞབས་ཞུ་དང་རོགས་སྐྱོར་རྐྱེན་སྲོལ་འཛུགས་པར་རྒྱབ་སྐྱོར་བྱེད་དགོས། རྒྱལ་ཁབ་ཀྱི་འཐབ་ཇུས་དགོས་མཁོ་ལྟར་རྒྱལ་ཁབ་ཀྱི་ལས་དོན་དང་ཐོལ་བྱུང་གི་དོན་རྐྱེན་ལ་ལན་སློག་པའི་གནད་འགག་སྐད་ཆའི་སྲིད་ཇུས་གཏན་འབེབས་བྱས་ནས། གྲངས་ཉུང་མི་རིགས་ཀྱི་སྐད་ཆ་བྱང་བའི་འཇོན་མིའི་ཐོན་ཁུངས་མཛོད་འཛུགས་དགོས། སྤྱི་ཚོགས་སྟེང་ནས་མཁོ་བསྟུན་དང་དམིགས་བཀར་ཁྱབ་ཁོངས་ཀྱི་ཆེད་ལས་ཀྱི་གྲངས་ཉུང་མི་རིགས་སྐད་ཆའི་འཇོན་མིའི་བསྡུ་རུབ་དངགསོག་འཇོག་བྱེད་པའི་རྐྱེན་སྲོལ་འཛུགས་པར་སྐུལ་འདེད་དང་རྒྱབ་སྐྱོར་བྱས་ནས། ཐོལ་བྱུང་གནས་ཚུལ་འོག་ཏུ་གྲངས་ཉུང་མི་རིགས་སྐད་ཆའི་མཁོ་བསྟུན་ཞབས་ཞུ་མཁོ་སྤྲོད་བྱེད་དགོས། གྲངས་ཉུང་མི་རིགས་དང་རྒྱ་རིགས་ཀྱི་སྐད་གཉིས་སྤྱི་པའི་ཞབས་ཞུ་དང་ལེན་པའི་དཔུང་སྡེའི་འཛུགས་སྐྲུན་སྤེལ་བར་འཚོལ་ཞིབ་བྱེད་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ལྟ་ཞིབ་སི། ཡིག་སྒྱུར་ཅུས། ཨུ་ལྷན་ཁོངས་གཏོགས་ཀྱི་འབྲེལ་ཡོད་མཐོ་རིམ་སློབ་ཆེན། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
(དྲུག)གྲངས་ཉུང་མི་རིགས་སྐད་ཡིག་ལ་ཚན་རིག་དང་མཐུན་པར་སྲུང་སྐྱོབ་བྱེད་པ་དང་ཀྲུང་ཧྭའི་ཕུལ་བྱུང་རིག་གནས་རྒྱུན་འཛིན་དར་སྤེལ་བྱེད་དགོས།
སློབ་གསོ་པུའུ་ཡིས་གྲངས་ཉུང་མི་རིགས་ཀྱི་སྐད་བརྡའི་ཐོན་ཁུངས་གྲངས་འཛིན་ཅན་དུ་བསྒྱུར་བར་རྒྱབ་སྐྱོར་བྱེད་པ་དང་། སྐད་བརྡའི་ཐོན་ཁུངས་མཉམ་སྤྱོད་བྱེད་པར་སྐུལ་འདེད་བཏང་ནས། སྐད་བརྡའི་ཐོན་ཁུངས་ཀྱི་རིག་གནས་རིན་ཐང་དང་དཔལ་འབྱོར་རིན་ཐང་སྔོག་འདོན་གང་ལེགས་དང་བེད་སྤྱོད་ལུགས་མཐུན་བྱེད་དགོས། ཀྲུང་གོའི་སྐད་བརྡའི་ཐོན་ཁུངས་མཛོད་དང་སྐད་བརྡའི་ཐོན་ཁུངས་མ་ལག་འཐུས་ཚང་དུ་འཛུགས་པར་རྒྱབ་སྐྱོར་བྱེད་ཅིང་། འཇིག་ཉེན་ལ་ཐུག་པའི་སྐད་ཡིག་གྲངས་འཛིན་ཅན་གྱིས་ལེགས་སྒྲིག་དང་ཟིན་འགོད་ཉར་ཚགས་བྱེད་པར་དམ་འཛིན་བགྱིས་ནས། གྲངས་ཉུང་མི་རིགས་ཀྱི་འཇིག་ཉེན་ལ་ཐུག་པའི་སྐད་དང་ཡི་གེར་སྲུང་སྐྱོབ་བྱེད་ཤུགས་ཇེ་ཆེར་གཏོང་དགོས། ཐའེ་ཝན་གྱི་གྲངས་ཉུང་མི་རིགས་སྐད་ཡིག་ལ་ཞིབ་འཇུག་བྱེད་པར་སྐུལ་འདེད་གཏོང་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
སྐད་ཡིག་རྒྱུན་འཛིན་དར་སྤེལ་དང་ཀྲུང་ཧྭ་ཕུལ་བྱུང་རིག་གནས་ཀྱི་འདྲེན་རྟེན་ནུས་པ་འདོན་སྤེལ་གང་ལེགས་བྱེད་དགོས། སྐད་གཉིས་སློབ་སྦྱོང་སོགས་ཀྱི་བྱ་འགུལ་དུས་ལྟར་སྤེལ་ཞིང་། ཀྲུང་ཧྭ་ཕུལ་བྱུང་རིག་གནས་དང་གསར་བརྗེའི་སྲོལ་རྒྱུན་སློབ་གསོ་ལ་ཤུགས་སྣོན་བྱས་ནས། རྒྱལ་དམངས་ཀྱི་རིག་གནས་སྤུས་ཚད་དང་ཀུན་སྤྱོད་སྤུས་ཚད་མཐོར་འདེགས་སུ་གཏོང་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། རིག་གནས་དྲིལ་སྒྲོག་སི། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་ བཅས་ཡིན།)
གནད་ཆེའི་ལས་གཞི་10བ། གྲངས་ཉུང་མི་རིགས་ཀྱི་འཇིག་ཉེན་ལ་ཐུག་པའི་སྐད་ཆའི་སྲུང་སྐྱོབ་ལས་གཞི།
ཀྲུང་གོའི་སྐད་བརྡའི་ཐོན་ཁུངས་སྲུང་སྐྱོབ་ལས་གྲྭར་ཧུར་ཐག་གིས་ཞུགས་པ་དང་། ཚན་རིག་དང་མཐུན་པར་ཇུས་འགོད་དང་གཅིག་གྱུར་བཀོད་འདོམས་ངང་འཆར་འགོད་བྱེད་དགོས་ལ། གྲངས་ཉུང་མི་རིགས་ཀྱི་འཇིག་ཉེན་ལ་ཐུག་པའི་སྐད་བརྡའི་སྒྲ་ལྡན་རྒྱུ་ཆ་འཚོལ་སྡུད་བྱས་ནས། ཀྲུང་གོའི་མི་རིགས་སོ་སོའི་སྐད་བརྡའི་གནས་སྟངས་དངོས་ལ་ཚན་རིག་དང་མཐུན་པར་ཉར་འཇོག་བྱེད་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ཨུ་ལྷན་ཁོངས་གཏོགས་ཀྱི་འབྲེལ་ཡོད་མཐོ་རིམ་སློབ་ཆེན། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
(བདུན)གྲངས་ཉུང་མི་རིགས་སྐད་ཡིག་གི་ལོ་ཙཱ་དང་དཔེ་སྐྲུན། རྒྱང་སྒྲོག གློག་བརྙན་བརྙན་འཕྲིན་བཅས་ལ་ཤུགས་སྣོན་རྒྱག་དགོས།
གྲངས་ཉུང་མི་རིགས་སྐད་ཡིག་གི་ལོ་ཙཱའི་བྱ་བར་མཐོང་ཆེན་བྱས་ནས། རྒྱལ་ཁབ་རིམ་པའི་མི་རིགས་སྐད་ཡིག་ལོ་ཙཱའི་རྟེན་གཞི་མགྱོགས་མྱུར་གྱིས་འཛུགས་སྐྲུན་བྱེད་དགོས། ད་ཡོད་ཞིབ་འཇུག་ལས་ཁུངས་དང་མཐོ་རིམ་སློབ་ཆེན་སོགས་ཀྱི་ཐོན་ཁུངས་ལ་བརྟེན་ནས། གྲངས་ཉུང་མི་རིགས་སྐད་ཡིག་ལོ་ཙཱའི་རྟེན་གཞི་ཁག་གཅིག་འཛུགས་དགོས། མི་རིགས་སྐད་ཡིག་ལོ་ཙཱའི་ཚན་རིག་ཞིབ་འཇུག་བྱ་བ་ལེགས་པོར་སྒྲུབ་པ་དང་། དུས་ཆད་ལྟར་མི་རིགས་སྐད་ཡིག་ལོ་ཙཱའི་རིག་གཞུང་ཞིབ་འཇུག་བགྲོ་གླེང་དང་བསམ་བློ་བརྗེ་རེས་བྱེད་པར་རྩ་འཛུགས་བྱེད་དགོས་ལ། མི་རིགས་སྐད་ཡིག་ལོ་ཙཱའི་རིག་གཞུང་དུས་དེབ་རྩོམ་སྒྲིག་དཔེ་སྐྲུན་བྱེད་པར་རྒྱབ་སྐྱོར་བྱེད་དགོས། མི་རིགས་སྐད་ཡིག་ལོ་ཙཱའི་བྱ་བ་ཕྱི་ཕྱོགས་དང་བརྗེ་རེས་མཉམ་འབྲེལ་བྱེད་པར་རྒྱབ་སྐྱོར་བྱེད་དགོས། འབྲེལ་ཡོད་ལས་ཁུངས་དང་མཉམ་འབྲེལ་བྱས་ནས་མཐའ་མཚམས་ས་ཁུལ་གྱི་མི་རིགས་སྐད་ཡིག་ལོ་ཙཱའི་དཔེ་སྐྲུན་དངོས་པོར་ལྟ་སྐུལ་དོ་དམ་བྱེད་པར་ཤུགས་སྣོན་རྒྱག་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ཡིག་སྒྱུར་ཅུས། རིག་གནས་དྲིལ་སྒྲོག་སི། རྒྱལ་སྤྱི་སི། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
མི་རིགས་སྐད་ཡིག་ལོ་ཙཱ་བྱ་བའི་རྐྱེན་སྲོལ་འཐུས་ཚང་དུ་གཏོང་བ་དང་། མི་རིགས་སྐད་ཡིག་ལོ་ཙཱའི་ཆེད་ལས་ཨུ་ཡོན་ལྷན་ཁང་བཙུགས་ནས། མི་རིགས་སྐད་ཡིག་ལོ་ཙཱའི་རིག་གཞུང་གདེང་འཇོག་རྐྱེན་སྲོལ་སྒྲིག་འཛུགས་བྱེད་དགོས། ལོ་ཙཱའི་བརྩམས་ཆོས་དང་ལོ་ཙཱའི་གཞུང་ལུགས་ཞིབ་འཇུག་གི་གསུང་རྩོམ། ལོ་ཙཱའི་ལས་བྱེད་མི་སྣ། ལོ་ཙཱའི་ལས་ཁུངས་བཅས་ཀྱི་ཕུལ་བྱུང་དཔྱད་བསྡུར་དང་བྱ་དགའི་ལམ་ལུགས་འཚོལ་ཞིབ་བྱེད་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ཡིག་སྒྱུར་ཅུས། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
ཏང་དང་རྒྱལ་ཁབ་ཀྱི་གྲོས་ཚོགས་གལ་ཆེན་དང་། མར་ལེའི་གསུང་རྩོམ་སོགས་ཏང་དང་རྒྱལ་ཁབ་ཀྱི་ཡིག་ཚགས་དང་ཡིག་ཆ་གལ་ཆེན། བཅའ་ཁྲིམས་ཁྲིམས་སྲོལ། དེ་མིན་སྤྱི་པའི་རིག་གནས་ལས་དོན་དང་གྲོང་ཁྱེར་གྱི་མི་རིགས་བྱ་བ་སོགས་ཁྱབ་ཁོངས་ཀྱི་ལོ་ཙཱའི་ཆུ་ཚད་མཐོར་འདེགས་སུ་གཏོང་དགོས། སྤྱི་ཚོགས་ལ་གྲངས་ཉུང་མི་རིགས་སྐད་ཡིག་གི་ལོ་ཙཱའི་ཞབས་ཞུ་མཁོ་སྤྲོད་བྱེད་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ཡིག་སྒྱུར་ཅུས། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
འབྲེལ་ཡོད་ལས་ཁུངས་དང་མཉམ་འབྲེལ་མཐུན་སྦྱོར་བྱས་ནས་གྲངས་ཉུང་མི་རིགས་སྐད་ཡིག་གི་གསར་འགྱུར་དཔེ་སྐྲུན་དང་རྒྱང་སྒྲོག་གློག་བརྙན་བརྙན་འཕྲིན་བྱ་བ་ལེགས་པོར་སྒྲུབ་པ་དང་། གྲངས་ཉུང་མི་རིགས་སྐད་ཡིག་གི་རྒྱང་སྒྲོག་གློག་བརྙན་བརྙན་འཕྲིན་གྱི་ལེ་ཚན་སྒྲིག་བཟོ་དང་བསྒྱུར་སྐྲུན། སྒྲོག་འདོན་བཅས་བྱེད་པའི་ནུས་པ་ཇེ་དྲག་ཏུ་གཏོང་དགོས་ལ། གྲངས་ཉུང་མི་རིགས་སྐད་ཡིག་གི་དྲ་ཚིགས་དང་གསར་དར་བརྒྱུད་སྒྲོག་འདྲེན་རྟེན་རིམ་བཞིན་གོང་དུ་སྤེལ་བར་རྒྱབ་སྐྱོར་བྱེད་དགོས།(འགན་འཁུར་ལས་ཁུངས་ནི། རིག་གནས་དྲིལ་སྒྲོག་སི་དང་། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
གནད་ཆེའི་ལས་གཞི་11པ། གྲངས་ཉུང་མི་རིགས་སྐད་ཡིག་གི་ལོ་ཙཱའི་ལས་གཞི།
སྐབས་དོན་ཆབ་སྲིད་དང་བཅའ་ཁྲིམས་ཁྲིམས་སྲོལ། ཚན་རིག་ཁྱབ་སྤེལ། རིག་གནས་སོགས་ཀྱི་ཁྱབ་ཁོངས་ཀྱི་སྐད་གཉིས་ཀློག་དེབ་རྩོམ་སྒྲིག་བྱེད་པར་རྩ་འཛུགས་བྱས་ནས། ལོ་ཙཱ་དང་དཔེ་སྐྲུན་གྱི་ཁ་གྲངས་དང་སྤུས་ཚད་མཐོར་འདེགས་སུ་གཏོང་བར་བརྩོན་དགོས། གྲངས་ཉུང་མི་རིགས་སྐད་ཡིག་གི་ལོ་ཙཱའི་ལོ་རྒྱུས་ཀྱི་ཞིབ་འཇུག་ལས་གྲྭ་ལག་ལེན་ཏུ་བསྟར་ནས། སོག་པོ་དང་བོད། ཡུ་གུར། ཧ་སག ཁྲའོ་ཞན་བཅས་སྐད་རིགས5ཡི་ལོ་ཙཱའི་ལོ་རྒྱུས་དེ་ཚན་རིག་ཞིབ་འཇུག་ལས་གཞི་རུ་འགོད་དགོས། གྲངས་ཉུང་མི་རིགས་ཀྱི་གསུང་རབ་རིག་མཛོད་ལོ་ཙཱ་བྱེད་པའི་བྱ་བ་ལེགས་པོར་བསྒྲུབས་ནས། གྲངས་ཉུང་མི་རིགས་ཀྱི་རིག་གནས་ཀྱིས་རྒྱལ་ཁབ་ཕྱི་ནང་ལ་ཤུགས་རྐྱེན་ཐེབས་རྒྱ་ཆེར་བསྐྱེད་པ་དང་། ཚབ་བྱེད་རང་བཞིན་ལྡན་པའི་མི་རིགས་སོ་སོའི་བསྟན་བཅོས་དང་ཕུལ་དུ་བྱུང་བའི་དེང་རབས་རིག་གནས་སྒྱུ་རྩལ་བརྩམས་ཆོས་ཁག་གཅིག་ལེགས་འདེམས་བྱེད་པ་མ་ཟད། གྲངས་ཉུང་མི་རིགས་དང་རྒྱ་རིགས་ཀྱི་སྐད་གཉིས་ཕན་ཚུན་དུ་བསྒྱུར་ནས། མི་རིགས་སྐད་ཡིག་གི་ལོ་ཙཱའི་བརྩམས་ཆོས་སྤུས་ལེགས་བསྐྲུན་དགོས།(འགན་འཁུར་ལས་ཁུངས་ནི། ཡིག་སྒྱུར་ཅུས་དང་། རིག་གནས་དྲིལ་སྒྲོག་སི། སློབ་གསོ་ཚན་རིག་སི། ཞིབ་འཇུག་ཁང་། གནའ་དཔེ་ལེགས་སྒྲིག་ཞིབ་འཇུག་ཁང་། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
གནད་ཆེའི་ལས་གཞི་12པ། རྒྱལ་ཁབ་རིམ་པའི་མི་རིགས་སྐད་ཡིག་གི་ལོ་ཙཱའི་རྟེན་གཞི་འཛུགས་སྐྲུན་ལས་གཞི།
རྒྱལ་ཁབ་རིམ་པའི་མི་རིགས་སྐད་ཡིག་གི་ལོ་ཙཱའི་རྟེན་གཞི་འཛུགས་སྐྲུན་ལས་གྲྭ་ལག་ཏུ་བསྟར་དགོས། མི་རིགས་སྐད་ཡིག་གི་ལོ་ཙཱའི་དཔེ་སྐྲུན་གྲུབ་འབྲས་དང་མི་རིགས་སྐད་ཡིག་གི་རོགས་འདེགས་ལོ་ཙཱའི་མཉེན་ཆས་གྲུབ་འབྲས་དག་སྲིད་གཞུང་གི་ཉོ་སྒྲུབ་ལས་གཞི་རུ་འགོད་པར་སྐུལ་འདེད་དང་རྒྱབ་སྐྱོར་བྱེད་དགོས། རྒྱལ་ཁབ་རིམ་པའི་སྐད་ཡིག་ལོ་ཙཱའི་རྟེན་གཞིའི་འཇོན་མི་འདུ་འཛོམས་དགེ་མཚན་འདོན་སྤེལ་གང་ལེགས་བྱས་ནས། རྒྱལ་ནང་གི་མི་རིགས་སྐད་ཡིག་ལོ་ཙཱའི་ལས་རིགས་ལ་དངོས་སྦྱོང་དང་གསོ་སྦྱོང་གི་ཞབས་ཞུ་མཁོ་སྤྲོད་བྱེད་དགོས། སྐད་རིགས་སོ་སོའི་མི་རིགས་སྐད་ཡིག་གི་ལོ་ཙཱའི་འཇོན་མི་དཀོན་པར་དམིགས་ནས། མཐོ་རིམ་སློབ་ཆེན་དང་ཚན་རིག་ཞིབ་འཇུག་ལས་ཁུངས་བཅས་དང་མཉམ་འབྲེལ་སྒོས་གསོ་སྦྱོང་དང་འཇོན་མི་མཉམ་འབྲེལ་གསོ་སྐྱོང་གི་འཆར་གཞི་གཏན་འབེབས་བྱེད་དགོས། མཐོ་རིམ་ལོ་ཙཱའི་འཇོན་མི་ནང་འདྲེན་དང་ལོ་ཙཱའི་ལས་གཞི་གལ་ཆེན་བཀོད་སྒྲིག་སོགས་ཀྱི་ཐད་ནས་རྟེན་གཞི་ལ་སྔོན་ནས་ཁ་ཕྱོགས་པར་སྐུལ་འདེད་གཏོང་བ་དང་། འཇོན་མི་གསོ་སྐྱོང་དང་ནང་འདྲེན། སྐུལ་སློང་བཅས་ཀྱི་བྱེད་ཐབས་འཐུས་ཚང་དུ་བཏང་ནས། མི་རིགས་སྐད་ཡིག་ལོ་ཙཱའི་ལས་དོན་དང་ལོ་ཙཱའི་དོ་དམ་གྱི་ཆེད་ལས་དཔུང་སྡེ་གཉིས་འཛུགས་སྐྲུན་བྱེད་པར་ཤུགས་སྣོན་རྒྱག་དགོས།(འགན་འཁུར་ལས་ཁུངས་ནི། ཡིག་སྒྱུར་ཅུས་དང་། སློབ་གསོ་ཚན་རིག་སི། མི་དོན་སི། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
བཞི། རྩ་འཛུགས་ལག་བསྟར་དང་འགན་སྲུང་བྱེད་ཐབས།
(གཅིག)རྩ་འཛུགས་མགོ་ཁྲིད་ལ་ཤུགས་སྣོན་རྒྱག་དགོས།
འཆར་འགོད་འདི་རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གིས་རྩ་འཛུགས་བྱས་ནས་ལག་ལེན་དུ་བསྟར་དགོས་ཤིང་། རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གི་སློབ་གསོ་ཚན་རིག་སི་ཡིས་བྱེ་བྲག་ཏུ་འགན་འཁུར་བ་དང་། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་འགན་ཁུར་ལས་ཁུངས་དང་། རྒྱལ་ཁབ་མི་རིགས་ལས་དོན་ཨུ་ལྷན་ལས་ཁུངས་ཀྱི་འབྲེལ་ཡོད་སྡེ་ཁག་སོ་སོ་དང་ཐད་གཏོགས་འབྲེལ་ཡོད་ལས་ཁུངས་སོ་སོས་འོས་བབ་ཀྱི་འགན་འཁུར་དགོས། མཐོ་རིམ་སློབ་ཆེན་དང་ཚན་རིག་ཞིབ་འཇུག་ལས་ཁུངས། དེ་མིན་སྤྱི་ཚོགས་ཀྱི་ཕྱོགས་སོ་སོ་ཐེ་ཞུགས་བྱེད་པར་སྐུལ་སློང་བྱས་ནས། འབྲེལ་ཡོད་ལས་ཁུངས་སོ་སོས་རིམ་པ་སོ་སོའི་ཏང་ཨུ་དང་སྲིད་གཞུང་གི་གཅིག་གྱུར་མགོ་ཁྲིད་འོག་རང་འགན་རང་སྒྲུབ་བྱེད་པ་དང་། སྤྱི་ཚོགས་ཀྱི་ཕྱོགས་སོ་སོ་ནས་སྟོབས་ཤུགས་གཅིག་བསྡུས་སྒོས་མཉམ་སྒྲུབ་བྱེད་པའི་འཆར་འགོད་རྩ་འཛུགས་དང་ལག་བསྟར་གྱི་བྱ་བའི་རྣམ་པ་ཆགས་སུ་འཇུག་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
(གཉིས)བྱ་བའི་ལས་ཁུངས་འཐུས་ཚང་དུ་གཏོང་དགོས།
གྲངས་ཉུང་མི་རིགས་སྐད་ཡིག་བྱ་བའི་ལས་ཁུངས་འཐུས་ཚང་དུ་འཛུགས་པར་བསྟུད་མུར་སྐུལ་འདེད་བཏང་ནས། སྲིད་གཞུང་གིས་གཅིག་གྱུར་མཐུན་སྦྱོར་དང་། ལས་སྒོ་སྡེ་ཁག་གིས་གཙོ་གཉེར། འབྲེལ་ཡོད་ལས་ཁུངས་ཀྱིས་རམ་འདེགས་དམ་ཟབ། སྤྱི་ཚོགས་ལས་རིགས་སོ་སོ་རྒྱ་ཆེར་ཐེ་ཞུགས་བཅས་བྱེད་པའི་གྲངས་ཉུང་མི་རིགས་སྐད་ཡིག་བྱ་བའི་རྣམ་པ་འགྲུབ་དགོས། རིམ་པ་སོ་སོའི་གྲངས་ཉུང་མི་རིགས་སྐད་ཡིག་བྱ་བའི་ལས་ཁུངས་ཀྱིས་བརྟག་དཔྱད་ཞིབ་འཇུག་བགྱིད་པར་ཤུགས་སྣོན་བརྒྱབ་སྟེ། ནན་ཏན་གྱིས་རང་ས་གནས་ཀྱི་གྲངས་ཉུང་མི་རིགས་སྐད་ཡིག་བྱ་བའི་གནས་ཚུལ་ལ་དབྱེ་ཞིབ་བྱེད་པ་དང་། ད་ལྟའི་དུས་རིམ་གྱི་གྲངས་ཉུང་མི་རིགས་སྐད་ཡིག་གི་འཕེལ་ཕྱོགས་དང་ཁྱད་ཆོས་ལཞིབ་འཇུག་ཟབ་མོ་བྱས་ཏེ། དོན་དངོས་དང་འཚམ་པའི་སྲིད་ཇུས་རང་བཞིན་གྱི་བསམ་འཆར་དང་ལྟ་ཚུལ་འདོན་པ་དང་། དོན་དངོས་དང་འཚམ་པའི་བྱ་བའི་འཆར་འགོད་གཏན་ལ་ཕབ་སྟེ་རྩ་འཛུགས་ལག་བསྟར་བྱེད་དགོས་པ་མ་ཟད། གྲངས་ཉུང་མི་རིགས་སྐད་ཡིག་བྱ་བར་དོ་དམ་བྱེད་པའི་འགན་འཁྲི་དངོས་གནས་ལེགས་པོར་བསྒྲུབ་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། མི་དོན་སི། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
(གསུམ)གྲོན་དངུལ་འགན་སྲུང་མཁོ་སྤྲོད་བྱེད་དགོས།
འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་འགན་འཁུར་ལས་ཁུངས་དང་། རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གི་འབྲེལ་ཡོད་ལས་ཁུངས་སོ་སོ། ཐད་གཏོགས་འབྲེལ་ཡོད་ལས་ཁུངས་བཅས་ཀྱིས་སྔར་ལས་ལྷག་པར་རྒྱབ་སྐྱོར་བརྩོན་ལེན་དང་གཏོང་འཇོག་ཁ་སྣོན་བྱས་ཏེ། གྲངས་ཉུང་མི་རིགས་སྐད་ཡིག་གི་བྱ་བའི་གྲོན་དངུལ་འགན་སྲུང་རྐྱེན་སྲོལ་འཐུས་ཚང་དུ་གཏོང་དགོས་པ་དང་། གྲངས་ཉུང་མི་རིགས་སྐད་ཡིག་བྱ་བ་སྤེལ་བ་དང་གྲངས་ཉུང་མི་རིགས་སྐད་ཡིག་གི་ལས་དོན་རྒྱུན་མཐུད་འཕེལ་རྒྱས་འགྲོ་བར་དངོས་གནས་འགན་སྲུང་བྱས་ནས། འབྲེལ་ཡོད་ལས་འགན་དང་ལས་གཞི་བདེ་བླག་ཏུ་ལག་བསྟར་ཐུབ་པར་ཁག་ཐེག་བྱེད་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ནོར་དོན་སི། གཞུང་སྒྲུབ་ཐིན། ཡིག་སྒྱུར་ཅུས། ཨུ་ལྷན་ཁོངས་གཏོགས་ཀྱི་འབྲེལ་ཡོད་མཐོ་རིམ་སློབ་ཆེན། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
(བཞི)ལྟ་རྟོག་ཞིབ་བཤེར་ལ་ཤུགས་སྣོན་རྒྱག་དགོས།
ལྟ་རྟོག་ཞིབ་བཤེར་གྱི་རྐྱེན་སྲོལ་འཐུས་ཚང་དུ་བཙུགས་ནས། འཆར་འགོད་བྱས་པའི་ལས་འགན་སོ་སོ་དང་ལས་གཞི་གལ་ཆེན་དོན་ཐོག་ལ་འབབ་པར་ཁག་ཐེག་བྱེད་དགོས། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་ལས་ཁུངས་ཀྱིས་དོན་དངོས་ལྟར་འགན་འཁྲི་དངོས་གནས་ལེགས་པོར་སྒྲུབ་ཅིང་། འབྲེལ་ཡོད་ལས་ཁུངས་ལ་མཐུན་སྦྱོར་དང་འབྲེལ་འདྲིས་བྱེད་པར་ཤུགས་སྣོན་རྒྱག་དགོས་པ་དང་། འཆར་འགོད་ལག་ལེན་བགྱིས་པའི་གནས་ཚུལ་ལ་ལྟ་སྐུལ་ཞིབ་བཤེར་བྱས་ནས། དུས་ཆད་ལྟར་རིམ་པ་དེ་གའི་སྲིད་གཞུང་དང་གོང་རིམ་མི་རིགས་སྐད་ཡིག་བྱ་བའི་སྡེ་ཁག་ལ་ཡར་ཞུ་བྱེད་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི། གཞུང་སྒྲུབ་ཐིན། ལྟ་རྟོག་ཞིབ་བཤེར་སི། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)


text:
དངུལ་བུན་གྱི་ལོ་ཚད་རིང་ན་བཟང་མིན་དང་། ཁང་པ་ཉོ་དུས་དངུལ་བུན་གྱི་ལོ་ཚད་ག་ཚད་ཡིན་ན་འོས་པའི་སྐོར་ང་ཚོ་མི་མང་ཤོས་ལ་གསལ་ཆ་ཆེན་པོ་ཡོད་པ་མ་རེད། ནམ་རྒྱུན་ཚོང་ལས་དངུལ་བུན་བླངས་ནས་ཁང་པ་ཉོ་མཁན་མང་པོ་ཞིག་ལ་མཚོན་ན་དངུལ་བུན་གྱི་ལོ་ཚད་འདེམ་དུས་ལོ༣༠འམ་ཡང་ན་༢༠བར་ལ་བསམ་གཞིགས་གཏོང་བ་ནི་མང་ཤོས་རེད་མོད་ཀྱང་འབྱོར་བ་ཅུང་ཡོད་མཁན་གྱིས་ལོ༡༥་དང་ལོ༡༠སོགས་ནང་དངུལ་བུན་འཇལ་སྲིད་པ་དཔེ་རེད། ཡིན་ན་ཡང་དངུལ་བུན་དུས་ཚད་ཐད་ལ་མི་མང་པོ་ཞིག་གིས་དུས་ཇི་འདྲའི་རིང་ན་དེ་འདྲའི་བཟང་ཚུལ་ཞིག་གོ་འོང་དུས་དེ་མུར་ལོ་༣༠ནང་དོམ་འཇལ་རྒྱུ་ཐག་གཅོད་པ་ལྟ་བུ་རེད། དོན་དམ་དེ་འདྲ་ཞིག་ཡིན་ནམ་ཞེ་ན། འདིར་ཁྱེད་ལ་ཕྱོགས་གསུམ་ནས་ངོ་སྤྲོད་ཅིག་བྱ།
གཅིག་ནི། ལོ༣༠ལ་དངུལ་བུན་ཞུ་དགོས་དོན་ནི་ཕལ་ཆེ་བས་བུན་འཇལ་གྱི་ཁུར་བོ་ཇེ་ཡང་དང་གཉེན་སྒྲིག་གི་ཆེད་ཡིན། དེའི་ཞོར་ལ་བུ་ཕྲུག་བཙའ་བ་དང་། རླངས་འཁོར་ཉོ་བ་ལ་སོགས་པའི་གཏོང་སྒོའི་ཁྲོད་འཚོ་བ་ལྷོད་པོ་ཞིག་རོལ་ཆེད་ཡིན། གཉེན་སྒྲིག་མ་ཐག་པའམ་གཉེན་སྒྲིག་གི་འཆར་གཞི་ཡོད་པའི་བཟའ་ཟླ་ཟུང་ལ་མཚོན་ན་དངུལ་བུན་གྱི་ལོ་ཚད་ཇི་ལྟར་རིང་ན་ལོ་རེའི་དོམ་འཇལ་གྱི་ཁུར་བོ་དེ་བས་ཡང་བ་ཡིན། དཔེར་ན། དངུལ་བུན་སྒོར་ཁྲི༢༠༠དང་བུན་འཇལ་གྱི་ལོ་ཚད་ལོ༢༠ཡིན་པའི་དབང་དུ་བཏང་ཚེ། དངུལ་བུན་དང་དེའི་མ་བུ་ཟླ་རེར་སྒོར་ཧ་ལམ་ཁྲི་༡.༣༡ལོན་འཇལ་དགོས་པ་དང་། ལོ་༣༠ནང་བུན་འཇལ་བའི་དབང་དུ་བཏང་ན། ཟླ་རེར་སྒོར་ཧ་ལམ་༡.༠༦བུན་འཇལ་དགོས་ཀྱི་ཡོད་མོད། ཟླ་རེར་ལྷག་མ་སྒོར་ཁྲི༠.༢༥འཚོ་བའི་ཐད་བཀོལ་ཆོག་པ་རེད། འདིར་ཉམས་འཇོག་རྒྱུ་ཞིག་ལ། ཟླ་རེའི་གླ་ཕོགས་སམ་ཡོང་འབབ་ཀྱི་བརྒྱ་ཆའི་༥༠འཇལ་བ་ཡིན་ན་འཚོ་བ་ཅུང་ཁག་པོ་ཞིག་ཡོང་སྲིད་པས་མ་མཐའ་ཡང་བརྒྱ་ཆའི༣༠ནང་ཚད་བཟུང་ན་འོས་བསམ།
གཉིས་པ་ནི། དངུལ་བུན་གྱི་ལོ་ཚད་ནང་བུན་འཇལ་གྱི་དུས་ཡུན་ཐུང་ན་ལེགས་སམ་ཞེ་ན། སྤྱིར་བཏང་དངུལ་ཁང་ལ་བུན་འཇལ་དུས་ཐོག་མར་སྐྱེད་ཀ་འཇལ་རྗེས་ད་གཟོད་མ་རྩ་འཇལ་བ་རེད། སྔ་མོ་ནས་བུན་ཡོངས་སུ་འཇལ་འདོད་མཁན་ཞིག་ལ་མཚོན་ན་བུན་འཇལ་ལོ་ཚད་ཀྱི་སུམ་ཆའི་གཅིག་གི་ནང་འཇལ་ཐུབ་ན་ཅུང་ལེགས་བསམ། ཅིའི་ཕྱིར་ཞེ་ན། སྔོན་དུ་འཇལ་བའི་དངུལ་བུན་མང་ཤོས་སྐྱེད་ཀའི་རིམ་པ་ཡིན་པས་སྔ་མོ་ནས་བུན་ཚང་མ་འཇལ་མཁན་ཞིག་ལ་མཚོན་ན་དོན་སྙིང་ཆེན་པོ་མི་འདུག ། དཔེར་ན། དངུལ་བུན་སྒོར་ཁྲི༣༠༠ཡིན་པ་དང་བུན་འཇལ་གྱི་ལོ་ཚད་ལོ༢༠ཡིན་པའི་དབང་དུ་བཏང་ན། ལོ་ལྔའི་རྗེས་སུ་དངུལ་བུན་ཡོངས་ལྷག་ལུས་མེད་པར་ཆིག་ཐབས་ཀྱིས་འཇལ་འདོད་མཁན་ཞིག་ཡིན་དུས། སྒོར་ཁྲི༡༡༧.༨འཇལ་ཚར་ཡང་ད་དུང་སྒོར་ཁྲི༢༥༠.༩ལ་ཉེ་བ་འཇལ་དགོས་པ་དང་། སྔ་ཕྱི་ཁྱོན་སྡོམ་སྒོར༣༦༨.༧འཇལ་དགོས་པ་རེད། གལ་ཏེ་བུན་འཇལ་ལོ་ཚད་ལོ༣༠ཡིན་པའི་དབང་དུ་བཏང་ན། སྒོར་ཁྲི༩༥.༥འཇལ་ཟིན་ཞིང་། ད་དུང་སྒོར་ཧ་ལམ་ཁྲི༢༧༦.༢འཇལ་དགོས་པ་དང་སྔ་ཕྱིར་ཁྱོན་སྡོམ་སྒོར༣༧༡.༧འཇལ་དགོས་པ་ནང་བཞིན་བུན་འཇལ་གྱི་ལོ་ཚད༣༠ཅན་གྱི་སྐྱེད་ཀ་དེ་ལོ་ཚད༢༠ལས་ཁྲི༣ལྷག་མང་ན་ཡང་། རིགས་དེ་གཉིས་ཀྱི་ལོ་དེ་དག་རིང་གི་འཚོ་བ་རོལ་སྟངས་ལ་བར་ཁྱད་ཆེན་པོ་ཡོད་ངེས་སོ། །
གསུམ་ནི། དངུལ་བུན་གྱི་བུན་འཇལ་ལོ་ཚད་ཇི་ལྟར་རིང་ན་དེ་ལྟར་ལེགས་པ་ཡིན་ན་ཁང་པ་ཆེན་པོ་ཉོ་བའམ་ཡང་ན་དངུལ་བུན་མང་པོ་ཞིག་བླངས་ནས་རླངས་འཁོར་ཉོ་བ་དང་ཁང་པ་དེ་ལས་ཆེ་ཤོས་ཤིག་ཉོས་ན་མི་ཆོག་གམ་ཞེ་ན། ཤེས་རྒྱུ་ཞིག་ལ་དངུལ་བུན་སྒོར༢༠༠དང་བུན་འཇལ་ལོ་ཚད་ལོ༢༠ཡིན་པ་ལྟ་བུར་མཚོན་ན། ཟླ་རེར་སྒོར༡༣༠༨༨འཇལ་ན་ཆོག་པ་དང་། དངུལ་བུན་སྒོར་ཁྲི༣༠༠དང་ལོ་ཚད་ལོ༣༠ཅན་ཞིག་གིས་ཟླ་རེར་སྒོར༡༥༩༢༡.༨སྤྲོད་དགོས། དེ་གཉིས་བར་ལ་སྒོར༢༨༣༣.༨ལས་མི་ཆད་མོད། མ་དངུལ་སྤྱིའི་བར་ལ་སྒོར་ཁྲི༡༠༠ཡི་ཁྱད་ཡོད་པས་དེ་མཚུངས་ཀྱི་ས་བབ་དང་རྒྱ་ཁྱོན། ཁང་ནང་གི་བཀོད་པ་སོགས་ལའང་ཁྱད་པར་ཆེན་པོ་ཡོད་ངེས། ཡིན་ན་ཡང་ལོ་ངོ༣༠ཡི་དངུལ་བུན་དེ་མི་གང་རུང་གིས་བླངས་ཆོག་པ་ཞིག་མ་ཡིན་ཏེ། དངུལ་ཁང་གིས་དངུལ་བུན་བསྐྱི་བ་པོ་ལ་སྤྲོད་དུས་མ་དངུལ་བསྐྱི་མཁན་གྱི་ཡོང་འབབ་བམ་ཕོགས་དངུལ་ལ་གསལ་བོ་ལྟ་ཞིབ་བྱེད་ངེས། དེ་དུས་ཡོང་འབབ་གཏན་འཇགས་མིན་ཞིང་། ཡིད་རྟོན་མི་བཟང་བ། ཡང་ན་མ་དངུལ་བསྐྱི་མཁན་གྱི་ཟླ་རེའི་ཡོང་འབབ་དང་ཕོགས་དངུལ་གྱིས་བུན་འཇལ་དུས་ལྟར་མི་ཐུབ་པ་བཅས་དངུལ་བུན་མཐོན་པོ་ལེན་པའི་ཆ་རྐྱེན་མི་ཚང་དུས་དངུལ་བུན་ལེན་མི་ཐུབ་པ་རེད།


text:
〔ནང་དོན་གནད་བསྡུས〕 རྩོམ་ཡིག་འདིའི་ནང་དུ་མདོ་སྨད་ཁྲི་ཀའི་སྒྲོམ་སྡེ་བར་དར་བའི་རྟ་རྒྱུག་དང་འབྲེལ་བའི་དགྲ་རླུང་གི་བྱུང་འཕེལ་དང་། དེའི་ཆོ་ག་དང་ཁྱད་ཆོས། བསམ་བློའི་རྒྱབ་ལྗོངས་དང་མཚོན་དོན་སོགས་ལ་ཞིབ་འཇུག་གིས་ངོ་སྤྲོད་བྱས་ཡོད།
〔བརྡ་ཆད་གཙོ་བོ〕 སྒྲོམ། རྟ་རྒྱུག དགྲ་རླུང། ཚོ་དགྲ།
དང་པོ། སྒྲོམ་སྡེ་བའི་བྱུང་རབས།
སྒྲོམ་སྡེ་བའམ་སྒྲོམ་སྡེ་གསེར་གཞོངས་ཕྱུག་མོ་ཞེས་འབོད་པའི་ཆགས་ཡུལ་ནི་རྨ་ཀླུང་སྔོན་མོ་ནུབ་ནས་ཤར་དུ་འབབ་པའི་ཚུར་ངོས་ཀོ་ར་དང་གོང་བ། ཀབ་རོན་ལུང་པ་གསུམ་གྱི་མདར་ཁྲི་ཀ་རྫོང་མཁར་ཆགས་པའི་ཤར་དུ་སྤྱི་ལེ་བཅུ་ཕྲག་གཉིས་མཚམས་ཀྱི་སྲིན་པོའི་རི་བོའི་ལྷོ་ཞོལ་དུ། འཕྲང་དམར་ལུང་པ་ཞེས་འབོད་པའི་གནས་སུ་ཆགས་ཡོད། སྡེ་འདི་ནི་ང་ཚོ་བོད་ཡུལ་འདིར་འཚོ་སྟངས་ཀྱི་དབང་གིས་རོང་འབྲོག་འཇམ་གསུམ་དུ་འབོད་པའི་རོང་མ་འབྲོག་གི་ས་ཆ་སྟེ་འཇམ་པ་ཞེས་པའི་ཁོངས་སུ་གཏོགས། ཐོན་སྐྱེད་ཀྱི་ལས་སྒོའི་ཆ་ནས་ཞིང་ཕྱུགས་གཉིས་ལས་ཞིང་ལས་གཙོ་བོར་གཉེར་ཞིང་། ཞིང་ས་ཡོད་ཚད་ཆུ་མ་དང་ཁོད་སྙོམས་པའི་གཞོངས་ན་ཆགས་ཤིང་འབྲུ་རིགས་ཀྱི་ཐོན་སྐྱེད་གཙོ་བོ་གྲོ་ནས་སྲན་གསུམ་ཡིན། སྡེ་བའི་ཕྱོགས་བཞིར་ས་འཛིན་གྱི་རི་བོ་ཆེན་པོ་ཚར་དུ་དངར་བས་བསྐོར་ཞིང་། དབྱར་ཁའི་དུས་སུ་རི་བོ་དང་སྤང་ཐང་། ཞིང་ས་སོགས་ལ་སྔོ་ལྗང་གི་རྩི་ཤིང་དང་ལྗང་མདོག་གི་ལོ་ཏོག་གིས་ཀུན་ནས་མཛེས་ཤིང་། སྟོན་དུས་སུ་འབྲུ་རིགས་སྣ་ལྔའི་ལོ་ལེགས་ཀྱི་དབུ་ལོ་ལྡེམ་ཞིང་གཡོ། དགུན་དུས་སུ་གནམ་ངོ་སྐྱ་བོར་འགྱུར་ཞིང་གྲང་ངར་རྒོད་ལ། རབ་དཀར་ཁ་བས་ཀུན་ནས་མཛེས་བར་བྱེད་པ་སོགས་སྡེ་འདིའི་རང་བྱུང་གི་བཀོད་པ་ནི་མཛེས་སྡུག་ལྡན་པ་ཞིག་ཡིན།
མདོ་སྨད་ཁྲི་ཀའི་ཡུལ་གྱི་སྒྲོམ་སྡེ་བ།
སྡེ་འདིའི་ཐོག་མའི་མཆེད་ཁུངས་ནི་ལོ་རྒྱུས་ཀྱི་དེབ་ཐེར་དང་སྡེ་འདིའི་མེས་པོ་གོང་མ་དག་གི་ངག་རྒྱུན་རྣམས་གཞི་གཅིག་ཏུ་བསྒྲིལ་ནས་བཤད་ན་འདི་ལྟ་སྟེ། མདོ་སྨད་ཙོང་ཁའི་ཡུལ་གྱི་གདོད་མའི་གཞི་འཛིན་གྱི་མི་རིགས་ནི་བོད་རིགས་ཡིན་པ་ལོ་རྒྱུས་ཀྱི་དེབ་ཐེར་དག་ལས་བཤད་པ་བཞིན། འཕྲང་དམར་ལུང་ཁོག་འདི་ཕྱོགས་སུ་ཡང་སྔོན་མ་ནས་བོད་རིགས་གཞི་སྡོད་བྱས་ཡོད་པ་སྨོས་མེད་རེད། བྲག་སྒོམ་པའི་《མདོ་སྨད་དེབ་ཐེར་རྒྱ་མཚོ》ལས། "མདོ་སྨད་ལྷོ་བྱང་གི་མི་རྒྱུད་ཕལ་ཆེར་བོད་ཆོས་རྒྱལ་གྱིས་རྒྱ་བོད་སོ་མཚམས་སུ་བཞག་པ་ལས་མཆེད་པ་ཤ་སྟག་ཡིན་པས་སྐད་རིགས་ལའང་བརྡ་རྙིང་མ་འགྱུར་བ་མང་"ཞེས་དང་། མཁས་དབང་དགེ་ཆོས་ཀྱི་《དེབ་དཀར》ལས། "ཨ་མདོའི་རིགས་དེ་ཕལ་ཆེར་ནི་སྔོན་གྱི་དམག་མི་ཕྱོགས་དེར་སླེབས་པ་དག་ལས་མཆེད་པར་མངོན་ཞིང་། གནའ་དུས་ཀྱི་དབུས་གཙང་གི་རུས་རྙིང་སྐྱི་དང་ཉང་དང་ཁྱུང་པོ་ལ་སོགས་པའི་མིང་ཅན་གྱི་མི་སྡེ་ཡང་མང་། ཅོ་ནེ་པ་རྣམས་སྲོང་བཙན་གྱི་དམག་ཡིན་སོགས་ངག་སྒྲོས་ཀྱང་སྣང་"ཞེས་སོགས་ལོ་རྒྱུས་ཀྱི་དེབ་ཐེར་དག་ལས་མདོ་སྨད་ཕྱོགས་ཀྱི་བོད་རྒྱའི་མཐའ་མཚམས་ཀྱི་བོད་མི་མང་པོ་ཞིག་དབུས་གཙང་ནས་བོད་ཀྱི་མཐའ་མཚམས་སྲུང་བའི་དམག་མི་ལས་མཆེད་པའི་ལོ་རྒྱུས་ཡོངས་སུ་གྲགས་པ་དང་། ལྷག་པར་མདོ་སྨད་ཁྲི་ཀའི་ཡུལ་འདིར་སྤྱི་ལོ་དུས་རབས་དགུ་བའི་ནང་བོད་བཙན་པོའི་རྒྱལ་རབས་ཞེ་གཅིག་པ་ཁྲི་གཙུག་ལྡེ་བཙན་ནམ་ཡོངས་གྲགས་ལ་ཁྲི་རལ་བ་ཅན་ཞེས་འབོད་པ་ཁོང་དངོས་སུ་ཕེབས་ཤིང་། ཁྲི་ཀའི་ཡུལ་འདིར་ཁོང་གི་རལ་བ་ནང་བཞུགས་ཀྱི་མི་ཉག་མཆོད་རྟེན་བཞེངས་ཏེ་མཐའ་སྲུང་གི་དམག་དཔུང་གཞིས་ཆགས་པ་དང་། དེང་གི་ཁྲི་ཀའི་ཡུལ་གྱི་བོད་སྡེ་མང་པོ་ཞིག་དུས་སྐབས་དེ་ཙམ་ལ་དབུས་གཙང་ཕྱོགས་ནས་ཡོང་བའི་དམག་རྒྱུད་ཡིན་པར་བཤད་པ་བཞིན། སྡེ་འདིའི་རུས་རྒྱུད་ཀྱི་ཚོ་ཁག་སྔ་ཤོས་ཀྱི་གྲས་སྒྲོམ་ཚོ་བ་ཡང་དེ་དུས་ཤིག་ལ་བོད་ཀྱི་རུས་ཆེན་བཞིའི་ནང་གསེས་སྨུག་པོ་ལྡོང་ལ་རུས་ཆེན་བཅོ་བརྒྱད་དུ་ཕྱེ་བའི་ནང་ཚན་འབྲོམ་གྱི་རུས་རྒྱུད་ཡིན་པའི་དབུས་གཙང་ཕྱོགས་ཀྱི་དམག་དཔོན་ཞིག་ཡུལ་འདིར་ཡོང་ནས་རིམ་གྱིས་གཞིས་ཆགས། ལོ་ངོ་བརྒྱ་ཕྲག་མང་པོའི་ལོ་རྒྱུས་ཀྱི་འཕེལ་འགྱུར་རིང་མོའི་ཁྲོད་ཕྱིས་སུ་སྡེ་གཞན་ནས་ཀྱང་ཚོ་ཁག་འགའ་ཤས་འདུས་པ་སོགས་ཀྱི་དབང་གིས་ད་ལྟའི་ཚོ་ཁག་བཅུ་གཉིས་ཅན་གྱི་སྡེ་འདི་གྲུབ་པ་ཡིན། དམག་དཔོན་དེའི་རུས་མིང་"འབྲོམ"ཞེས་པ་དེ་རིམ་བཞིན་སྡེ་བའི་མིང་"སྒྲོམ"དང་"རྒྱོམ་"ཞེས་པའི་མིང་དུ་འགྱུར་ནས་ད་ལྟ་ཡིག་ཐོག་ཏུ་"སྒྲོམ་"ཞེས་འབོད། སྡེ་འདི་འབྲོམ་གྱི་དམག་རྒྱུད་ནས་མཆེད་ཚུལ་ཡུལ་འདིའི་ས་མིང་དང་ཚོ་ཁག་གི་མིང་སོགས་ཀྱིས་ཀྱང་བདེན་དཔང་བྱེད་ཐུབ་པ་སོགས་འདིར་གླེང་བར་མི་བྱའོ། །
དགྲ་རླུང་གི་ཆོ་གའི་གཏོར་མ།
གཉིས་པ། སྡེ་འདིའི་དགྲ་རླུང་གི་ཐོག་མའི་བྱུང་རིམ།
དེ་ལྟ་བུའི་སྒྲོམ་སྡེ་བར་ལོ་ངོ་བརྒྱ་ཕྲག་མང་པོའི་སྔོན་ནས་དར་བའི་རྟ་རྒྱུག་ཅིག་ཡོད་ལ། རྟ་རྒྱུག་དེ་ལ་ཡོངས་གྲགས་སུ་"དགྲ་རླུང་"ཞེས་འབོད། དགྲ་རླུང་ཞེས་པ་འགྲེལ་བཤད་གོ་བདེ་བའི་ངང་བཤད་ན། དགྲ་བོའི་ཁ་རྗེ་དབང་ཐང་རླུང་ལ་བསྐུར་བའམ་མེད་པར་བྱས་པའི་དོན་ཡིན་ལ། དེ་ནི་ཆོས་ལུགས་ཀྱི་ཆོ་གའམ་རྟ་རྒྱུག་འདིའི་བྱེད་ལས་ཀྱི་ཆ་ནས་མིང་དེ་ལྟར་བཏགས་པ་ཞིག་རེད་འདུག དགྲ་རླུང་ཞེས་འབོད་པའི་རྟ་རྒྱུག་དེ་ལ་གདོད་མའི་བོད་ཀྱི་ཆོས་ལུགས་ཀྱི་ཆོ་ག་དང་སྤྱི་ཚོགས་ཀྱི་འཚོ་བ། བསམ་བློའི་རྒྱབ་ལྗོངས་མཚོན་པར་མ་ཟད། གནའ་བོའི་བོད་ཀྱི་ཚོ་ཁག་དང་མི་སྡེ་བར་གྱི་འཁྲུག་རྩོད་ཀྱི་ལོ་རྒྱུས་དང་དགྲ་འདུལ་གཉེན་སྐྱོང་གི་ཆོ་ག བོད་ཀྱི་གདོད་མའི་དམག་རྩལ་རང་བཞིན་མངོན་གསལ་དོད་པོ་ཡོད་པས་བོད་ཁུལ་གྱི་རྟ་རྒྱུག་གཞན་དང་མི་འདྲ་བའི་ཐུན་མིན་གྱི་ཁྱད་ཆོས་དུ་མས་ཕྱུག་པས། གདོད་མའི་བོད་ཀྱི་འཚོ་བ་དང་ལོ་རྒྱུས་ལ་ཞིབ་འཇུག་གི་རྒྱུ་ཆ་བླ་ན་མེད་པ་ཞིག་དང། ཕྱི་རབས་པ་རྣམས་ཀྱིས་རྒྱུན་འཛིན་དང་སྲུང་སྐྱོབ་ཀྱི་རིན་ཐང་ངེས་ཅན་ལྡན་པའི་དེང་གི་གཟུགས་འདས་ཤུལ་བཞག་རིག་གནས་གལ་ཆེན་ཞིག་གོ །
སྤྱི་བཏང་རྟ་རྒྱུག་ནི་བོད་མིའི་སྤྱི་ཚོགས་ཐོན་སྐྱེད་དང་འཕེལ་རྒྱས་བྱུང་བར་འབྲེལ་བ་དམ་ཟབ་ཡོད་པ་ཞིག་ཡིན་པར་མ་ཟད། གནའ་མིའི་ངག་རྒྱུན་ན་གྲགས་པའི་ཕོ་རྩེད་སྣ་དགུའི་གྲས་སུ་ཡང་སྐྱ་རྩེད་འདྲེན་པ་སོགས་ཡོད། བོད་བཙན་པོའི་རྒྱལ་རབས་ཀྱི་དུས་སུ་རྟ་རྒྱུག་ཡོད་པར་མ་ཟད་རྟ་ཐོག་སྤོ་ལོ་རྒྱག་སྲོལ་ཡོད་པ་ལ་གཞིགས་ན། རྟ་རྒྱུག་དུས་ཆེན་ལ་ལོ་ངོ་སྟོང་ཕྲག་ལྷག་གི་ལོ་རྒྱུས་ལྡན་པ་ཤེས་ཐུབ། རྟ་རྒྱུག་གི་ཐོག་མའི་རྣམ་པ་ནི་དམག་འཁྲུག་དང་འབྲེལ་ཞིང་རིམ་གྱིས་རྩེད་མོའི་རྣམ་པར་གྱུར་ཏེ། ལོ་རྒྱུས་ཀྱི་རྒྱུད་ལམ་ཁྲོད་ནས་མི་རིགས་དང་ས་གནས་རང་གི་ཐུན་མིན་གྱི་ཁྱད་ཆོས་ལྡན་པའི་དུས་ཆེན་ཞིག་ཏུ་གྱུར་བ་ནི་ལོ་རྒྱུས་ཀྱི་ཡིག་ཚགས་དག་ལས་ཤེས་ཐུབ།
སྔགས་པ་རྣམས་ཀྱིས་དགྲ་རླུང་གི་ཆོ་ག་གསུང་བཞིན་པ།
དེ་བས་སྡེ་འདིར་དར་བའི་དགྲ་རླུང་ངམ་རྟ་རྒྱུག་འདི་ཡང་ཐོག་མར་དམག་གི་ལས་སུ་ནས་རིམ་གྱིས་རྟ་རྒྱུག་དང་དགྲ་རླུང་གི་ངོ་བོར་འགྱུར་ཏེ་ཆོ་ག་དང་གོ་རིམ་ལྡན་པའི་རྩེད་མོའི་རྣམ་གྲངས་ཤིག་གྲུབ་པ་ཡིན་ཏེ། གོང་དུ་བཤད་པ་བཞིན་འབྲོམ་གྱི་རུས་རྒྱུད་ནས་མཆེད་པའི་དམག་དཔོན་དེ་སྡེ་འདིར་གཞིས་ཆགས་རྗེས། མངའ་འོག་གི་དམག་མི་རྣམས་ཀྱིས་དགྲ་འགོག་ཆེད་དུ་དམག་རྩལ་སྦྱོང་བརྡར་གྱི་བྱེད་སྒོ་མང་དུ་སྤེལ་ཏེ། རྟའི་བང་འགྲན་པ་དང་སྐྱ་རྩལ་འགྲན་པ། རྟས་གོམ་པ་རྒྱག་དུས་ལག་པའི་མཐོ་དམན་དང་འགྲོས་བདེ་མིན་སོགས་དང་། ལྷག་པར་རྟ་ཐོག་ནས་མདའ་འཕེན་པ་དང་། ཕྱིས་མེ་མདའ་དར་རྗེས་རྟ་ཐོག་ནས་མེ་མདའ་འཕེན་པ་སོགས་རྣམ་གྲངས་མང་དུ་བྱུང་བ་དག་མི་རབས་ཕྱི་མ་རྣམས་ཀྱིས་རྒྱུན་འཛིན་བྱས་ཏེ། དུས་ཕྱིས་རིམ་བཞིན་རྩེད་མོ་དང་ལྟད་མོའི་རྣམ་པར་འགྱུར་ཏེ་གཏན་ཁེལ་དང་གོ་རིམ་ལྡན་པའི་རྟ་རྒྱུག་གི་དུས་ཆེན་གྱི་རྣམ་པ་ཞིག་གྲུབ་པ་ནི་ད་ལྟའི་དགྲ་རླུང་གི་ཐོག་མའི་རྨང་གཞི་ཡིན་ཞེས་རྒན་པ་དག་ནས་གཅིག་མཐུན་གྱིས་གླེང་། སྡེ་འདི་འབྲོམ་གྱི་དམག་རྒྱུད་ནས་མཆེད་ཚུལ་ཡུལ་འདིའི་ས་མིང་དང་ཚོ་ཁག་གི་མིང་སོགས་ཀྱིས་ཀྱང་བདེན་དཔང་བྱེད་ཐུབ་པ་འདིར་གླེང་བར་མི་བྱའོ། །
དེ་ལྟར་སྡེ་འདིར་ཐོག་མར་དམག་གི་ལས་སུ་ནས་རིམ་གྱིས་རྟ་རྒྱུག་གི་རྣམ་པར་གྱུར་ནས་ལོ་ངོ་བརྒྱ་ཕྲག་མང་པོ་འགོར་བའི་རྗེས་སུ། སྡེ་འདི་ཡུལ་སྡེ་གཞན་དང་ལན་མང་ལ་སྡེ་འཁྲུག་དང་གྱོད་སྣ་ཁ་མཆུ་བྱུང་བར་མ་ཟད། ལོ་ཕྱུགས་དང་ནད་ཡམས་སོགས་ཀྱང་སྔ་ཕྱིར་འབྱུང་བས་ལྟས་དང་མཚན་མ་ངན་པ་མང་དུ་བྱུང་། དེ་དུས་སྒྲོམ་སྡེ་བའི་ཨུ་རུ་ཚོ་བར་སྐུ་འཁྲུངས་པའི་ཡོངས་གྲགས་ལ་ཨུ་རུ་རྩིས་པ་ཞེས་པས་བཀྲ་མི་ཤིས་པའི་གནོད་པ་དེ་དག་བཟློག་པའི་ཕྱིར་དུ་སྤྱི་ལོ་1896 ལོར་སྔར་གྱི་རྟ་རྒྱུག་གི་རྣམ་པའི་སྟེང་དུ་ཆོས་ལུགས་ཀྱི་ཆོ་ག་དང་འབྲེལ་བའི་དགྲ་རླུང་གི་སྲོལ་འདི་བཙུགས། སྲོལ་འདི་བཙུགས་ནས་ལོ་ངོ་བརྒྱ་དང་ཉི་ཤུའི་སྤྱི་ཚོགས་ཀྱི་འཚོ་བ་དང་ལོ་རྒྱུས་ཀྱི་རྒྱུད་ལམ་རིང་མོའི་ཁྲོད་མེས་པོ་གོང་མ་དག་གིས་རྒྱུན་འཛིན་གྱིས་གནས་ཐུབ་པ་བྱུང་། སྤྱི་ལོ1958ལོའི་ཆབ་སྲིད་དུས་འགྱུར་གྱི་དབང་གིས་ལོ་ངོ་སུམ་ཅུའི་རིང་རྟ་རྒྱུག་གི་རྒྱུན་གཏིང་ཆད་དུ་གྱུར་ཀྱང་། ཆོས་སྒོ་ཕྱེས་རྗེས་ཀྱི་སྤྱི་ལོ1988ལོར་ཡང་བསྐྱར་དགྲ་རླུང་གི་ཆོ་ག་ཨུ་རུ་ཚོ་བའི་དཔོན་རི་ལོ་མཆོག་གིས་དབུ་བཟུང་སྟེ་སྒྲོལ་མའི་ཀྭ་འཛུགས་དང་འབྲེལ་བའི་དགྲ་རླུང་གི་རྟ་རྒྱུག་བསྐྱར་འཛུགས་གནང་དུས། ཀྭ་འཛུགས་ཀྱི་འདྲེན་རྒྱག་པ་དང་བུམ་པ་སྒྲུབ་ཚུལ་གྱི་ཕྱག་ལེན་སོགས་ཀྱི་ཐད་སྐུ་འབུམ་དགོན་པའི་རྒྱུད་པ་གྲྭ་ཚང་གི་མཁན་པོ་ཟི་ན་ཚང་ལ་ཞུས་ནས། ཁོང་གི་ཐུགས་བཀོད་ལྟར་སྐུ་འབུམ་རྒྱུད་པ་གྲྭ་ཚང་གི་ཨ་ཁུ་ལོ་ལོན་གཉིས་ཕེབས་ཏེ། ཀྭ་འཛུགས་ཀྱི་འདྲེན་དང་བུམ་པ་སོགས་ཇི་ལྟར་སྒྲུབ་ཚུལ་ཐད་འཛུབ་སྟོན་གནང་སྟེ་ཡང་བསྐྱར་སྒྲོལ་མའི་ཀྭ་འཛུགས་ཀྱི་ཆོ་ག་ལེགས་པར་བཙུགས་པའོ། །
དགྲ་ལྷའི་དར་བསྣམས་པའི་རྟ་པ།
གསུམ་པ། དགྲ་རླུང་གི་སྔོན་འགྲོའི་ཆོ་ག་མཚམས་སྦྱོར།
སྡེ་འདིར་དགྲ་རླུང་ལས་གཞན་པའི་དྲུག་པའི་ལ་རྩེ་དང་དགུ་བའི་སྨྱུང་གནས་ཀྱི་དུས་ཆེན་དང་། ལྔ་བའི་བརྔན་དང་བཅུ་བའི་ལྔ་མཆོད་སོགས་ལོ་གཅིག་ལ་ཆོས་ལུགས་ཀྱི་ཆོ་ག་མང་པོ་ཞིག་ཡོད། དེ་དག་ལས་"དགྲ་རླུང་"ནི་ཆེས་གཟབ་རྒྱས་དང་ཆེས་གལ་ཆེ་བར་འཛིན་པའི་སྡེ་འདིའི་ཆོས་ལུགས་ཀྱི་ཆོ་ག་དང་འབྲེལ་བའི་དུས་ཆེན་ཞིག་ཡིན། ཆོས་ལུགས་ཀྱི་ཆོ་ག་དེ་དག་གི་སྦྱིན་བདག་ནི་སྡེ་བ་རང་ཉིད་ཡིན། ལོ་རེ་བཞིན་སྡེ་བའི་ནང་གི་རུ་ཁག་བཞི་ལས་སྐྱེས་པ་གཅིག་རེ་གཉེར་བར་བསྐོས་ཏེ། བསྡོམས་པའི་མི་བཞིས་ལོ་གཅིག་གི་སྟོན་མཇུག་ལ་ཁྱིམ་རེ་རེ་ནས་གྲོ་དང་ནས། སྲན་མ་སོགས་ཁྱིམ་གྱི་མི་གྲངས་ལྟར་བསྡུས་པ་ཆོས་ལུགས་ཀྱི་ཆོ་ག་དེ་དག་གི་མཐུན་རྐྱེན་དུ་འགྲོ་བར་བྱེད་པའི་ལུགས་སྲོལ་སྔོན་མ་ནས་འདུག་ལ་ད་ལྟ་ཡང་དེ་བཞིན་ནོ། །
དེ་ཡང་སྡེ་འདིའི་དགྲ་རླུང་གི་ཆོ་ག་དང་རྟ་རྒྱུག་གི་དུས་ཚོད་ནི་སྔར་ནས་བཟུང་ལོ་གཅིག་གི་ཟླ་དགུ་བའི་ཚེས་ཉེར་ལྔའི་ཉིན་ནས་ཆོ་ག་སྤེལ་ཏེ་ཚེར་ཉེར་དགུའི་ཉིན་རྟ་རྒྱུག་བྱེད། ཐོག་མར་སྡེ་བའི་ལོ་གཅིག་གི་གཉེར་བ་བཞིས་དགྲ་རླུང་ལ་གང་མཁོ་ཡི་མཆོད་རྫས་དང་འཚོ་བའི་མཐུན་རྐྱེན་སོགས་གྲ་སྒྲིག་གང་ལེགས་སྔོན་ནས་བྱས་རྗེས། དགུ་བའི་ཚེས་ཉི་ཤུ་ནས་སྡེ་དཀྱིལ་གྱི་སྔགས་ཁང་དུ་ཇ་ཐབ་བཟུང་སྟེ་མཆོད་པའི་ཡོ་བྱད་རྣམས་གྲ་སྒྲིག་དང་སྔགས་ཁང་གཙང་དག་བྱེད། གང་ཁོམ་དང་བསྟུན་ནས་སྔགས་པ་རེའི་ཁྱིམ་དུ་སོང་ནས་དགྲ་རླུང་གི་ཆོས་ཐོག་ལ་ཕེབས་དགོས་པའི་སྙན་གསན་འབུལ། དེའི་རྗེས་སུ་ཚེས་ཉེར་བཞིའི་ཞོགས་པར་གཉེར་བ་རྣམས་སྔགས་པ་རེའི་ཁྱིམ་དུ་སོང་ནས་གདན་འདྲེན་ཞུས་ཏེ་སྔགས་ཁང་དུ་གདན་འཛོམས་པར་བྱེད། དེ་ནས་སྔགས་པ་རྣམས་ཀྱིས་སྒྲོལ་མའི་ཀྭ་འཛུགས་དང་འབྲེལ་བའི་དགྲ་རླུང་གི་ཆོ་གའི་མཆོད་པ་དང་ལྷ་བཤོས་གཏོར་མ་སོགས་གང་དགོས་ཅི་ཡོད་ཐམས་ཅད་ཚགས་སུ་ཚུད་པར་བྱེད་ལ། དེ་དང་བསྟུན་ནས་ཚེས་ཉེར་བཞི་ནས་ཉེར་བརྒྱད་ཀྱི་སྔ་དྲོའི་བར་སྡེ་འདིའི་ཁྱིམ་རེའི་སྐྱེས་པ་རེ་སྔགས་ཁང་གི་ཁང་ཆེན་དུ་འཛོམས་ནས་སྡེ་བ་དང་དགྲ་རླུང་གི་སྐུ་རིམ་ལ་《སྐྱབས་འགྲོ་》དང་《དགའ་ལྡན་ལྷ་བརྒྱ་མ》། 《སེང་གདོང་མ་》དང་《མ་རི་ཙེ་》དང་བཅས་《སྒྲོལ་མ་》ཚར་མང་དུ་འདོན། དགྲ་རླུང་གི་ཉིན་ལྔའི་རིང་སྡེ་བའི་སྔགས་ཁང་དུ་བུད་མེད་རྣམས་ནང་དུ་ཡོང་མི་ཆོག་པའི་ཕྱི་མཚམས་གཅོད།
རྟ་པ་རྣམས་ཀྱིས་ལྷ་བསང་གཏོང་བཞིན་པ།
ཚེར་ཉེར་ལྔའི་ཞོགས་པར་སྔགས་པ་རྣམས་ཀྱིས་དགྲ་རླུང་གི་ཆོ་ག་དངོས་ལ་ཞུགས་པར་བྱེད། ཐོག་མར་སྐྱབས་འགྲོ་ནས་དབུ་བཟུང་སྟེ《རྟ་མགྲིན་སྐྱེར་སྒང་ལུགས་ཀྱི་ལས་བྱང་བདུད་དཔུང་འཇོམས་པའི་རྡོ་རྗེ་ཐོ་བ་》《རྗེ་བཙུན་འཕགས་མ་སྒྲོལ་མ་ལ་བརྟེན་ནས་རླུང་རྟའི་ཀྭ་འཛུགས་》དང་། ཕྱི་དྲོར་དགྲ་རླུང་གི་ཆོ་ག་《དགྲ་ལྷའི་ཀྭ་འཛུགས་རྡོ་རྗེ་ཕ་ལམ་》ཞེས་བྱ་བའི་མཆོད་རྫས་བྱིན་རླབས་ནས་འགོ་བཟུང་སྟེ་གཞལ་ཡས་ཁང་དང་ལྷ་རྒྱལ་འཐེན། ལྷ་རྒྱལ་སྐབས་སུ་སྡེ་བའི་སྐྱེས་བ་ཚང་མ་འཛོམས་པར་བྱས་ཏེ་སྔགས་ཁང་གི་སྒོ་མདུན་ནས་གྲལ་ཤར་གཉིས་སུ་བྱས་ནས། གཡས་ཀྱི་གྲལ་མགོ་ནས་རྒན་པ་ཞིག་གིས་སྡེ་བའི་གཡང་མདའ་དང་། གཡོན་གྱི་གྲལ་མགོ་རུ་རྒན་པ་ཞིག་གིས་སྒྲོལ་མའི་ཀྭ་འཛུགས་ཀྱི་མདའ་གཉིས་བསྣམས། དེའི་རྗེས་སུ་སྐྱེས་པ་དུང་འབུད་གཉིས་གཡས་གྲལ་གཡོན་གྲལ་དུ་བསྡད་དེ་དུང་འབུད་ལ། དེར་མཐུད་ནས་སྐྱེས་པ་གཞན་རྣམས་གྲལ་བསྒྲིགས་ཏེ་ལྷ་རྒྱལ་འཐེན། དགྲ་ལྷ་བཅུ་གསུམ་དང་གསང་བདག་བཀའ་སྡོད་བཅས་བཅོ་ལྔ་ལས་དགྲ་ལྷ་དང་པོར། "དབུས་ཀྱི་དགྲ་ལྷ་ཆེན་པོ་ནི། །མི་དཀར་རྟ་དཀར་བ་དན་ཅན། །ཚེ་སྲོག་སྐྱོབ་པའི་དགྲ་ལྷ་སྟེ། །བདག་དང་རྒྱུ་སྦྱོར་ཡོན་བདག་གིས། །གཏོར་མ་བརྒྱད་ལྡན་དམ་པ་དང་། །བདུད་རྩིའི་ཇ་ཆང་སྐྱེམས་ཀྱིས་མཆོད། །དམག་དཔུང་བསྐྱེད་ལ་དགྲ་དཔུང་ཐུལ། །འགལ་རྐྱེན་སོལ་ལ་མཐུན་རྐྱེན་སྒྲུབས། །ནག་ཕྱོགས་བདུད་སྡེ་ཕམ་པའི་རྒྱལ་རྔ་བརྡུངས། །དཀར་ཕྱོགས་ལྷ་རྣམས་རྒྱལ་བའི་རྒྱལ་མཚན་བསྒྲེངས། །སྙན་པའི་དར་ཕྱོར་གྲགས་པའི་དུང་བུས་ལ། །ལས་བཞི་གང་འདོད་སྒྲུབ་པའི་འཕྲིན་ལས་མཛོད། ། ཀི་བསྭོ་ཆ་འོ་ལྷ་རྒྱལ་ལོ།"ཞེས་་སྔགས་པ་རྣམས་ཀྱིས་དགྲ་ལྷ་དང་པོར་གཏོར་མ་ཕུལ་ཏེ་རྔ་སྦུག་གི་ཆོམ་རྡུང་དང་ཟངས་གླིང་བཅས་ཀྱི་རོལ་མོ་དང་མཉམ་དུ་སྒོ་མདུན་ན་གྲལ་བསྒྲིགས་པའི་སྐྱེས་པ་རྣམས་ཀྱིས་"ཀི་བསྭོ་ཆ་འོ་ལྷ་རྒྱལ་ལོ། དགྲ་ལྷ་བཅུ་གསུམ་གྱི་ངོ་སོ་ཡར་ལ་བསྟོད"ཅེས་ལྷ་རྒྱལ་གྱི་སྒྲ་ཆེན་པོ་སྒྲོག དེ་ནས་དགྲ་ལྷ་རྗེས་མ་རྣམས་ལ་ཡང་དེ་ལྟར་ལྷ་རྒྱལ་འཐེན་རྗེས་དགྲ་སྒྲུབ་དང་གཡང་རྭ་བ་སྒོ་བཞི། ཆོས་སྐྱོང་གི་བསྐང་གསོ་སོགས་བཏོན་རྗེས་རྟ་མགྲིན་བཟློག་པའི་མཇུག་གི་མཆོད་བསྟོད་དང་སྨོན་ལམ་ཤིས་བརྗོད་དང་བཅས་ཉིན་གཅིག་གི་ཆོ་ག་མཇུག་སྡུད།
སྡེ་མི་རྣམས་ཀྱིས་ལྷ་སྲུང་འཐེན་བཞིན་པ།
ཚེས་ཉེར་དྲུག་གི་ཉིན་འདོན་པའི་ཆོ་ག་ཕལ་ཆེར་ཚེས་ཉེར་ལྔ་དང་གཅིག་མཚུངས་ཡིན། ཉིན་འདིར་སྔགས་པ་ཞིག་གིས་"ཚོ་དགྲ་"སྟེ་རྩྭ་གཟུགས་ལས་རྗེས་བདུད་པོ་མ་ཊང་རུ་དྲའི་ལིང་སྒམ་དུ་བཅུག་ནས་དགྲ་སྒྲུབ་བྱེད། ཚོ་དགྲ་ནི་གདོན་གཟུགས་ཀྱི་རྣམ་པ་ཤིང་ཕྲན་གྱིས་བཟོས་བའི་སྟེང་རྩྭས་དཀྲིས་ཤིང་། མགོ་དང་ཁ་སོགས་སུ་སྤུ་ནག་གིས་བརྒྱན་པའི་མིའི་གཟུགས་དབྱིབས་ཅན། ལག་གཉིས་ཞགས་པ་ཁྲ་བོས་རྒྱབ་ནས་བཀྱིགས་པ་ཞིག་ཡིན། ཚེས་ཉི་ཤུ་དྲུག་གི་ཉིན་འདིར་སྔགས་པ་ཞིག་གིས་ཚོ་དགྲའམ་རྩྭ་གཟུགས་ཐོག་མར་ལས་རྗེས་རྡོ་རྗེ་སློབ་དཔོན་གྱིས་ཚོ་དགྲའི་མིང་ཡིག་རྩྭ་གཟུགས་ནང་དུ་བཅུག་སྟེ། ཉི་ཤུ་དགུའི་བར་དུ་རྟ་མགྲིན་གསང་སྒྲུབ་ཀྱི་ཟློག་པའི་འོག་ཏུ་མནན་ནས་ཉིན་རེ་བཞིན་དགྲ་སྒྲུབ་བྱེད། ཚོ་དགྲ་ལས་བྱེད་ཀྱི་རྩྭ་དང་རྩི་ཤིང་ནི་གཉེར་བའི་གྲས་ཀྱི་མི་ཞིག་སྡེ་བའི་མཐའ་རུ་སོང་སྟེ། སྡེ་མགོ་མི་མཐོང་བའི་གནས་ཤིག་ནས་ཁྱེར་ཡོང་སྲོལ་ཡོད། དགྲ་རླུང་གི་དངོས་གཞིའི་ཆོ་ག་སྒྲུབ་པའི་ཉིན་ལྔ་ཡི་རིང་སྔགས་པ་རྣམས་ཀྱིས་གདོན་གཟུགས་ཐམས་ཅད་ཚོ་དགྲ་སྟེ་རྩྭ་གཟུགས་ཀྱི་ནང་དུ་འགུགས་པའི་ཐུགས་དམིགས་དྲག་པོ་དང་བཅས་ཆོ་ག་ཡོངས་སུ་རྫོགས་པ་བསྒྲུབས་ནས། རྟ་རྒྱུག་གི་ཉིན་གྱི་ཞོགས་པར་ཚོ་དགྲ་གཏུབ་མཁན་གྱིས་རྟ་བ་རྣམས་རྟ་རྒྱུག་ཐང་ལ་མ་ཐོན་སྔོན་དུ་སོང་ནས་ཚོ་དགྲ་བསླངས་ནས་འཇོག་དགོས།
ཚེས་ཉེར་བདུན་དང་ཉེར་བརྒྱད་ཉིན་གྱི་སྔགས་པའི་འདོན་པ་ཡང་ཉིན་སྔོན་མ་དག་དང་ཕལ་ཆེར་གཅིག་མཐུན་ཡིན། ཚེས་ཉེར་བརྒྱད་ཀྱི་ཕྱི་དྲོར་སྡེ་བའི་སྐྱེ་བ་རྣམས་སྔགས་ཁང་དུ་འཛོམས་ཏེ་ཚེས་ཉེར་དགུའི་དགྲ་རླུང་གི་རྟ་རྒྱུག་ཉིན་གྱི་དགྲ་ལྷ་བཅུ་གསུམ་གྱི་དར་འཛིན་མཁན་བསྐོ་བཞག་བྱེད། སྒྲོལ་མའི་ཀྭ་འཛུགས་ཀྱི་གཡང་མདའ་སྡེ་དཔོན་དང་། དགྲ་ལྷའི་དར་བཅུ་གསུམ་གྱི་ཐོག་མ་དགྲ་ལྷའི་དར་ཐུག་དཀར་པོ་ཞེས་པ་སྡེ་འདིའི་སྒྲོམ་ཚོ་བའི་རབ་བུ་སྟག་ལོ་བ་ཞིག་གིས་འཛིན། དགྲ་ལྷའི་དར་གཞན་རྣམས་ཚོ་བ་གཞན་གྱི་བུ་སྟག་ལོ་བའམ་མོ་ལོ་བ་མ་ཡིན་པ་དག་གིས་འཛིན་པར་བཀོད་སྒྲིག་བྱེད། དེ་ནས་ཉིན་འདིའི་ལྷ་རྒྱལ་འཐེན་པའི་སྐབས་སུ་སྐྱེས་པ་རྣམས་ཀྱིས་རང་རང་གི་དར་བཟུང་སྟེ་སྔགས་ཁང་གི་སྒོའི་གཡས་གཡོན་དུ་གྲལ་བསྒྲིགས་ནས་ཉིན་སྔོན་མ་དག་དང་མཚུངས་པར་ལྷ་རྒྱལ་འཐེན། དགོང་མོའི་ས་སྲོད་ཀྱི་སྐབས་སུ་རྟ་མགྲིན་གྱི་བཟློག་པའི་གཏོར་མ་འཕེན། གཏོར་འོག་ཏུ་སྡེ་བའི་རྒན་གཞོན་ཐམས་ཅད་འོང་བའི་སྲོལ་འདུག་ལ། གཏོར་མའི་རྗེས་སུ་མེ་མདའ་འཕེན་པ་དང་བཟློག་པ་རྒྱག་པའི་སྲོལ་སོགས་མཆིས།
རྟ་པ་རྣམས་རྟ་རྒྱུག་ཐང་ལ་འགྲོ་བཞིན་པ།
བཞི་བ། དགྲ་རླུང་གི་དངོས་གཞིའི་ཉིན་གྱི་ཆོ་ག་མཚམས་སྦྱོར།
ཚེས་ཉེར་དགུའི་ཉིན་ནི་དགྲ་རླུང་གི་རྟ་རྒྱུགས་ཀྱི་དངོས་གཞིའི་ཉིན་ཡིན། ཉིན་འདི་ཉིན་སྔོན་མ་དག་དང་མི་འདྲ་བར་ཞོགས་པའི་དུས་ཚོད་གསུམ་གྱི་སྟེང་སྔགས་པ་རྣམས་ཡར་ལངས་ཏེ་འདོན་པའི་དབུ་འཛིན། འདོན་པ་ཉིན་སྔོན་མ་དག་དང་ཕལ་ཆེར་གཅིག་མཐུན་ཡིན། དགྲ་རླུང་གི་ཆོ་གའི་རིམ་པ་ཉི་ཤར་གྱི་བར་དུ་འགྲུབ་པར་བྱེད། ཉིན་འདིའི་ཞོགས་པའི་ལྷ་རྒྱལ་གྱི་སྐབས་སུ་ལོ་དེའི་གཉེར་དཔོན་གྱིས་ལུས་ལ་བོད་ལྭ་དང་མགོ་ལ་ཕྱིང་ཞྭ། རྒྱབ་ཏུ་མེ་མདའ། སྐེད་ལ་ཤིང་ལང་དང་བཅས་ཐོགས་ཏེ་ཚོ་དགྲའི་མགོ་པགས་ཀྱིས་བཟུང་ནས་སྔགས་ཁང་གི་སྒོའི་མར་ཞབས་སུ་མནན་ནས། སྔགས་པ་རྣམས་ཀྱིས་ཐུན་རྭ་བཟུང་སྟེ་དགྲ་བགེགས་བྱེད་མའི་ཚོགས་འགུགས་གཞུགས་བྱེད། བླ་རྩྭ་བླ་རྡོ་རྭ་དོང་སོགས་བྱེད། མཇུག་ཏུ། "ཧཱུྃ འཆོར་མེད་ཞགས་པ་ནག་པོ་དགུ་བསྒྲིལ་འདིས། །དགྲ་སྲིའི་རྐེད་མགུལ་ཡན་ལག་དམ་དུ་འཆིངས། །གཡོ་འགུལ་མེད་པར་བཀྱིགས་ལ་རི་རབ་དང་། །རྒྱ་གྲམ་འབར་བ་ཆེན་པོའི་འོག་ཏུ་མནོན། །བྱང་སེམས་མ་སྐྱེས་བར་དུ་བཏང་མི་བྱ། །ནམ་ཡང་མ་ལྡངས་ནན་ནོ་སྟམ་བྷ་ཡ། །"ཞེས་སོགས་དགྲ་སྒྲུབ་ཀྱི་ཆོ་ག་གསུངས་ཏེ་རྩྭ་གཟུགས་སམ་ཚོ་དགྲ་ལོ་དེའི་གཉེར་དཔོན་གྱི་ལག་ཏུ་གཏོད་པར་བྱེད། གཉེར་དཔོན་དེ་ལོ་དེའི་ཚོ་དགྲ་གཏུབ་མཁན་ཡང་ཡིན་དགོས། དེ་ནས་གཉེར་དཔོན་དེས་ཚོ་དགྲ་སྒྱེ་མོ་ནག་པོའི་ནང་དུ་བཅུག་ནས་མགོ་ཐུར་དུ་བསྣམས་ནས་རྟ་རྒྱུག་ཐང་དུ་འཁྱེར་ཏེ་བསླངས་ནས་འཇོག
དགྲ་ལྷའི་ལྷ་རྒྱལ་འཐེན་རྗེས་སྡེ་བའི་སྔགས་པ་རྣམས་ཀྱིས་ཡུལ་གྱི་སྐྱེས་ལྷ་གསེར་ལྗོངས་མཐོན་པོ་དང་གཉན་ཆེན་ཕོ་བ་རོག་པོའི་བསྐང་གསོལ་བཏོན་ཏེ་སྲུང་ཁ་གསོ། སྡེ་བའི་སྐྱེས་པ་རྒན་དར་གཞོན་གསུམ་སྔགས་ཁང་མདུན་དུ་འཛོམས་ཏེ་སྡེ་གཞུང་གི་ལྷ་ར་ལ་སྲུང་འཐེན། སྲུང་ཐག་འཐེན་མི་ནི་སྡེ་འདིའི་ནང་གི་རྒན་པ་ཁྱིམ་བཟའ་ཚང་སོགས་འཛོམས་པའི་རྒན་པོ་ཞིག་ཡིན་དགོས། སྲུང་ཐག་དང་མནོལ་བསང་། ཁྲུས་དཀར་ཁྲུས་ནག་སོགས་འཛོམས་པར་བྱས་རྗེས་སྲུང་ཐག་འདོགས་མཁན་ཡུལ་མི་རྒན་པ་དེས་ཁྲུས་ནག་ལྷ་རའི་མགོ་ནས་ཐུར་དུ་ལྡུག་བཞིན་སྐད་གསེང་མཐོན་པོའི་ངང་ནས"ནད་རིམས་ཐམས་ཅད་ཐུར་དུ་ཟློག ནད་གདོན་སྡིག་སྒྲིབ་ཉེས་ལྟུང་གྲིབ་མའི་ཚོགས་ཐམས་ཅད་བྱང་ཞིང་དག་པར་མཛད་དུ་གསོལ"ཞེས་ལན་གསུམ་གྱི་བར་དུ་བརྗོད། དེ་ནས"ཀྱེ ཉི་མ་ཤར་ཕྱོགས་ན་བཞུགས་པའི་ཨ་མྱེས་གཉན་ཆེན། གཉན་ཆེན་པོ་སྔོ་ལ་གཡུ་རྩེ། གཉན་ཆེན་པོ་ཐང་ལ་གཡུ་རྩེ། གཉན་ཆེན་པོ་མ་མ་ལུ་གུ། ཁྱད་པར་དུ་བཀའ་གཉན་ཁྲག་དང་ལྡན་པའི་གཉན་ཆེན་ཀུན་གྱི་གཙོ་བོ། མདོ་སྨད་ཤར་ཕྱོགས་སྲུང་ཞིང་སྐྱོང་བར་བྱེད་པའི་མི་ནག་རྟ་ནག་ལ་བཅིབས་པའི་སྒྲོམ་སྡེའི་ཕ་མེས་ནས་བརྒྱུད་པའི་སྲུང་མ་ཆེན་པོ་གཉན་རྒོད་ཕོ་བ་རོག་པོ"ཞེས་འབོད་བཞིན་ལག་ཏུ་བཟུང་བའི་སྲུང་ཐག་འདོགས་བཞིན "ཁྱོད་ཀྱི་ན་ནིང་གི་བཙན་ཁ་རྙིང་བ། དོ་ཚིགས་ཀྱི་སྲུང་བཏགས་སོ་མས་གསོས་ན། ཆད་པ་ཡོད་ན་མཐུད་དགོས། ཡོ་བ་ཡོད་ན་བསྲང་དགོས། བཙན་ཁིས་ཁ་ནས་བཟློག་དགོས། གཉན་ལ་འོག་ནས་བཟློག་དགོས། བཤད་གི་ཉིན་མོ་ལྕེ་བྱེད་དགོས། རྒྱུག་གི་ནངས་མོ་བང་བྱེད་དགོས། མགོ་ནག་མི་ཡི་ནད་ཚ་བཟློག་དགོས། རྐང་བཞི་ཕྱུགས་ཀྱི་གོད་ཁ་བཟློག་དགོས། རླུང་རྟའི་ཁ་འཛིན་བྱེད་དགོས། མདུང་མོའི་རྩེ་འཛིན་བྱེད་དགོས། བརྒྱའི་མི་ཁ་ངན་པ་ཡོད་ན་བཟློག་དགོས། སྟོང་གི་བྲམ་ཆུ་ངན་པ་ཡོད་ན་བཟློག་དགོས། སོང་སའི་རླུང་རྟ་དར་དགོས། བསྡད་སའི་བསམ་དོན་འགྲུབ་དགོས། བསམ་དོན་ཡིད་བཞིན་ནོར་བུ་བཞིན་འགྲུབ་དགོས། བསམ་ངན་ཅན་གྱི་འདོད་ཐོག་ལ་འཇོག་མི་ཉན། སྙིང་ཁྱུས་ཅན་གྱི་ཁྱུས་ཐོག་ལ་འཇོག་མི་ཉན། ཨ་་་་་གཉན་རྒོད་ཕོ་བ་རོག་པོ"ཞེས་འབོད་བཞིན་ཁྲུས་དཀར་ལྷ་རའི་མཇུག་ནས་ཡར་ལ་ལྡུག་བཞིན་དུ"ཕྱི་ཁྲུས་དུང་ལྟར་དཀར་གྱུར་ཅིག ནང་ཁྲུས་ཤེལ་ལྟར་དྭངས་གྱུར་ཅིག རྣམ་རྟོག་གྲིབ་མ་དག་གྱུར་ཅིག"ཅེས་ལྷ་རས་ཁྲུས་ལེན་རག་བར་དུ་ལྷ་འབོད་བྱེད། ལྷ་རས་ཁྲུས་བླངས་རྗེས་ཚང་མས་མགྲིན་གཅིག་ཏུ་སྡེ་མི་ཚང་མས་"ལྷ་རྒྱལ་ལོ"ཞེས་སྐད་འབོད་སྒྲོག
རྩྭ་གཟུགས་སམ་ཚོ་དགྲ།
དེ་ནས་སྒྲོལ་མའི་ཀྭ་འཛུགས་ཀྱི་གཡང་མདའ་སྡེ་དཔོན་གྱིས་བསྣམས། དེའི་རྗེས་སུ་སྟག་ཤར་བཅུ་གསུམ་གྱིས་འཁོར་གསུམ་ལུས་ལ་སྤྲས་ཏེ་དགྲ་ལྷ་བཅུ་གསུམ་གྱི་དར་བསྣམས། སྔགས་པ་ཞིག་གིས་སྔགས་པའི་གཡང་མདའ་འཛིན། དེ་དག་གི་མཇུག་ཏུ་རྟ་བ་གཞན་རྣམས་ཀྱང་གོ་རིམ་བཞིན་གྲལ་བསྒྲིགས་ཏེ། གནའ་བོའི་དམག་མིའི་རུ་དཔོན་ཞིག་གིས་འཁོར་གསུམ་ལུས་ལ་སྤྲས་ཏེ་རང་གི་མངའ་ཁོངས་ཀྱི་རུ་དཔུང་གི་སྣེ་དྲངས་ནས་གཡུལ་ལ་ཆས་པ་ལྟར་སྡང་དགྲ་བོས་མཐོང་དུས་སྙིང་རྩ་འདར་བ་ཞིག་བྱས་ནས་དགྲ་རླུང་རྟ་རྒྱུག་གི་འགོ་འཛིན། དགྲ་ལྷ་བཅུ་གསུམ་དང་དེ་དག་གི་གོ་རིམ་ནི་༡ ཚེ་སྲོག་སྐྱོབ་པའི་དགྲ་ལྷ། ༢ བསྟན་པ་རྒྱས་པའི་དགྲ་ལྷ། ༣ མི་གྲངས་སྤེལ་བའི་དགྲ་ལྷ། ༤དགྲ་སྡང་འདུལ་བའི་དགྲ་ལྷ། ༥ གནོད་བྱེད་འདུལ་བའི་དགྲ་ལྷ། ༦ དཀོར་ནོར་སྤེལ་བའི་དགྲ་ལྷ། ༧ མི་ཚེ་བསྲིངས་བའི་དགྲ་ལྷ། ༨ མཛེས་བརྗིད་རྔམས་པའི་དགྲ་ལྷ། ༩ དཔའ་རྩལ་བསྐྱེད་པའི་དགྲ་ལྷ། ༡༠ དཔའ་བརྗིད་བཙུན་པའི་དགྲ་ལྷ། ༡༡ ཀུན་གྱིས་བཀུར་བའི་དགྲ་ལྷ། ༡༢ སྙན་པ་ཐོབ་པའི་དགྲ་ལྷ། ༡༣ བསམ་དོན་འགྲུབ་པའི་དགྲ་ལྷ་བཅས་ཡིན། དགྲ་ལྷ་བཅུ་གསུམ་གྱི་དར་གྱི་ཐོག་མ་དེའི་ཚོས་གཞི་དཀར་པོ་ཡིན་པས་ཆ་ནས་དགྲ་ལྷའི་དར་ཐུག་དཀར་པོ་ཞེས་ཟེར་ལ་དེ་ནི་ཚོ་བ་གཞན་དག་གི་མིས་བསྣམས་མི་ཆོག དེ་ངེས་པར་དུ་སྒྲོམ་ཚོ་བའི་སྟག་ཤར་ཞིག་གིས་རྟ་དཀར་པོ་ཞིག་ལ་ཞོན་ཏེ་འཁོར་གསུམ་ལུས་ལ་སྤྲས་ནས། དགྲ་ལྷའི་དར་ཐུག་བཅུ་གསུམ་གྱི་ཐོག་མ་དང་རྟ་རྒྱུག་གི་འགོ་མར་བསྣམས་ནས་རྒྱུག་དགོས་བའི་གོམས་སྲོལ་ཞིག་སྤྱི་ཚོགས་སྔོན་གྱི་དུས་ནས་ཆགས་ཡོད། རྟ་བ་རྣམས་གོ་རིམ་བཞིན་བཤར་སྟེ་ཐོག་མར་སྡེ་བའི་འདབས་ཀྱི་"གཡུལ་འགྱེད་བསང་ཁྲི་"སྟེ་ཡོངས་གྲགས་ལ་"བསང་ཁྲིའི་སྒང་"ཞེས་འབོད་པར་འབྱོར་རྗེས། སྡེ་བའི་རྟ་བ་ཡོངས་ཀྱིས་བསང་མེ་གསོས་ནས་མཉམ་དུ་སྤྱི་བསང་རྒྱ་ཆེན་པོ་ཕུལ་ཏེ་བསང་དུད་དགུང་དང་མཉམ་པར་བྱེད། རྟ་བ་ཐམས་ཅད་ཀྱིས་བསང་ཁྲི་ལ་སྐོར་བ་རྒྱག་བཞིན་མེས་པོ་ནས་བརྒྱུད་པའི་རང་གི་ཡུལ་ལྷ་གཞི་བདག་གི་བསང་རྩི། བོད་ཀྱི་སྲིད་པའི་ལྷ་ཆེན་དང་། ལྷག་པར་ཁྲི་ཀ་གསེར་མོ་ལྗོངས་ཀྱི་ཡུལ་ལྷ་གཞི་བདག་དང་སྡེ་འདིའི་ཡུལ་ལྷ་གསུམ་གྱི་ནུས་མཐུ་དང་གནས་རིའི་རང་བྱུང་གི་ཁོར་ཡུག་སོགས་ལ་སྙན་ངག་གི་ཉམས་ཕུན་སུམ་ཚོགས་པའི་སྒོ་ནས་བསྟོད་པ་དང་བཅས། མཆོད་བཀུར་བྱེད་པ་པོ་སྡེ་འདི་དང་མི་སྒེར་ཁོ་རང་ལ་དུས་དང་རྣམ་པ་ཀུན་ཏུ་སྡོང་གྲོགས་གཡེལ་བ་མེད་པར་མཛད་དགོས་པའི་འབོད་སྐུལ་གྱིས་བསང་རྩི་བར་བྱེད།
བསང་མཆོད་གྲུབ་རྗེས་རྟ་བ་རྣམས་གྲལ་བསྒྲིགས་པའི་མདུན་དུ་སྔགས་པ་རྣམས་ཀྱིས་སྐྱེས་ལྷ་གསེར་ལྗོངས་མཐོན་པོ་དང་ཀླུ་བདུད་བཙན་དམར། གཉན་ཆེན་ཕོ་བ་རོག་པོ་གསུམ་གྱི་བསང་མཆོད་དང་། རླུང་རྟ་སྡེ་བཞི། དགྲ་ལྷ་བཅུ་གསུམ་གྱི་འཕྲིན་བཅོལ་སོགས་འདོན་ལ། དེ་ནས་རྒྱུ་སྦྱོར་ཡོན་གྱི་བདག་པོ་དང་། བདག་པོའི་བེར། ཁྲབ། རྨོག མདུང་། མདའ། གཞུ། རྟ། ཤང་ལང་། རལ་གྲི་སོགས་དགྲ་ལྷའི་བསྲུང་བར་བཀོད་པ་སྟེ། "ཀྱེ་དགྲ་ལྷ་འཁོར་བཅས་སྙན་གསོན་ཅིག །ཁྱེད་རྣམས་མཆོད་པའི་བྱིན་རླབས་ཀྱིས། །རྒྱུ་སྦྱོར་ཡོན་གྱི་བདག་པོ་ཡི། །ལུས་ལ་གྱོན་པའི་བེར་ཆེན་གྱི། །གོང་བ་ཕུ་རུང་སྟོད་ཁེབ་ལ། །སྲ་བརྟན་རྡོ་རྗེའི་དགྲ་ལྷ་བཀོད། །བསྲུང་སྐྱོབས་མཛོད་ལ་བསམ་དོན་སྒྲུབས། །རྟག་ཏུ་མེལ་ཚེ་སྡོང་གྲོགས་མཛོད། །"ཅེས་བདག་པོའི་བེར་དང་། "ཀྱེ་དགྲ་ལྷ་འཁོར་བཅས་སྙན་གསོན་ཅིག །ཁྱེད་རྣམས་མཆོད་པའི་བྱིན་རླབས་ཀྱིས། །རྒྱུ་སྦྱོར་ཡོན་གྱི་བདག་པོ་ཡི། །གྱོན་པའི་ཁྲབ་ཆེན་དམུ་ལུགས་ཀྱི། །ཁྲབ་སྟོད་གོང་བ་འཕུ་དོང་ལ། །མི་ཕུག་སྲ་བརྟན་དགྲ་ལྷ་བཀོད། །རྐེད་པ་མཐུ་བ་གཤམ་སྐོར་ལ། །མི་ཆོད་མི་བཤིག་དགྲ་ལྷ་བཀོད། །ཕྱི་ནང་བར་གསུམ་ཐམས་ཅད་ལ། །ཚེ་ལྷ་སྲོག་ལྷའི་དགྲ་ལྷ་བཀོད། །སྲོག་སྐྱོབས་ལུས་ནི་སྲུངས་བར་མཛོད། །"ཅེས་བདག་པོའི་ཁྲབ་སོགས་རིམ་བཞིན་བསྲུང་བར་བཀོད་རྗེས། གཡེར་གཤོང་ནོམ་ཆི་མཁན་པོ་ངག་དབང་བློ་བཟང་བསྟན་འཛིན་རྒྱ་མཚོ་ཚང་གིས་ཕྱིས་སུ་མཛད་པའི་རལ་གྲི་དང་ཤིང་ལང་། མེ་མདའ་གསུམ་དགྲ་ལྷའི་བསྲུང་བར་འགོད་པའི་ཆོ་ག "གསེར་གྱི་མདངས་ལྡན་མུ་ཟི་སེར། །དུང་གི་མདོག་ཅན་ཟེ་ཚྭ་དཀར། །བོང་བའི་དཔལ་འཕྲོག་སོལ་བ་ནག །ཚད་བཞིན་སྦྱར་བའི་འཁྲུལ་འཁོར་གྱི། །སྒྲ་ནི་གཡུ་འབྲུག་ཁེངས་པ་འདྲ། །སྟོབས་ཀྱིས་གནམ་ལྕགས་ངར་ཡང་འཕྲོག ། ཕ་རོལ་སྙིང་འགེམས་སྒྲ་ཆེན་ལ། །དགྲ་ལྷ་ཐོག་འབྲུག་གློག་གསུམ་བཀོད། །"ཅེས་སོགས་ཁ་སྣོན་མཛད་ནས་འདོན།
རྟ་པ་རྣམས་ཀྱིས་དགྲ་ལྷའི་དར་བཟུང་ནས་རྟ་རྒྱུག་བྱེད་པ།
དེ་ནས་མདའ་དང་དགྲ་ལྷའི་དར་འཛིན་པའི་རྟ་བ་རྣམས་རྟ་ཐོག་ཏུ་བུད་ནས་རང་རང་གི་མདའ་དང་དགྲ་ལྷའི་དར་དག་དགུང་དུ་འཕྱར། རྟ་བ་གཞན་རྣམས་ཀྱང་རྟ་ཐོག་ཏུ་བུད་རྗེས་རྟ་ཐོག་ནས་སྔགས་པ་དག་དང་མཉམ་དུ་ཐམས་ཅད་ཀྱིས་མགྲིན་གཅིག་ཏུ་སྒྲོལ་མ་ཚར་གསུམ་འདོན་པར་བྱེད། མཇུག་ཏུ་སྔགས་པ་རྣམས་ཀྱིས་སྐད་གསང་མཐོ་ལ་དྲག་པོ་དང་བཅས། "བསྭོ་མཐུ་ཆེན་དགྲ་འདུལ་མགོན་པོ་ལེགས་ལྡན་སོགས། །རིག་འཛིན་དགྲ་ལྷའི་ཚོགས་རྣམས་སྙན་གསོན་ཅིག །སངས་རྒྱས་བསྟན་དང་འགྲོ་བའི་བདེ་སྐྱིད་ལ། །གནོད་འཚེ་བྱེད་པའི་བསམ་ངན་དགྲ་སྡེའི་ཚོགས། །ཐུགས་དམ་མ་བསྙེལ་བསྒྲལ་བའི་དུས་ལ་བབས། །རང་ཕྱོགས་ལུས་ལ་མཚོན་ཆའི་གནོད་པ་བཟློག །རྟ་རྒྱུག་འགྱེལ་རྡེབ་ཆད་ལྷོད་མ་བྱེད་ཅིག །མདའ་མདུང་མཚོན་ཆའི་རྣོ་རྩེ་མ་ཆག་ཅིག །རང་གི་བུ་རྟའི་ཁ་འཛིན་རྒྱབ་བརྟེན་མཛོད། །ཀི་བསྭོའི་འབྲུག་སྒྲས་དགྲ་ལྷའི་དམག་བསྐུལ་ཏེ། །ཆར་སྤྲིན་ལྟ་བུར་དམག་གི་དཔུང་བསྐྱེད་ལ། །མཐུ་རྩལ་གནམ་ལྕགས་ཐོག་གི་མདའ་རྒོད་ཀྱིས། །དགྲ་སྡེ་བྲག་རི་འཇོམས་པའི་དུས་ལ་བབས། །མགྱོགས་པའི་རྟར་ཞོན་སྲ་བའི་གོ་གྱོན་ལ། །རྣོན་པོའི་མཚོན་ཐོགས་འཇིགས་པའི་ཆ་ལུགས་ཀྱིས། །རབ་ཁྲོས་རྔམས་པས་དགྲ་བོའི་ཡུལ་དུ་ཆོས། །ཆོས་ཆོས་དགྲ་བོའི་ཡུལ་དུ་ད་ཆོས་ཅིག །རྒྱུགས་རྒྱུགས་དགྲ་བོའི་ཡུལ་དུ་ད་རྒྱུག་ཅིག །དགྲ་བོའི་མི་ནོར་ཐལ་བར་རྡུལ་དུ་རློག །སྐྱེས་བ་དར་མའི་སྲོག་རྩ་དམར་པོ་ཆོད། །འོག་རྟ་བུ་དང་ཆུང་མ་སྒོ་ནོར་ཆོམས། །གནམ་ལྕགས་སེར་བས་ལོ་ཏོག་ཆེམས་ལ་ཕོབས། །ནད་ཡམས་ཐན་ལྟས་དགྲ་བོའི་ཡུལ་ཁམས་ཁོངས། །མིང་ཙམ་མ་བཞག་ཐལ་བའི་རྡུལ་དུ་རློག །སྲ་བའི་གོ་ཆ་རྣོ་བའི་མཚོན་ཆ་དང་། །དཔའ་རྩལ་ལྡན་པའི་མི་ཕོ་གཞོན་པའི་རྟ། །ལས་བྱེད་ཞུབ་ཅན་དམག་གི་དཔུང་ཚོགས་ལ། །དགྲ་ལྷ་ལུས་དང་གྲིབ་མ་ལྟར་འགྲོགས་ཏེ། །དགྲ་སྡེ་ཕམ་པའི་རུ་དར་ས་ལ་བསྙོལ། །རང་ཕྱོགས་རྒྱལ་བའི་བ་དན་དགུང་ལ་སྒྲེངས། །ཕ་རོལ་གཡུལ་ལས་རྒྱལ་བའི་གྲགས་དཀར་གྱིས། །ཕྱོགས་ཀུན་རྣམ་པར་ཁྱབ་པའི་བཀྲ་ཤིས་སྩོལ། །"ཞེས་སོགས་ཌ་དྲིལ་ཀྱི་རོལ་མོ་དང་རབ་ཏུ་འཇིགས་རྔམས་ཀྱི་དབྱངས་རྟ་དང་བཅས་གཡུལ་འགྱེད་ཀྱི་ཆོ་ག་འདོན། གཡུལ་འགྱེད་ཀྱི་ཆོ་གའི་མཇུག་ཏུ་རྟ་བ་རྣམས་ཀྱིས་དུས་གཅིག་ཏུ་ཀི་བསྭོ་ལྷ་རྒྱལ་ཐེངས་གསུམ་ལ་འཐེན་རྗེས་སྔར་གྱི་གོ་རིམ་བཞིན་སྡེ་སྟོད་ཀྱི་རྟ་རྒྱུག་ཐང་དུ་བཤར། སྤྱི་ཚོགས་རྙིང་བའི་སྐབས་སུ་བསང་ཁྲིའི་སྒང་དུ་སྡེ་འདིའི་རྒྱ་ཚོ་བའི་རྒྱ་ལྷ་བ་ལ་ལྷ་བབས་ཏེ་མཚོན་ལས་བྱེད་པ་དང་སྡེ་འདིའི་ལོ་གཅིག་གི་བྱ་བ་ལམ་འགྲོ་སོགས་ལ་རིམ་གྲོ་གསུང་སྲོལ་ཡོད།
ཚོ་དགྲའི་སྟེང་དུ་རྟ་ཐོག་ནས་མེ་མདའ་འཕེན་བཞིན་པ།
རྟ་རྒྱུག་ཐང་ལ་ཐོན་རྗེས་རྟ་བ་རྣམས་ཀྱིས་བདུད་རྩི་ཆང་གིས་མཆོད་ཁ་ལན་གསུམ་འཕངས་རྗེས། དགྲ་རླུང་གི་རྟ་རྒྱུག་གི་དངོས་གཞིའི་ཆོ་གའི་འགོ་འཛིན། ཐོག་མར་སྡེ་དཔོན་གྱིས་སྒྲོལ་མའི་ཀྭ་འཛུགས་ཀྱི་གཡང་མདའ་བསྣམས་ནས་ལྷ་འབོད་དང་ཀི་འབོད་བྱེད་བཞིན་ས་གནོན་གྱི་ཚུལ་དུ་རྟ་རྒྱུག་བྱེད། དེའི་རྗེས་སུ་སྒྲོམ་ཚོ་བའི་སྟག་ཤར་ཞིག་གིས་དགྲ་ལྷའི་དར་ཐུག་དཀར་པོ་རྟའི་བང་ནས་སྐོར་བཞིན་རྒྱུག དེའི་རྗེས་སུ་སྐྱ་རྩལ་ལྡན་པའི་སྔགས་པ་ཞིག་གིས་སྔགས་པའི་གཡང་མདའ་བསྣམས་ནས་ཀུ་འབོད་དང་བཅས་རྒྱུག དེ་ནས་སྟག་ཤར་ཞིག་གིས་རྟའི་བང་ནས་མེ་མདའ་སྐོར་བཞིན་ཚོ་དགྲའི་སྟེང་ལ་མེ་མདའ་འཕེན་བཞིན་བརྒྱུགས་ཏེ་དགྲ་རླུང་གི་རྟ་རྒྱུག་དངོས་ཀྱི་འགོ་འཛིན་པར་བྱེད། རྟ་གོམ་པ་ཅན་དང་བང་རྒྱུག་ཅན་སོགས་ཀྱིས་རང་རང་གི་གོམ་འགྲོས་ཀྱི་རྩལ་ངོམ་ལ། རྟ་རྒྱུག་གི་བར་གསེང་ཁྲོད་ནས་རྟའི་བང་ནས་ཚོ་དགྲའི་སྟེང་ལ་མེ་མདའ་ཕོག་རག་བར་དུ་རྒྱུག ཚོ་དགྲ་ལ་མེ་མདའ་ཕོག་ནས་འགྱེལ་དུས་སྡེ་བའི་སྐྱེས་བ་རྣམས་ཀྱིས་ཀི་བསྭོ་ཆེ་ཆེར་ཐེངས་གསུམ་སྒྲོག་པ་དང་མཉམ་དུ། ལོ་དེའི་གཉེར་དཔོན་གྱིས་ཤང་ལང་འདོམ་ཚད་ཅན་ཞིག་གནམ་ལ་ཕྱར་ནས་ཀི་འབོད་སྒྲོག་བཞིན། གར་མ་འཆམ་གྱི་རྣམ་པ་དང་བཅས་ཚོ་དགྲའི་སྟེང་དུ་བརྒྱུགས་ཏེ་ཚོ་དགྲ་གཏུབ་པར་བྱེད། གཉེར་དཔོན་གྱིས་ཚོ་དགྲ་གཏུབ་ཞོར་དུ་ངག་ནས་"ལྷ་དང་སྲུང་མའི་བདེན་སྟོབས་ཀྱིས། །རྩྭ་འདི་ཕྱིན་ལོག་གཅུས་པ་ལྟར། །དགྲ་བོའི་ཡན་ལག་རྒྱབ་ཏུ་གཅུས། །རྩྭ་ཡི་རྩེ་མོ་བཅད་པ་ལྟར། །དགྲ་བགེགས་རྣམས་ཀྱི་མགོ་བོ་གཅོད། །རྩྭ་ཡི་རྩ་བ་བཅད་པ་ལྟར། །དགྲ་རྐུན་གདུག་པའི་རིགས་རྒྱུད་གཅོད། །རྩྭ་འབྲུ་རླུང་ལ་བསྐུར་བ་བཞིན། །དགྲ་བོའི་ཁ་རྗེ་རླུང་ལ་སྐུར། །རྩྭ་སྙིང་ཐང་ལ་ཕྱུང་བ་བཞིན། །དགྲ་སྙིང་ཕྱུངས་ལ་སྒྲོལ་བར་མཛོད། །"ཅེས་པ་ངག་ནས་འདོན་བཞིན་ཚོ་དགྲའམ་རྩྭ་གཟུགས་ཤུལ་མེད་དུ་གཏུབ་པར་བྱེད། ཚོ་དགྲ་ལ་མེ་མདའ་འཕང་ནས་འདུལ་མཁན་ནམ་རྫོགས་མཁན་དེ་ལ་བརྩི་མཐོང་དང་ལས་ཡག་པོ་ཞིག་ཏུ་ངོས་འཛིན་བྱས་ཏེ་སྡེ་གཞུང་ནས་དགའ་རྟགས་གྱ་ནོམ་པ་སྟེར། ཚོ་དགྲ་གཏུབ་སྟེ་དགྲ་འདུལ་རྗེས་སྡེ་བའི་སྐུ་རིམ་འགྲུབ་པ་ཡིན་ལ། ཚོ་དགྲ་གཏུབ་ཤུལ་དུ་ཡང་དགྲ་བོའི་ཁ་རྗེ་དབང་ཐང་ཤུལ་མེད་རྗེས་མེད་མཚོན་བྱེད་དུ་རྟ་བ་འགས་རྟའི་བང་ནས་མེ་མདའ་འཕེན་པར་བྱེད། དེའི་རྗེས་དགྲ་བགེགས་ཆམ་ལ་ཕབ་པའི་དགའ་སྟོན་གྱི་རྣམ་པ་མཚོན་བྱེད་དུ་རིམ་བཞིན་རྟ་རྒྱུག་འགྲན་བསྡུར་བྱས་ནས། རྟའི་མགྱོགས་ཚད་ཀྱི་ཨང་རིམ་བསྒྲིགས་ཏེ་རིམ་པ་མཐོ་དམའ་ལ་གཞིགས་ནས་སྡེ་གཞུང་ནས་དགའ་རྟགས་སྟེར། དེང་དུས་རྟའི་བང་རྩལ་འགྲན་བསྡུར་ལས་མེད་མོད། སྔོན་སྤྱི་ཚོགས་རྙིང་བའི་ནང་རྟའི་བང་རྒྱུག་འགྲན་པ་ལས་གཞན་རྟའི་གོམ་འགྲོས་འགྲན་པ་དང་རྟའི་བང་ནས་ཁ་བཏགས་ལེན་པ། སྐྱལ་རྩལ་ངོམས་པ་སོགས་རྣམ་གྲངས་མང་པོ་འདུག་སྐད།
རྟ་རྒྱུག་གི་འགོ་མར་གཡང་མདའ་བསྣམས་པའི་རྟ་པ།
ལྔ་བ། དགྲ་རླུང་གི་མཇུག་གི་ཆོ་ག་མཚམས་སྦྱོར།
སྡེ་སྟོད་ཀྱི་རྟ་རྒྱུག་ཐང་ནས་ཚོ་དགྲ་རྫོགས་པ་དང་གཏུབ་པ། རྟ་རྒྱུག་འགྲན་བསྡུར་གྱི་རྩེད་མོ་སོགས་དགྲ་རླུང་རྟ་རྒྱུག་དངོས་ཀྱི་རིམ་པ་རྣམས་མཇུག་རྫོགས་རྗེས་རྟ་བ་རྣམས་སྔར་གྱི་གོ་རིམ་བཞིན་རང་རང་གི་རྟ་ལ་བྱོན། དེ་ནས་སྔགས་པའི་གྲས་ཀྱི་རྡོ་རྗེ་སློབ་དཔོན་གྱིས་དར་ནག་ཚོ་དགྲའི་བེམ་རོའི་ཕྱོགས་སུ་ཕྱར་ནས་གཡུག་པ་དང་། རྟ་བ་གཞན་རྣམས་ཀྱིས་ཀྱང་རང་རང་གི་མཚོན་ཆ་ཚོ་དགྲའི་བེམ་རོའི་ཕྱོགས་སུ་ཕྱར་ནས་གཡུག་པ་སོགས་བྱས་ཏེ། གནོད་བྱེད་ཀྱི་དགྲ་བགེགས་བྱད་མ་ཀུན་དྲུངས་ནས་མེད་པར་བྱས་ཟིན་པའི་དགྲ་མེད་ཤུལ་མེད་ཀྱི་ཆོ་ག་སྤེལ།
དེ་ནས་རྟ་བ་རྣམས་བཤར་ཏེ་སྡེ་བའི་སྟོད་ཀྱི་"རྡོ་རྩི་སྒང་"ཞེས་པའི་གནས་སུ་འབྱོར་རྗེས་ཐམས་ཅད་ཀྱིས་བསྲུང་འཁོར་བསྒོམས་ཏེ་འགྲོ། སྡེ་དཀྱིལ་གྱི་སྔགས་ཁང་གི་གཡོན་གྱི་ཐང་ཆེན་དུ་འབྱོར་རྗེས་རྟ་བ་རྣམས་སྔགས་ཁང་ཕྱོགས་སུ་འཁོར་ཏེ་གྲལ་བསྒྲིགས་རྗེས། སྔགས་པ་རྣམས་ཀྱིས་སྔགས་ཁང་གི་ཁང་ཐོག་ཏུ་ནས་དཀར་སོགས་ཀྱིས་དགྲ་ལྷ་མཆོད་དེ། ངག་ནས་"བསྭོ་བསྭོ་ཆ་བོ་ལྷ་རྒྱལ་ལོ། བསྭོ་་བསྭོ་ཆ་བོ་བདག་རྒྱལ་ལོ། དགྲ་ལྷ་རྣམས་ཀྱི་ངོ་སོ་ཡར་ལ་བསྟོད།"ཞེས་སྔགས་པ་དང་རྟ་བ་རྣམས་ཀྱིས་སྐད་གསེང་མཐོན་པོའི་སྒོ་ནས་བསྒྲགས་རྗེས། སྔགས་པ་གཞན་ཞིག་གིས་ལག་ཏུ་ལུག་གི་ལག་པ་ཞིག་དགུང་ལ་སྐོར་ཞིང་སྔགས་པའི་དབུ་མཛད་ཀྱིས་གདངས་སྙན་པ་དང་བཅས། "ཀྱེ་སྔོན་གྱི་བསྐལ་བ་དང་པོ་ལ། །ཡེ་རྔམས་གཉིས་ནི་འཁྲུགས་པ་ལ། །ཡེ་ཡི་ལྷ་ཁམས་ཐམས་ཅད་ཀྱིས། །དམག་རྣམས་ཆས་ནས་རྔམས་ཡུལ་སོང་། །རྔམས་ཀྱི་ཐུགས་དམར་བུ་དགུ་བསད། །གཡས་པ་དགུ་ཡིས་ལྷ་ངོ་བསྟོད། །ཀི་སྒྲ་བསྭོ་སྒྲའི་བར་སྣང་གང་། །ཆ་སྒྲ་ལྷ་རྒྱལ་ནམ་མཁར་གྲགས། །སྔོན་བྱུང་སྲིད་པར་དེ་ལྟར་ལགས། །དེ་རིང་བདག་དང་རྒྱུ་སྦྱོར་གྱིས། །དགྲ་བསད་ལག་པས་གཡས་བསྟོད་བཞིན། །དགྲ་ལྷ་གཉན་པོ་མཆོད་བསྐུལ་བྱ། །"ཞེས་སོགས་སྔོན་གྱི་བསྐལ་བ་དང་པོ་ལ་ཡེ་རྔམས་གཉིས་འཁྲུགས་ཏེ་རྔམས་ཀྱི་ཐུགས་དམར་བུ་དགུ་བསད་པའི་དཔང་རྟགས་སུ་ལག་གཡས་བཅད་ནས་ཡོང་བ་བཞིན། དེ་རིང་བདག་དང་རྒྱུ་སྦྱོར་ཡོན་བདག་གི་དགྲ་བོ་བསད་ནས་ལག་གཡས་དཔང་རྟགས་ཀྱི་ཚུལ་དུ་བསྣམས་པའི་མཚོན་བྱེད་དུ་ལུག་ཅིག་གི་ལག་གཡས་སྔགས་པ་ཞིག་གིས་དགུང་ནས་སྐོར་བཞིན། དགྲ་ལྷའི་དཔངས་བསྟོད་དང་བཀྲ་ཤིས་བརྗོད་རྗེས་དགྲ་ལྷ་བཅུ་གསུམ་གྱི་དར་དང་གཡང་མདའ་སོགས་སྔགས་ཁང་དུ་བསྡུ་གསོག་བརྒྱབ་སྟེ་རྟ་བ་རྣམས་རང་ཁྱིམ་དུ་ལོག
རྟའི་བང་ནས་དགྲ་ལྷའི་དར་བསྣམས་པའི་རྟ་པ།
རང་ཁྱིམ་ནས་ཕྱིར་འོང་རྗེས་སྔགས་ཁང་གི་སྐུ་མཁར་མདུན་གྱི་ཇ་ཆང་འོ་གསུམ་གྱི་ཕུད་དང་དགྲ་ལྷའི་དཔའ་རྫས་སོགས་དངོས་གྲུབ་ཀྱི་ཚུལ་དུ་རྟ་བ་རྣམས་དང་སྡེ་བའི་རྒན་གཞོན་ཐམས་ཅད་ཀྱིས་ཁ་ལ་རེག་པར་བྱེད། དེ་ནས་སྔགས་ཁང་གི་སྒྲོལ་མའི་སྐུ་མཁར་ལས་དམུ་ཐག་འཐེན་ཏེ་སྡེ་བའི་སྐྱེས་པ་རྣམས་དམུ་ཐག་ལ་འཇུས་ནས་བཀྲ་ཤིས་ལྷ་རྒྱལ་གྱི་ཀི་བསྭོ་སྒྲོག་བཞིན་དགྲ་རླུང་གི་ཆོ་ག་མཇུག་རྫོགས་པར་བྱེད། མཇུག་ཏུ་བཀྲ་ཤིས་ཀྱི་ཚུལ་དུ་གཉེར་བ་ཞིག་གིས། "ངེད་སྐུ་རྒྱལ་བོད་ལ་ཆོས་ཤིག་དར། །ཆོས་མ་དར་གོང་ལ་དུང་ཞིག་དར། །དུང་དཀར་པོ་ཆོས་ཀྱི་སྣ་འདྲེན་རེད། །ཆོས་ཡང་ཡང་དར་གི་སྨོན་ལམའདེབས། །ངེད་སྐུ་རྒྱལ་བོད་ལ་གླུ་ཞིག་དར། །གླུ་མ་དར་གོང་ལ་ཆང་ཞིག་དར། །ཆང་བདུད་རྩི་གླུ་ཡི་སྣ་འདྲེན་རེད། །གླུ་ཡང་ཡང་ལེན་པའི་སྨོན་ལམ་འདེབས། །"ཞེས་པ་ལྟ་བུའི་བཀྲ་ཤིས་པའི་གླུ་ཞིག་གིས་དགྲ་རླུང་གི་མཇུག་ཡོངས་སུ་བསྡུ་བར་བྱེད།
དེ་ནས་ཕྱི་དྲོར་སྡེ་གཞུང་གིས་ཆང་ཁ་བཟུང་སྟེ་སྡེ་འདི་དང་ཕྱོགས་གཞན་ནས་འོང་བའི་ལྟད་མོ་བ་རྣམས་དང་ལྷན་དུ་ནམ་གུང་བར་གླུ་གར་གྱི་རྩེད་འཇོར་རོལ་ནས་དུས་འདའ་བར་བྱེད་དོ། །
ཚོ་དགྲའི་སྟེང་དུ་རྟ་ཐོག་ནས་མེ་མདའ་འཕེན་བཞིན་པ།
དྲུག་པ། མཇུག་བསྡུ་བའི་གཏམ།
དེ་ལྟ་བུའི་སྒྲོམ་སྡེ་བའི་དགྲ་རླུང་ཞེས་འབོད་པའི་རྟ་རྒྱུག་འདི་ཐོག་མར་ལོ་ངོ་བརྒྱ་ཕྲག་བདུན་བརྒྱད་སྔོན་དུ་དམག་གི་ལས་སུ་ནས་རིམ་གྱིས་རྟ་རྒྱུག་གི་རྣམ་པ་གྲུབ་པ་དང་། དེ་ནས་སྤྱི་ལོ་1896ལོའི་ནང་ཨུ་རུ་རྩིས་པ་ཞེས་པས་སྒྲོལ་མའི་ཀྭ་འཛུགས་དང་འབྲེལ་བའི་དགྲ་རླུང་གི་ངོ་བོར་བསྒྱུར་ཏེ་ཆོ་ག་དང་གོ་རིམ་ངེས་ཅན་ལྡན་པའི་རྩེད་མོའི་རྣམ་གྲངས་ཤིག་ཡིན་ལ། ད་ལྟའི་བར་རྟ་རྒྱུག་རྐྱང་བ་ལ་ལོ་ངོ་བརྒྱ་ཕྲག་ལྔའི་ཡན་གྱི་ལོ་རྒྱུས་དང་དགྲ་རླུང་རང་ཉིད་ལ་ལོ་ངོ་བརྒྱ་དང་ཉི་ཤུའི་ལོ་རྒྱུས་རང་བཞིན་ལྡན་ཞིང་ཐུན་མིན་གྱི་ཁྱད་ཆོས་ཀྱིས་ཕྱུག་པའི་གནའ་བོའི་རྩེད་མོའི་རྣམ་གྲངས་ཤིག་ཏུ་གྲུབ་ཡོད།
འདི་ལ་གདོད་མའི་བོད་ཀྱི་ཆོས་ལུགས་ཀྱི་ཆོ་ག་སྣ་ཚོགས་དང་སྤྱི་ཚོགས་ཀྱི་འཚོ་བ། བསམ་བློ་དང་འདུ་ཤེས་སོགས་མཚོན་པར་མ་ཟད། གནའ་བོའི་བོད་ཀྱི་ཚོ་ཁག་དང་མི་སྡེ་བར་གྱི་འཁྲུག་རྩོད་ཀྱི་ལོ་རྒྱུས་དང་དགྲ་འདུལ་གཉེན་སྐྱོང་གི་ཆོ་གའི་ཆ་ཡང་ཡོད་ལ། གཞན་བོད་ཀྱི་གདོད་མའི་དམག་རྩལ་དང་དགྲ་བགེགས་ཆམ་ལ་ཕབ་པའི་དུས་སྟོན་སོགས་ཀྱི་ཁྱད་ཆོས་རང་བཞིན་མངོན་གསལ་དོད་པོ་ལྡན་པས། དམངས་སྲོལ་རིག་གནས་རྒྱུན་འཛིན་དང་དར་སྤེལ་གྱི་ཆ་ངེས་ཅན་ལྡན་པར་མ་ཟད། ལོ་རྒྱུས་ཤུལ་དངོས་དང་སྤྱི་ཚོགས་ཀྱི་རྣམ་པ་སྲུང་སྐྱོབ་བྱེད་པའི་རིན་ཐང་གི་ཆ་ཡང་ངེས་ཅན་ལྡན་པས། དེང་གི་གཟུགས་འདས་ཤུལ་བཞག་རིག་གནས་གལ་ཆེན་ཞིག་གྲུབ་ཡོད་དོ། །
སྤྱི་ལོ2018ལོའི་ཧོར་ཟླ1པོའི་ནང་ཡུལ་མདོ་སྨད་ཀྱི་ཆོས་སྡེ་ཆེན་པོ་སྐུ་འབུམ་བྱམས་པ་གླིང་དུ། ཕ་ས་སྒྲོམ་སྡེ་གསེར་གཞོངས་ཕྱུག་མོའི་པང་དུ་འཚར་ལོངས་བྱུང་བའི་ཁྲི་སྐལ་བཟང་བརྩོན་འགྲུས་སུ་འབོད་པས་བྲིས་པའོ།
གཉེར་དཔོན་གྱིས་ཚོ་དགྲ་གཏུབ་བཞིན་པ།
སྡེ་བའི་སྔགས་པ། (ཨ་མདོའི་ས་ཆ་མང་ཆེ་བ་ནས་དཔོན་ཞེས་འབོད)
ཚོ་དགྲ་རྫོགས་པའམ་གཏུབ་རྗེས་རྟ་རྒྱུག་བྱེད་བཞིན་པ།
མེ་མདའ་འཁུར་བའི་རྟ་པ།
ལྟད་མོ་བ།
རྩོམ་སྒྲིག་པ། ཀླུ་མོ་མཚོ།